<strong>În toamnă se vor împlini 3 ani de când flydubai a început să opereze și pe piața românească, de pe Aeroportul Internațional Otopeni București! Interlocutorul nostru este Senior Vice President - commercial Operations UAE, Middle East, Europe &amp; CIS al companiei aviatice flydubai.</strong> Domnia sa ne-a acordat cu amabilitate acest interviu chiar la luxosul stand al flydubai din cadrul Arabian Travel Market (ATM). Cea de-a 22 ediție a Târgului de turism a atras între 4 și 7 mai, circa 2.700 de expozanți din 86 de țări printre care și România și a fost frecventat, conform organizatorilor, de peste 23.000 de vizitatori.
- Cu ce așteptări comerciale și economice a venit la București compania aeriană pe care o reprezentați? Câte dintre ele au fost confirmate în acești ani?

- Așteptările noastre au fost depășite de rezultatele obținute!

- În primăvară ați participat cu un stand de personalizat la Târgul de Turism al României (TTR)! Prin ce se individualizează serviciile oferite de compania dvs. comparativ cu concurenții similari de pe piață?

- Era firesc să fim la acest Târg pentru a vizualiza și promova pentru publicul românesc brandul flydubai. Suntem esența a ceea ce reprezintă Dubaiul. Încredere, calitate, competitivitate. Iar serviciile oferite de noi îndeplinesc toate aceste cerințe. Scopul nostru principal a fost acela de a mări frecvențele săptămânale dar de a conserva prețul biletelor la un nivel accesibil. Această politică comercială a făcut să crească numărul pasagerilor din România care apelează la zborurile flydubai.

- Toate companiile aeriene care se respectă au devenit în ultimele decenii și adevărate motoare de promovare a destinației-mamă, în cazul de față a Dubaiului și Emiratelor Arabe Unite. Ce modalități ați adoptat pentru promovarea turismului din țara dvs.?

- În primul rând suntem linia aeriană care conectează 90 de destinații cu Dubaiul. Același lucru este făcut și de celelalte companii aeriene din Emirate, precum Emirates care conectează metropola cu restul lumii. Dubai este o destinație verde pe care o promovăm prin fiecare prezență a noastră în aeroporturile lumii. Când urcă în avion turistul se familiarizează deja cu atmosfera din Dubai. E drept că am fost ajutați foarte mult în strategia noastră de promovare și de eliminare a vizelor pentru turiștii din țara dumneavoastră. Emirates este un transportator aerian global, iar flydubai este o companie cu avioane moderne, dar cu dimensiuni adaptate pentru țările pe care le conectează. Cu zboruri sigure și regulate.


- Sunteți reprezentati în România de către compania World Travel, condusă de doi specialiști (Carmen &amp; Nicolae Demetriade) apreciați în mediul românesc dar și internațional de afaceri. Pe ce direcții vedeți dezvoltarea acestei colaborări?

- A, eu chiar aș spune că ei sunt patriarhi în travel. Când am început zborurile cu flydubai alegerea acestor parteneri a fost una naturală deoarece aveau o reputație profesională atât în turism cât și în cel al reprezentării companiilor aeriene. O cunoșteam din colaborarea pe care o aveau deja cu Emirates. În cele mai multe din situații aceste parteneriate se bazează în principal pe suportul logistic. Noi ajutăm astfel reprezentanții de la București să ia decizii corecte iar ei ne sprijină prin foarte buna cunoaștere a pieței locale.

- Poate e prea devreme pentru o evaluare. Cu toate acestea care este opinia dumneavoastră despre consumatorul român de călătorii și vacanțe care folosește rutele flydubai? Merită să te bați pentru buzunarul turistului român???

- Da, evident! Deși turistul român nu este unul dispus să plătească foarte mult. Dar, lucru important pentru noi, el cheltuiește în mod constant. De altfel zburăm cu business-class, ocupată tot timpul. În mod cert piața românească are un mare potențial, este mult mai dinamică comparativ cu cea a vecinilor ei, ca de exemplu Serbia sau Bulgaria.

- N-ar trebui să fiți mai agresivi pe piața românească? Poate în consolidarea imaginii de brand printr-o promovare mai consistentă? Poate prin zboruri noi de pe alte aeroporturi românești?

- Pentru noi a fost foarte important să ne poziționăm corect pe piața românească astfel încât să putem asigura o conexiune rapidă cu Dubai-ul. În prezent am ajuns la trei zboruri pe săptămână. Eliminarea vizelor turistice pentru români a însemnat o creștere cu aproape 40% a fluxului de călători. În acest context ne gândim să ajungem la zboruri zilnice pentru a avea cu adevărat un produs consistent. Pentru că dacă nu ai o asemenea frecvență nu poți lucra cu un produs complet. În același timp împreună cu specialiștii noștri și reprezentanții din România luăm în calcul prezența companiei noastre și pe alte aeroporturi cum ar fi Cluj și Iași. Dar, revin, pentru noi cel mai important e să ajungem ca să avem zboruri zilnice pe Aeroportul Internațional de la Otopeni.

- În 2014 Dubai-ul a primit circa 13,2 milioane de vizitatori! Câți dintre aceștia au beneficiat de serviciile flydubai? Câți români au folosit compania dvs. în aceeași perioadă?

- Nu am cum să vă dau cifre exacte. Pentru că sunt peste o sută de companii aeriene care aterizează pe aeroportul din Dubai. Circa 70% din călători au ca destinație finală Dubai. Să nu uităm că noi suntem linia aeriană care deservește în principal destinația Dubai. În ceea ce-i privește pe pasagerii români nu am un tablou exact, dar vă puteți face o imagine luând în calcul faptul că avem trei zboruri pe săptămână cu un grad de ocupare mediu cred, de peste 70%.

- Care sunt cele mai frecventate conexiuni de vacanță asigurate de companie ?

- Maldive, Sri Lanka, Oman, a fost și Nepal, dar acum destinația e afectată de catastrofele naturale. Zanzibar este surpriza acestui an. Ea a devenit rapid o destinație foarte populară în estul Europei. Cehii, spre exemplu, sunt mari amatori de... Zanzibar. Dar noi asigurăm conexiuni pentru turiștii români și spre Thailanda, Australia etc.


<strong>Doina &amp; Marian CONSTANTINESCU</strong>