În urmă cu 5 ani se punea la cale la Clubul de echitație Equestria, prima ediție a Salonului Calului. Ca de obicei erau mai mulți sceptici decât optimiști care ar fi pariat pe succesul acestui eveniment sportiv. Și pe bună dreptate - România nu deține nici hipodroame, nici baze hipice competitive, dar nu promovează la nivel de stat, concursuri care să devină un factor de educație dar și un magnet pentru circulația turistică.

Cu toate acestea Baza hipică Equestria a ajuns să marcheze împlinirea a 5 ani de la înființare și organizarea a celei de-a IV-a ediții a Salonului Calului. Cel mai mare eveniment sportiv de echitație se transformă din 2015, într-un Circuit ecvestru. Ce-a de-a IV-a ediție anunță un calendar bogat, cu 9 evenimente sportive, dedicate atât adulților cât și copiilor, profesioniștilor dar şi amatorilor. În acest context, Salonul Calului, cel mai important şi complex eveniment ecvestru din țară, revine anul acesta, cu o structură de  patru etape competiționale de sărituri peste obstacole: etapa I (24-26 aprilie); etapa a II-a (5-7 iunie); etapa a III-a (24-26 iulie); finala (24-27 septembrie). Nu întâmplător Salonul Calului se desfășoară de anul trecut sub Înaltul Patronaj al Alteței Sa Regale Principele Nicolae al României.

”Anul acesta Equestria împlinește frumoasa vârstă de 5 ani și va fi cel mai bogat an în concursuri, fiind în rolul de gazdă și organizator a nu mai puțin de nouă competiții: opt la disciplina „Sărituri peste obstacole” și unul la disciplina „Dresaj sportiv”. Acest lucru permite sportivilor, dar și spectatorilor să fie prezenți la concursuri, indiferent de programul sau vacanțele planificate. Mai mult, cel mai important eveniment al nostru Salonul Calului va fi structurat începând de anul acesta ca un Circuit ecvestru, pe patru etape, prezentat de către Mihai Găinușă și Codruț Kegheș” - <strong>a declarat Dr. Ozana Moraru, Preşedintele Clubului Equestria, pe care l-a înființat în 2010, împreună cu Cristian Moraru, în satul Tâncăbești, zona Snagov, pe o suprafață de 2,5 hectare.</strong>

Calendarul competițional al clubului Equestria include 9 etape. El va debuta cu Circuitul Salonul Calului deșa amintit, va include printre altele, Cupa României – obstacole (30 iulie – 2 august) și se va încheia în perioada 24-27 septembrie, cu Finala Circuitul Salonul Calului, Etapa a IV-a, respectiv cu Finala Campionatului Național de Forță. Prima etapă a evenimentului Salonul Calului va atrage în această lună, pe parcursul a 3 zile de concurs atenția profesioniștilor, ȋn primul rând, dar şi a amatorilor, sportivilor debutanți, juniorilor şi copiilor. Aceştia vor participa la 14 probe de sărituri peste obstacole cu diferite bareme: probe cu baraj, probe de ştafetă, probe de ȋndemânare călare, probe la cronometru. Pe durata weekend-ului spectatorii vor putea participa la probe amuzante precum: “proba în oglindă” cu ponei, dedicată copiilor, ”ștafeta cu urmărire” și altele. Valoarea totală a premiilor pe ȋntreg Circuitul Salonul Calului se ridică la 180.000 lei, asigurați de sponsori generoși dar și de parteneri ca Jockey Club Român, Federația Ecvestră Română, Romsilva Regia Națională a Pădurilor etc.
Legendarul comentator sportiv Cristian Țopescu, a cărui dragoste pentru cai i-a fost insuflată de tatăl său Felix Țopescu, a fost unul dintre invitații speciali ai conferinței de presă desfășurată la Jockey Club din București. <strong>El a declarat că ”am ajuns să fim singura țară europeană fără un hipodrom modern. Cândva mai multe orașe din România - Sibiu, Piatra Neamț, Timișoara ori București -, se puteau lăuda cu asemenea baze hipice.</strong> Hipismul, competițiile eqvestre exprimă un anumit grad de cultură și educație. Dar creșterea cailor este și o afacere economică. Irlanda, spre exemplu, exportă anual cai în valoare de circa 300 de milioane de dolari.”

Localnicii sau turiștii sunt așteptați de organizatori în tribunele cu o capacitate de circa 500 de spectatori, de unde vor putea urmări evoluția a peste 100 de cai din cele mai frumoase rase. Clubul Equestria oferă servicii și posibilități de cazare într-un hotel și un restaurant cu o capacitate de 50-60 de persoane, precum și două terase exterioare. Mai multe informaţii despre accesul la eveniment la adresele: www.salonul-calului.ro sau www.equestria.ro.

M. CONSTANTINESCU
VASILE COSTRUȘ