<strong>O ALIANŢĂ PENTRU PROMOVAREA TURISMULUI</strong>

Bună dimineaţa România! Gata, au trecut mai bine de 20 de ani. A venit  timpul să te trezeşti la realitate. Ai fost minţită în repetate rânduri. Că statul ar fi... cel mai prost administrator. O fi la noi în ţară, pentru că din interior statul s-a autojefuit cu zâmbetul pe buze, prin suirea în scaunele manageriale a unor amatori şi neamuri proaste. În alte ţări se dovedeşte contrariul. Companiile de stat sunt bine-mersi şi generează profit substanţial în beneficiul populaţiei. România ai fost minţită, cum că toate firmele private devin automat de succes iar cei care le conduc sunt nişte semizei.

Nu este aşa. Se vede cu ochiul liber şi în turism, unde numai o minoritate se bucură de reuşită după ce a riscat, a proiectat succesul din perspectiva muncii. Ai fost minţită România şi când ţi s-a spus că viitorul aparţine societăţilor fărâmiţate în zeci de bucăţi pentru a fi privatizate. Nu automat, nu întotdeauna! Depinde de oameni, de mediu, de timp. Încă o minciună gogonată pe care ai înghiţit-o cu seninătate România, e povestea despre piaţa şi concurenţa liberă. În realitate observăm cum industriile se regrupează periodic, sub numele unei alte firme, în companii care nasc monopoluri monstruoase. Financiare, morale, etice.

În fine, România ai mai fost minţită când ţi-ai autodistrus cu zâmbetul pe buze reţelele de distribuţie, atâtea câte erau. Agricultura (care nu mai are măcar bănci de seminţe) şi turismul (care s-a deprofesionalizat) au suferit cel mai mult. Rătăciţi în viaţă, derutaţi de hectarele de sticlă însămânţate cu cuvinte sterpe, producătorii rurali aşteaptă la poartă clienţii providenţiali. La fel se întâmplă şi în turism, unde  hotelierii crec că pot atrage străini, doar arătându-le pe marginea drumurilor electronice, cheile de la camere.
Ce mi-aş dori să se petreacă? O renaştere naţională a asociaţiilor şi organizaţiilor din turism. Ele au menirea de la pune la cale o Alianţă pentru Promovarea Turismul Românesc. O alianţă tare, de breaslă. Rostul ei? Să impună  lumii politice idei generatoare de profit. Au făcut-o şi alţii cu succes, inclusiv americanii. Chiar dacă unii lideri din turism mai trăiesc nostalgia şedinţelor de partid dar mai ales a piesei de teatru cu subiectul – şeful sunt eu! După mai bine de 20 de ani a venit timpul ca noii lideri (doi dintre ei s-au poziţionat recent în prim planul FIHR (Radu Enache), respectiv FPTR (Mohammad Murad) să treacă la nivelul superior. Povestea cu „cine e şeful?” poate fi rapid soluţionată. Fiecare lider de asociaţie ar putea deveni şef, prin rotaţie, un an. Pentru idee nu cerem drepturi de autor. Cum nu am făcut-o niciodată în ultimii 15 ani de când producem presă profesionistă. Bună dimineaţa turism românesc. Deşteptarea!