<strong>TURISMUL MEDICAL -o şansă pentru incoming</strong>
Un studiu al  Insight Market Research Solutions, estimează că   valoarea pieţei de turism medical din România se ridică la 250 de  milioane de dolari şi are un potenţial de dublare până în 2014. Astfel,  în mai puţin de 4 ani, 500.000 de turişti sunt aşteptaţi în România în  scop medical. Specialiştii declară că succesul turismului medical din  România se bazează pe doi factori principali: pe de o parte, renumele  medicilor de origine română în cele mai mari spitale din lume iar pe de  altă parte, atractivitatea pachetelor oferite. Conform unor estimări  făcute de Asociaţia Naţională a Agenţiilor de Turism (ANAT), un turist  străin plăteşte cu 40% mai puţin pe un pachet medical (intevenţii  medicale, cazare şi transport) în România.

Segmentul cel mai vânat este cel al serviciilor stomatologice.  Astfel, tot mai multe cabinete, în parteneriat cu agenţii de turism, au  elaborat pachete specializate. Răzvan Adrian Nacea, directorul general  al agenţiei Seytour, reprezentant al ANAT, arată că “străinii care vin  la noi în scop medical plătesc între câteva sute şi 7-8.000 de euro, în  funcţie de complexitatea şi durata tratamentului, dar şi de preferinţele  de cazare şi de locurile pe care doresc să le viziteze. Sejururile  medicale sunt o nişă care poate contribui la relansarea turismului  românesc, în contextul în care acum 60.000 de străini cheltuiesc 250  milioane de dolari pentru a se trata în România”.

La fel de optimist se arată Dr. Bogdan Vlădilă, medic specialist  Stomatologie Generală care a creat compania Dentist Holiday.  Competenţele sale au fost acumulate în clinici din Franţa, Suedia, Marea  Britanie, Japonia, SUA etc. În comunitatea stomatologică internaţională  meritele sale sunt recunoscute, ocupând azi funcţia de Secretar general  al European Uniun of Dentist. „Excelenţa actului medical Dentist  Holiday este atestată de numeroasele dispozitive medicale patentate la  nivel european. Am adoptat o filosofie inovatoare în medicina dentară:  depunem toate eforturile pentru întreţinerea danturii native precum şi  pentru menţinerea implanturilor pe o perioadă cât mai îndelungata. Acest  nou curent strânge tot mai mulţi adepţi la nivel internaţional, atât  din partea medicilor cât şi din partea pacienţilor.” Cât priveşte  flexibilitatea de care se bucură pacienţii, Dentist Holiday, care deţine  o experienţă de peste 12 ani în acest domeniu, „colaboreaza cu numerose  cabinete din ţară şi din străinătate, în principalele oraşe din zonele  turistice ale României”- a mai precizat Bogdan Vlădilă.

În numărul trecut consemnam dezvoltarea parteneriatului cu  transportatorul român Blue Air care va oferi pachetul de transport.  Gheorghe Răcaru, director de strategie al grupului din care face parte  şi Blue Air a subliniat că „flexibilitatea noilor clienţi în domeniul  turismului medical este asigurată şi de larga paletă de conexiuni  oferite de către compania noastră. Suntem încrezători că turismul  medical are un viitor în România şi poate marca şi un pas înainte pentru  sistemul medical din România.”

Aceste opinii au fost exprimate în timpul unei conferinţe unde alături  de specialiştii români, au participat Byron Almeida, director Tekscan  Boston, Greg Kamyszek, vicepreşedinte executiv la Bioresearch Milwaukee,  Jean Louis Roche, director Robodent (Nisa) şi Werner Habersack,   preşedintele European Union of Dentists (Munchen).
M. CONSTANTINESCU

<strong>Invitation Romania pentru... TUI France</strong>
În acest an numărul francezilor care vor vizita ţara noastră ar  putea cunoaşte o creştere de peste 12% în comparaţie cu anul trecut.  Estimările îi aparţin lui Gheorghe Fodoreanu, preşedintele  touroperatorului specializat pe incoming „Invitation Romania”, Ele se  bazează pe interesul arătat atât de consumatori cât şi de touroperatorii  naţionali şi internaţionali la Salonul Mondial de Turism de la Paris.  Cu această ocazie, „Invitation Romania” a lansat noua broşură de  promovare „Roumanie”. „A fost un succes românesc, nu doar al firmei  noastre. Din păcate, în ultimii 15 ani au dispărut broşurile generaliste  dedicate pieţei turistice autohtone. Vom continua să promovăm această  broşură la diverse evenimente profesionale.  Invitation Romania este  reprezentant al TUI France pentru circuite culturale. De altfel suntem  prezenţi cu două pagini în catalogul TUI dedicat circuitelor culturale  pentru Europa Centrală şi de Est plus Rusia”,  a subliniat Fodoreanu.

Conform acestuia unul dintre evenimentele atractive pentru francezi în  2011 este Festivalul George Enescu. Numai Invitation Romania va aduce,  cu această ocazie, peste 600 de turişti străini. Meciul de fotbal  România – Franţa va coincide cu perioada festivalului. Ce mai preferă  turiştii francezi? Circuitele culturale, fiind foarte interesaţi de  obiectivele aflate în patrimoniul UNESCO. În top figurează: Bucovina,  Transilvania şi Maramureş, Traseul „La Voye Royale” (după romanul omonim  al lui Andre Malraux) – care implică un circuit Bucureşti – Bucureşti,  Litoralul Mării Negre (ca destinaţie de întreţinere şi tratament). Ca o  noutate, travel-agentul român a lansat pe piaţa franceză produsul de  circuit Oltenia, care include printre altele, oraşul Târgu Jiu (cu  creaţiile lui Brâncuşi – Coloana Infinitului, Poarta Sărutului, Masa  Tăcerii), Defileul Cazane (considerat de mulţi specialişti cel mai  spectaculos din Europa), Sarmisegetuza, Transfăgărăşanul etc.
……………………………………………………………………………………….