<p align="justify">Vecinii noştri au lansat în această lună un nou brand turistic. Sloganul care îl însoţeşte este “Bulgaria - A Discovery to Share” El va fi lansat oficial pe plan internaţional în septembrie 2013. Potrivit lui Ivo Marinov - liderul responsabil cu turismul  în cadrul Ministerului bulgar al  Economiei, Energiei şi Turismului -, noul brand a fost dezvoltat după o analiză a percepţiei şi ofertei actuale a Bulgariei ca destinaţie turistică dar şi atuuriile pe care le deţine comparativ cu destinaţii concurente.

Conceptul a beneficiat de finanţare europeană în cadrul Programului Operaţional de Dezvoltare Regională. Investiţia pe partea de branding s-a ridicat la  700.000 de euro. Creatorii brandului au luat în considerare rezultatele sondajelor efectuate în 11 ţări din Europa şi Asia. Conceputul vizual al brandului principal dar şi a altor 10 sub-branduri regionale au fost testate în 15 ţări, în rândul a peste 2.000 de reprezentanţi ai industriei turistice.

“Bulgaria - A Discovery to Share” descrie ţara drept o destinaţie prietenoasă, fermecătoare şi încă nedescoperită. În afara brandului turistic naţional şi a sloganului, au fost create 10 sub-branduri ce fac parte din strategia de branding pentru zonele ţării. De asemenea a fost realizat şi un brand pilot pentru regiunea Trakia. Ministerul de profil estimează în primii 5 ani de implementare a strategiei de promovare, ca numărul vizitatorilor să crească cu 25%, iar în 10-15 ani numărul acestora să se dubleze. Promovarea noului brand se va concentra în principal pe atragerea  turiştilor din patru ţări: România, Germania, Rusia şi Marea Britanie – a mai subliniat Ivo Marinov.</p>
<p align="justify"><strong>2013 – Care sunt Capitalele culturale europene !</strong></p>
<p align="justify">Marsilia şi Kosice au fost numite capitale culturale europene pentru acest an. Lansarea programelor a fost anunţată de către preşedintele Comisiei Europene, Jose Manuel Barroso. „Capitala europeană a culturii” este unul dintre cele mai cunoscute proiecte, pe care Uniunea Europeană l-a transformat în tradiţie cu o vechime de 25 de ani.

Marsilia şi întreaga regiune se află într-un amplu proces de dezvoltare şi reevaluare a atracţiilor lor. Numeroase restaurări arhitectonice, conversiuni sau proiecte pentru 60 de atracţii care au presupus o investiţie de peste 660 milioane de euro. Marsilia -Provence include în proiectul cultural 97 de comunităţi, de la metropola cunoscută în toată lumea până la sate de munte şi regiuni naturale de o frumuseţe unică. Agenda de manifestări include circa 400 de evenimente culturale, 80 de expoziţii, concerte, târguri etc. Ele vor fi găzduite, printre altele, de Muzeul civilizaţiei europene şi mediteraneene (MUCEM), Centrul Mediteranean Regional (CEREM), Panorama – Friche de la Belle de Mai, Fondul de Artă Contemporană (FRAC), toate din Marsilia, Conservatorul de muzică din Aix en Provence etc.

Kosice va fi promovat drept locul de întâlnire al vechilor drumuri către Orient şi Occident. Dintre atracţiile oraşului slovac amintim de Piaţa centrală, unde se vor desfăşura numeroase festivalul artistice; Catedrala Sf. Elisabeta unde sunt depuse, din 1906, osemintele lui Francisc Rakoczi al-II-lea, principe al Transilvaniei; Casa Rakoczi, devenită muzeu; Turnul oraşului care adăposteşte Muzeul Mineralogic; Palatul lui Iacob datând din secolul al XIX-lea, ce a servit temporar, în 1945, ca locuinţa preşedintelui Cehoslovaciei; Columna Ciumei, un monument cu o înălţime de 14 metri, ce aminteşte de epidemia devastatoare din 1710; Muzeul Slovaciei de Est, unde sunt expuse colecţii istorice, de artă tradiţională etc.

Nominalizarea la categoria de “Capitală europeană a culturii”, constituie o oportunitate majoră de a stimula revitalizarea pe termen lung a patrimoniilor din localităţile respective. Un alt avantaj îl constituie atragerea unui număr mare de turişti, care vor contribui la prosperitatea economică a localităţilor amintite. Un asemenea titlul generează în medie o creştere cu 12% a numărului de vizitatori care aleg destinaţia pentru cel puţin o noapte. Creşterea poate fi mult mai mare, aşa cum s-a întâmplat în 2008 la Liverpool iar în 2009 la Sibiu (circa 25%).</p>
<p align="justify">MARA ANTON</p>
<p align="justify"><strong>China şi Armenia – noi politici de vize</strong>

De la începutul anului turiştii, inclusiv români, care deţin vize ale unei ţări terţe şi bilete de avion vor beneficia, fără viză, de o şedere de 72 de ore la Beijing. Turiştii pot aplica pentru o vizită de tranzit fără viză chiar în aeroportul internaţional al acestui oraş. Măsura, decisă de autorităţile municipale de la Beijing, este valabila pentru 45 de ţări. Lista a fost elaborată ţinând cont de numărul de vizitatori înregistraţi în tranzit în Beijing între 2009 şi 2011. Potrivit unui oficial chinez vizitatorii trebuie să înregistreze vizele la orice secţie de poliţie, într-un termen de 24 de ore de la sosirea în ţară.

Şi Armenia a anunţat eliminarea vizelor de scurtă şedere pentru cetăţenii din cele 27 de ţări ale Uniunii Europene, pentru a stimula dezvoltarea turismului. Cetăţenii din UE vor fi scutiţi de viză dacă şederea lor în Armenia nu va depăşi 180 de zile, a declarat Tigran Balaian, purtătorul de cuvânt al Ministerului armean al Afacerilor Externe. De asemenea, decizia este valabilă şi pentru 4 ţări din spaţiul Schengen care nu fac parte din UE - Islanda, Liechtenstein, Norvegia şi Elveţia.</p>