La hotelul MARA din Sinaia s-a desfăşurat cea de-a X-a ediţie a Concursului Naţional Maîtres d’Hotel şi a Trofeului MARIAN BUGAN. Organizată de către <strong>Asociaţia Naţională a Maître d’Hotel (ANMH)</strong>, cu sprijinul unor sponsori generoşi, manifestarea a adus în etapa finală competitori din 14 regiuni, ce activează în hoteluri şi restaurante prestigioase din România.
<strong>14 decembrie 2012</strong>


Aceştia şi-au etalat cunoştinţele profesionale în cadrul a trei probe: Scrisă (ce a conţinut noţiuni tehnice necesare serviciilor în domeniul restauraţie); Practică ( ce a constat în decantarea vinului), şi cea Finală ( ce a evaluat abilităţile concurenţilor în tranşarea unui pui, respectiv realizarea unui desert la masa clientului, cu piersici flambate).

Marele Premiu l-a reprezentat Trofeul MARIAN BUGAN şi a fost adjudecat de Alin Mihalcea (Lira Cop Creative) din Bucureşti. Locul 1 a revenit Elenei Nistor (Rossetya) din Bucureşti, locul 2 lui Ovidiu Olteanu (Welness Cuisine) din Bucureşti, iar locul 3 a fost ocupat de Dan Cojocneanu (City Plaza) Cluj.  O Menţiune specială a fost decernată Marianei Suciu (Continental) din Oradea. Distincţiile au constat în premii în bani, stagii şi cursuri de pregătire profesională oferite la şcoli de profil. Toţi participanţii primit Diplome de merit.

Juriul condus de către prof. Constantin Florea a avut în componenţă  specialişti cotaţi din domeniu,  parte din ei laureaţi ai ediţiilor anterioare: Cornelia Toma, Florin Voica, Radu Nicolescu, Elena Chiriac, Alexandru Ţucudean, Cătălin Velea, Sergiu Nedelea, Bogdan Dumitrescu, Marius Bratu, Paul Soare etc.

„Mă bucur că şi la cea de-a X-a ediţie am reuşit să motivăm participarea a zeci de tineri atraşi de această profesie. Mulţumesc cu această ocazie sponsorilor care s-au identificat cu această manifestare, sprijinind un act de cultură turistică de înaltă clasă profesională. Trofeul MARIAN BUGAN are o conotaţie specială pentru organizatori dar şi pentru participanţi. El a fost creat în urmă cu aproape 10 ani şi poartă numele celui care a fondat la Bucureşti, prima şcoală vocaţională privată de învăţământ turistic THR-CG (Tourism, Hoteluri şi Restaurante &amp; Consulting Group), în care s-au pregătit sute de tineri. Absolvent al Academiei de Studii Economice (ASE) din Bucureşti el a creat în acest scop Fundaţia Europeană pentru Învăţământ Hotelier Turistic prin care a lansat Colecţia THR unde au apărut cele mai importante manuale şi lucrări didactice în sprijinul dezvoltării carierelor în turism. Din nefericire o boală incurabilă ni l-a răpit prematur. Ne bucură că  amintirea contribuţiilor lui este ca o flacără nestinsă. Şi acest lucru este dovedit de mesajele primite cu ocazia celei de-a X-a ediţii a Trofeului ce-i poartă numele, de la foşti elevi care nu l-au uitat pe profesorul şi managerul datorită căruia ei sunt apreciaţi în întreaga lume” – a subliniat cu această ocazie <strong>Nicolae Pupăză, preşedintele ANMH.</strong>

Alte informaţii puteţi obţine de la NICOLAE PUPĂZĂ, Preşedintele ANMH
Mail: nicuppz@yahoo.com