<strong>BĂILE HERCULANE: ”Întoarcerea la apă!”</strong>
Asociația Pro Turism din Herculane și-a propus să desfășoare  acțiuni percutante menite să relanseze și repoziționeze stațiunea pe plan național și internațional. De curând, s-a derulat, la hotelul Diana, Conferința națională cu tema ”Întoarcerea la apă! Echilibru și Sănătate!”. Marilena Badea, președintele Asociației a precizat că ”apa poate fi un punct central al valorificării zonei, Băile Herculane deținând proprietăți speciale terapeutice care au pus stațiunea pe harta turistică a Europei. De aceea suntem preocupați de îmbunătățirea serviciilor și a promovării. Ne dorim ca prin formarea unei platforme de comunicare să transmitem și soluții bazate pe factori naturali către pacienții și turiștii care doresc să vină în această zonă”. Dorin Bălteanu, scriitor și promotor turistic, a arătat că zona deține un potențial uriaș dat de istorie și de personalitățile ce au trecut prin stațiune. Atestată prin anii 153, romanii i-au dat strălucire, ulterior austriecii - Franz Jozsef pe la 1852, legendara Sissi a cărei imagine e prea puțin valorificată -, dar și dr. Alexandru Popovici, autorul primei monografii despre Băile Herculane (1836-1903). Specialiști în diverse domenii terapeutice au invocat tratamente atât pentru corp cât și pentru echilibru interior.

VASILE COSTRUȘ


<strong>PREMIERĂ: Vin de Sommelier By Marius Stoica</strong>
Inedit. A fost lansat în România, pentru prima dată un vin creat de un somelier. El se numește chiar Vin de Sommelier, iar conceptul de cupajare poartă semnătura lui Marius Stoica. Asemenea maestrului parfumier care combină miligrame din esențele dorite pentru a contura notele perfecte ale unui parfum  creatorul a îmbinat diferite soiuri și stiluri de vinificație în căutarea vinului perfect. ”Vinul bază de la care am plecat este un Merlot vinificat în lipsa lemnului de Daniel Dorneanu (Domeniile Franco Romane), cu o structură subțire, dar bogat în taninuri. Pentru completarea experienței gustative am apelat la un Cabernet Sauvignon vinificat de Stephen Donnelly (Crama Budureasca), maturat douăsprezece luni în butoaie mici de stejar, bogat în arome. Primă ediție, limitată la doar 600 de sticle, cuprinde vinuri provenite din cele mai bune zone, prelucrate cu grijă și mixate într-o rețetă unică sub sigla Vin de Sommelier, ce reprezintă simbolul aprecierii mele pentru aceasta cultură și pentru iubitorii de vin” - a subliniat Marius Stoica.

ION BADEA

<strong>PELICANII se vor hrăni cu REGIO</strong>
Ministerul Dezvoltării Regionale şi Administraţiei Publice (MDRAP), a anunţat că primele ghiduri ale solicitantului pentru Regio - Programul Operaţional Regional 2014-2020 vor fi publicate în luna mai. Programul are 11 axe prioritare şi o alocare estimată de 8,2 miliarde de euro. Pe segmentul de turism ne-a reținut atenția susținerea dezvoltării Deltei Dunării prin instrumentul ITI, cu o alocație de 1 miliard de euro.O altă noutate este modul în care România abordează Strategia Dunării: se pare că suntem singura țară care finanțeaza în mod real proiecte pentru Strategia Dunarii” - se precizează într-un comunicat de presă. Investiţiile Teritoriale Integrate (ITI) reprezintă o noutate faţă de programul anterior (2007-2013). Ele permit intervenţii concentrate şi corelate pe mai multe domenii dintr-o singură zonă, pentru dezvoltarea integrată a acesteia. ITI Delta Dunării va fi utilizat, prin contribuția tuturor Fondurilor Europene Structurale şi de Investiţii (FESI) 2014-2020, într-un areal format din 38 de unități administrativ teritoriale din cadrul Rezervației Biosfera Delta Dunării, din Județul Tulcea și din nordul Județului Constanța. MDRAP gestionează POR 2014-2020 în calitate de Autoritate de Management.



<strong>PRIMUL PARC ACVATIC CU APE GEOTERMALE</strong>
... din sudul țării va fi amenajat în zona Balotesti - Corbeanca. Lucrările la acest proiect au demarat în 2013 și se vor încheia până la sfârșitul anului. Societatea Aedificia Carpați este responsabilă de acest proiect cu finanțare germană. Valoarea investiției se ridică la aproape 30 de milioane de euro.
Compania dezvoltatoare este Therme Nord București SRL. Parcul acvatic se va întinde pe 10 hectare, dintre care 15.000 de metri pătrați vor reprezenta suprafața construită. În interiorul complexului, vizitatorii vor avea la dispoziție bazine geotermale, hidromasaj, saune cu aburi, lac artificial, pisicine etc.


<strong>FRUMOSUL PE CARE L-AM UITAT.</strong>
Între 15 mai și 15 iulie, de miercuri până duminică, între orele 10 și 18.00, puteți vizita la Sala Gheorghe Focșa a Muzeului Naţional al Satului „Dimitrie Gusti” expoziția ”Feminitate şi împodobire”. Manifestarea face parte din calendarul de evenimente ce marchează împlinirea a 79 de ani de la fondarea instituției. Ea și-a propus să valorifice colecţia de port popular a muzeului prin reunirea unei părți dintre cele mai frumoase costume tradiţionale de sărbătoare româneşti şi ale grupurilor etnice, piese de găteala capului şi podoabe de mare ţinută (unele dintre acestea expuse pentru prima dată), documente fotografice etc.

<strong>DESCOPERĂ TRADIȚIILE, CĂLĂTOREȘTE, FOTOGRAFIAZĂ.</strong>
Pornită în luna martie 2015 campania #MândrudeRomânia s-a mutat din luna mai în parcurile din Capitală. În perioada 16 mai – 16 septembrie 2015 organizatorii vă invită să vizitați  Turist în Maramureș - prima expoziția de fotografie a campaniei, expusă în parcul Cișmigiu. Au fost selectate fotografii ce propun incursiuni prin lumea tradițiilor și sărbătorile satului românesc. În plus 45 de bănci vor fi pictate cu motive populare autentice. #MandrudeRomânia este o campanie inițiată de Simplify Media pentru promovarea valorilor autohtone - a subliniat Simona Neață, reprezentantul organizatorilor.


<strong>PROGRAMUL ROMÂNIA-UNGARIA 2014-2020</strong>
...a fost aprobat în aceată lună de Grupul Comun de Lucru. Cooperarea transfrontalieră Interreg V-A se sprijină pe o alocare de resurse ce se ridică la 189 de milioane de euro proveniți din FEDR-Fondul European de Dezvoltare Regională. Structurat pe 6 axe prioritare noul program de cooperare își propune intensificarea relațiilor din zona de graniță, pentru identificarea de soluții comune în vederea dezvoltării economice și sociale. MDRAP gestionează, în perioada 2014-2020, 14 programe operaţionale cu cofinanţare din fonduri europene: Programul Operaţional Regional, Programul Capacitate Administrativă şi 12 programe de cooperare teritorială europeană.


<strong>AGERPRES A LANSAT</strong>
...proiectul editorial „Pe urmele lui Enescu”. Agenția Națională de Presă derulează un nou proiect editorial. Pe parcursul a două săptămâni vor fi publicate materiale jurnalistice dedicate lui George Enescu, o incursiune în viaţa şi activitatea marelui muzician. Reportajele şi interviurile aduc un omagiu compozitorului, de la a cărui trecere în neființă s-au împlinit 60 de ani. Vila Luminiş de la Sinaia, Casa memorială de la Liveni, Conservatorul din Târgu Mureş şi aşezământul de la Tescani sunt câteva repere din drumul parcurs de cel considerat încă de mic de criticii muzicali vienezi „un Mozart român”.


<strong>BEST OF BRAȘOV...</strong>
În orașul de sub poalele Tâmpei a fost lansat un nou suport de promovare - "Best of Brasov - Metropolitan Magazine“. Revista trilingvă a fost distribuită oficial chiar de Ziua Europei la Brașov în cadrul Conferinței Europene „Smart City Brasov 2015“. Conținutul său, dedicat turiștilor străini și români -, subliniază necesitatea de informare inteligentă a vizitatorilor într-un oras turistic și cultural modern - ne-a precizat Cristian Macedonschi, consilier al Forumului German Brașov.