<strong>TALEB RIFAI: ”România este o destinație naturală !”</strong>

”Nu e important ceea ce deții ci ceea ce faci cu ceea ce ai. Suntem martorii unei mari revoluții în travel. În strategia ei România trebuie să țină cont de avantajele comparative și competitive. România este în inima Europei, aici lucrurile sunt încă naturale. <strong>Ai senzația că ești într-un loc neatins, ceea nu găsești în Europa, unde orașele sunt structurate ca niște muzee. Românii sunt primitori, când vii aici simți că ești binevenit. Toate țările au resurse, însă oamenii sunt cei mai importanți"</strong> - este de părere Taleb Rifai, secretarul general al Organizației Mondiale a Turismului (OMT). Declarația a fost făcută la Conferința Internațională de Turism ce s-a desfășurat la Palatul Parlamentului din București sub genericul ”Identifying the competitive advantage of a tourist destination”. Potrivit acestuia, România a fost vizitată în 2012 de 1,6 milioane de străini, iar valoarea medie a sumelor cheltuite pe teritoriul țării noastre se ridică la circa 780 de euro de persoană per sejur.
[gallery link="file" columns="4" orderby="post_date"]

Interviul și filmul de promovare cu prințul Charles au produs o puternică impresie participanților străini - circa 250 -, printre care s-au numărat și ambasadori acredați la București. <strong>Răzvan Filipescu, președintele ANT</strong>, a moderat atent punând în valoare o parte din atuurile României. Ministrul Maria Grapini a pus accentul pe bogăția culturală a țării noastre, pe valorile naționale înscrise în patrimoniul umanității și pe determinarea domniei sale de a revitaliza turismul românesc. Rovana Plumb, ministrul Mediului a amintit de un acord comun dezvoltat de cele două ministere. E vorba de un plan, care prevede, în cadrul strategiei Munților Carpați, identificarea, protejarea și promovarea a zece zone montane, ca destinații ecoturistice. O șarjă de umor sănătos a adus primarul Sorin Oprescu. El a afirmat că Bucureștiul se poate alătura cu oferta sa turistică marilor capitale ale lumii căci are toate ”condimentele” unei mari metropole. Asta înseamnă să-ți iubești orașul și să gândești pozitiv. Conferința a prilejuit și semnarea de către reprezentanții industriei turistice din țara noastră a Declarației de la București privind aderarea la ”Codul de etici în turism al OMT”.

Manifestarea internațională a fost urmată de un<strong> Infotrip</strong>, un fel de rezumat de lux al atracțiilor turistice ale țării noastre. Documentarea celor circa 50 de jurnaliști străini și români a debutat în <strong>Delta Dunării</strong>. Tulcea a impresionat prin Muzeul Ecoturistic, cu acvariul său unicat și cu mostrele de hrană naturală- cu accent firesc pe cele de pescărie -, de folclorul local, românesc și lipovean.

Pasul următor a fost <strong>Valea Prahovei.</strong> Nu s-a înțeles prea bine ce s-a dorit a promova prin deplasarea spre Cota 1400. Poate doar telegondolele... roz. Castelele Peleș și Bran au fost o revelație cel puțin fotografică pentru mulți dintre invitați. După vizita celui din urmă am receptat nedumerirea colegilor străini. Asta-i tot? Se pare că noii săi administratori nu reușesc să se ridice la nivelul faimei internaționale a acestuia. Păcat, toată lumea pierde căci peisajul și povesta nu sunt de ajuns.

Brașovul a impresionat. Nu și renumitul hotelul ARO. E deja obosit, cu personal blazat. Cu siguranță stelele trebuie lustruite, altfel va resimți dur concurența noilor complexe apărute la poalele Tâmpei. O excepțională lecție de istorie și turism a aparținut profesorului Vasile Oltean, directorul Muzeului Șcheii Brașovului, unde a funcționat prima Școală românească din țara noastră. Bula Papală din 1399 confirma existența acestui lăcaș de cult și educație ortodoxă la Brașov. Jurnaliștii străini - polonezi, indieni, evrei, coreeni, germani, englezi, italieni, cehi -, au rămas mirați când au aflat ce învățau copii românilor în secolul al XVI-lea. Noi eram în Europa, știam și învățam despre ea... Ei au mai aflat că muzeul deține peste 6.000 de volume originale de carte veche dintre care aproape 3.000 au fost inventariate. Păcat că, și am înțeles tristețea directorului Oltean, acest obiectiv cultural nu figurează în circuitele turistice ale travel agenților și, ca urmare, puțini vizitatori îi trec pragul.

Prejmerul a fost următorul obiectiv. Unul cu valoare de patrimoniu UNESCO, o continuare firească a modelului de conviețuire pe pământul Transilvaniei. Sighișoara s-a înscris natural în traseu, cu ritualul medieval susținut de toboșari, gorniști și garda de onoare. Vizita de la Salina Turda a întrecut așteptările jurnaliștilor. Gazdele s-au pregătit temeinic, tradițional și profesional, suprinzând pe cei prezenți cu un spectacol folcloric oferit de Ansamblul de copii al...Salinei. S-a potrivit de minune cu tradiționalele plăcinte ardelenești cu varză sau cu ceapă. La alegere. Ce e bun, e bun și place!

Dacă nu puteți dormi în arșița nopților de august, vă recomandăm să dați o fugă la Cetatea Alba Iulia. Feeria nopților răcorite de istorie este unică. Noi am fost răsfățați cu ”onorul” de noapte al gărzii cetății, cu minunații ei cai negrii, uniforme de epocă și tulnicărese. De salve de tun n-am avut parte, că deh, locuitorii dormeau deja. Am călătorit într-un spațiu recreat cu fonduri europene, multă muncă și imaginație. Turul de documentare de a doua zi a fost dedicat Fortificației stelare de tip Vauban, vedeta cetății. Toți au spus - mai mult de atât nu se poate. Cu toate acestea în drum spre București ne-am împiedicat de Muzeul Astra și de Sibiu. Intrat în conștiința turistului european orașul se oferă vizitatorilor ca un oracol... deschis - muzee, clădiri istorice, gastronomie, teatru, povești și mai ales muncă profesionistă prin care se păstrează în continuare acest tezaur.

N-am ratat nici Cozia, bijuteria coroanei domnitorului Mircea cel Bătrân, frumoasă ca o zână a munților. În prezența ei nu poți decît să te reculegi și să vrei să fii mai bun. Poate că asta au simțit ziariștii de la El Pais, prestigios cotidian spaniol, care obsedați să găsească peste tot țigani și să-i fotografieze, au ratat întâlnirea cu sufletul și adevăratele întâmplări românești. Asta e! Poate o vor face data viitoare!

<strong>DOINA CONSTANTINESCU</strong>
<p align="justify"></p>