<strong><img class="alignnone" src="http://www.travellermagazin.ro/foto/92/John%20Halewood.JPG" alt="" width="652" height="1041" />John Halewood – povestea gemenilor care n-au existat
</strong>A fost odată un tânăr care lucra pentru o firmă din nordul Angliei, şi vindea cherry din Spania. Lucrurile n-au mers grozav. Firma a pierdut exclusivitatea şi odată cu asta şi tânărul entuziast şi-a pierdut slujba. S-a hotărât să o ia de la început. Şi-a făcut o firmă proprie ce a avut primul sediu în… garajul tatălui său. „Dimineaţa se ducea şi lua comenzi, îmbrăcat la costum şi la cravată, iar după amiaza, lua camioneta şi livra marfa. Beneficiarii se mirau de asemănarea extraordinară dintre cei doi şi-i spuneau deseori: “Semeni foarte bine cu agentul care a fost azi dimineaţă”. Şi el le răspundea: “E fratele mai mic. Lucrează pentru mine”.
A început cu câteva produse. Era prin 1978-‘80. John Halewood, căci despre el este vorba, a abordat şi piaţa românească prin 1987. Atunci John importa din ţara noastră 365 de cartoane de vin, câte unul pentru fiecare zi a anului. Aproape nimic. După 10 ani, cumpăra un milion de cartoane din România. Te ia ameţeala dacă te gândeşti azi. Halewood International era una dintre puţinele societăţi care aveau relaţii comerciale cu România. Dacă apărea un eveniment legat de România, toată lumea ne căuta şi astfel John a devenit un fel de specialist în România”.

Relatarea aparţine lui Dan Muntean, directorul general al Halewood România.  Tot el mi-a povestit avatarurile investitorului britanic după cumpărarea pachetului majoritar de acţiuni la întreprinderea Vinalcool Prahova, cea care a devenit mai târziu, după 1998, cartierul general al investiţiilor derulate de noua societate comercială Cramele Halewood. Numai în prima etapă de modernizare s-au investit peste 5 milioane de lire britanice. “Evoluţia firmei a fost absolut incredibilă” – spune  Mihai Chitic, directorul comercial al Cramelor Halewood. El rememorează o parte din întâlnirile fericite cu John Halewood: “De la un garaj în 1978, firma a ajuns să comercializeze în jur de 15 milioane de cartoane cu diferite mărci de băuturi, provenite din întreaga lume”.

<a href="http://www.travellermagazin.ro/arhiva/wp-content/uploads/2011/12/Coperta-TM-92.jpg"><img class="alignleft size-medium wp-image-866" title="Coperta TM 92" src="http://www.travellermagazin.ro/arhiva/wp-content/uploads/2011/12/Coperta-TM-92-210x300.jpg" alt="" width="210" height="300" /></a>Cine este John Halewood? Mai precis, cine a fost? S-a stins în această lună la  64 de ani. A fondat, în 1978, împreună cu mama lui Eileen, una dintre cele mai mari firmei britanice independente de băuturi – Vintners Halewood, ulterior Halewood International. Azi, compania contează pe 1.500 de angajaţi care generează anual o cifră de afaceri de 250 milioane de euro. O parte din ei au “fermentat” în România, unde a devenit un pionier al vinurilor de calitate. S-a îndrăgostit de ţară şi oamenii ei. John a fost şi un mare iubitor de cai. Favoritul său – Amberleigh – a câştigat, în 2004, Premiul Naţional. Aşa mi-l voi imagina în continuare, călărind prin podgoriile din Transilvania şi Prahova, ţinând în mână un pahar de Fetească Regală, în care se stinge lumina soarelui apus.

<strong>MARIAN CONSTANTINESCU</strong>