În anul precedent (2016) turismul autohton a înregistrat o creștere semnificativă comparativ cu 2015. Specialiștii apreciază că a fost cel mai bun an din ultimul sfert de secol pentru industria de vacanțe. <strong>Astfel, conform Institutului Național de Statistică (INS) aproape 2,5 milioane de turiști străini au vizitat România.</strong> Dintre aceștia 1,1 milioane au ales Bucureștiul (în creștere cu 11,35%), ceea ce se traduce într-un câștig de peste 112.000 de turiști noi comparativ cu anul precedent. Capitala e secondată de <strong>județele Brașov cu 178.721 de turiști (+12.93%), Sibiu - 142.854 de turiști (+29.23%), Timiș - 101.048 de turiști (+10.48%), respectiv Cluj - 100.391 de turiști (+13.39%).</strong> La coada clasamentului, cei mai puțini călători străini au fost în județul Teleroman, doar puțin peste 1.200 în tot anul trecut.

[gallery columns="4" ids="6055,6056,6057,6058"]

Alte creșteri în preferințele vizitatorilor străini au înregistrat și județele Constanța, Arad, Hunedoara, Bacău, Galați, Mehedinți și Tulcea, însă nu se poate vorbi de valori semnificative. La polul opus se plasează județele Mureș, Dolj, Olt, Călărași, Giurgiu, Botoșani și Teleorman care au pierdut turiști între 2015 și 2016. Cea mai mare pierdere a înregistrat-o județul Mureș care a consemnat un minus de 7.000 de turiști față de anul precedent. Pe locul doi se află județul Dolj care a "pierdut", în aceeași perioadă, aproximativ 4.000 de turiști. Constante în preferințele turiștilor străini sunt județele Prahova, Covasna, Brăila, Vaslui, Gorj și Ialomița unde numărul turiștilor din străinătate a rămas asemănător cu cel din anul 2015. Un rezultat mai slab l-a înregistrat județul Constanța, cu doar 61.000 de turiști străini, mai puțini decât în județe precum Prahova, Mureș sau Bihor.

<strong>Ce-i atrage pe străini?</strong>

„Principalul motiv al sejurului petrecut de turiștii nerezidenți în România, în anul 2016, l-au reprezentat <strong>afacerile, participarea la congrese, conferințe, cursuri, târguri și expoziții</strong> (57,6% din numărul total de turiști nerezidenți), cheltuielile acestora reprezentând 58,5% din total. Cel de-al doilea motiv l-au reprezentat <strong>călătoriile în scop particular</strong> (42,4% din numărul total de turiști nerezidenți), dintre acestea evidențiindu-se călătoriile pentru vacanțe (61,4%). Călătoriile în scop particular includ călătoriile pentru vacanțe, cumpărături, evenimente culturale și sportive, vizitarea prietenilor și rudelor, tratament medical, religie, tranzit și alte activități” - consemnează INS. Turiștii străini sosiți în România au cheltuit în medie 2.397 lei/persoană, anul trecut, principalul motiv pentru sejur fiind reprezentat de afaceri. Cheltuielile totale ale acestora s-au ridicat la 5,922 miliarde lei. Interesant de observat că din totalul nerezidenților sosiți în România doar 52,4% au apelat la serviciile unor agenții de turism, restul organizându-și singuri sejurul sau vizitele. <strong>Principalul mijloc de transport utilizat de turiștii nerezidenți pentru a sosi în țara noastră a fost avionul (79,2% din numărul total de turiști).</strong> Autoturismele proprii au reprezentat 14,4%, urmate de autocare și autobuze cu 4,9%, alte mijloace ( tren, ambarcațiuni fluviale, autoturisme inchiriate, motociclete etc.) 1,5%.

<strong>Cine sunt, unde stau ?</strong>

Conform aceleaiși surse România a oferit în 2016 circa 6.946 de structuri turistice, dintre care 1551 erau hoteluri. <strong>Majoritatea vizitatorilor străini provine din țări situate în Europa - 93%.</strong> Din totalul sosirilor vizitatorilor străini în România, 54% provin din statele Uniunii Europene. Cele mai multe sosiri ale turiștilor străini cazați în structurile de primire turistică cu funcțiuni de cazare au provenit din <strong>Germania - 281,7 mii, Israel - 251,9 mii, Italia - 233,8 mii, Franța - 145,6 mii ṣi Regatul Unit - 140,6 mii. Dintre statele Uniunii Europene cele mai multe sosiri s-au înregistrat din Ungaria - 28,3%, Bulgaria - 27,6%, Germania - 8,4%, Italia - 7,7%, Polonia - 5,5% și Franța - 3,6%.
</strong>
Durata medie a șederii în anul 2016 rămâne destul de scăzută, de numai <strong>2,4 zile</strong> la turiștii români și 1,9 zile la cei străini. La rândul lor plecările vizitatorilor români în străinătate, înregistrate la punctele de frontieră, au fost în 2016 de 16128 mii, în creștere cu 22,9% comparativ cu 2015.

<strong>MARA ANTON</strong>