<strong>45 DE DINOZAURI au atacat RÂȘNOVUL</strong>
Se află amplasat doar la 200 de metri de Cetatea Râșnov. Se întinde pe o suprafață de 1,4 hectare și găzduiește machetele unui număr de 45 de dinozauri, cel mai mare de 22,4 metri lungime și 20 de metri înălțime, iar cel mai mic de 30 de centimetri. Acesta este o parte din patrimoniul Dino Parc care s-a deschis în această lună la Râșnov. Atracția este promovată drept ”Cel mai mare parc de dinozauri din sud-estul Europei și cel mai nou din întreaga Europă”.
<a href="http://www.travellermagazin.ro/arhiva/wp-content/uploads/2015/09/Travel-Dino-3.jpg"><img class="alignnone size-full wp-image-4040" src="http://www.travellermagazin.ro/arhiva/wp-content/uploads/2015/09/Travel-Dino-3.jpg" alt="Travel Dino 3" width="869" height="768" /></a>

”E un proiect inedit care va sprijini puternic turismul în zona Brașov-Râșnov. Dinozaurii expuși sunt așezați în mediul lor natural pentru că aici avem o pădure cvasi-virgină deosebit de pitorească. Vizitatorii vor vedea dinozauri așezați în apă pentru că sunt cei de apă, zburători, care se află în arbori sau prădători, care îi pândesc pe cei ierbivori. Este un proiect ambițios care s-a dezvoltat în numai un an de zile. Scopul nostru e să atragem un număr cât mai mare de turiști interesați să vadă o atracție unică"- a declarat Adrian Apostu, managerul de proiect.
<a href="http://www.travellermagazin.ro/arhiva/wp-content/uploads/2015/09/Travel-Dino-2.jpg"><img class="alignnone size-full wp-image-4041" src="http://www.travellermagazin.ro/arhiva/wp-content/uploads/2015/09/Travel-Dino-2.jpg" alt="Travel Dino 2" width="1024" height="578" /></a>
La rândul său primarul Adrian Veștea e de părere că ” Dino Parc este un proiect care alături de Cetatea Râșnov, vizitată anul trecut de 240.000 de turiști, Peștera din Valea Cetății, liftul pe plan înclinat cu cremalieră pentru transportul turiștilor la Cetate, Complexul Olimpic de Sărituri cu Schiurile de pe Valea Cărbunării, centrul istoric al orașului care este în lucru, întregește oferta turistică a orașului. Este un concept integrat de sport și agrement pe care noi râșnovenii l-am oferit tuturor turiștilor care se află pentru câteva zile la Râșnov, dar și celor care sunt cazați la Bran-Moeciu, Poiana Brașov sau Predeal. Dacă în 2004 ofeream 100 de locuri de cazare am ajuns în prezent la peste 2.500. Majoritatea proiectelor de investiții au fost realizate cu fonduri europene, fonduri norvegiene și în continuare vom merge pe această direcție. Am convingerea că peste doi ani Râșnovul va primi peste 400.000 de turiști anual ".
În parc se mai găsesc căsuțe construite în arbori, trasee de cățărare pentru copii printre copaci, un vulcan care scoate fum, și în același timp, pe o platformă amplasată la baza acestuia, un simulator de cutremur, un muzeu cu schelete de dinozauri - inclusiv al unui dinozaur ce a fost descoperit pe teritoriul românesc -, un cinematograf unde vor rula filme documentare și filme moderne tematice, magazine de suveniruri etc. Dino Park Râșnov este un proiect în valoare de 5 milioane de euro, finanțat din fonduri europene prin POR 2007-2013, din care 70% finanțare europeană. Parcul este deschis zilnic între orele 9,30-20,00. Prețul unui bilet este de 28 de lei pentru adulți și 22 de lei( cam mult) pentru copii. Copiii cu vârsta sub trei ani beneficiază de intrare gratuită.
<strong>ION BADEA</strong>

<strong>LIBER la Voucherele de Vacanță

</strong>

O ”gură de oxigen”. Așa a fost numită aprobarea de către Camera Deputaților, for decizional, a Ordonanței de Urgență de modificare a Legii voucherelor de vacanță. Prin intrarea în vigoare a acestei măsuri industria turismului autohtonă va beneficia de peste 400 de milioane de euro anual. Salariații pot primi vouchere de vacanță cu o valoare de până la șase salarii minime brute, pe care le pot folosi numai pentru vacanțe în România.     Toate primele de vacanță care se vor acorda în sistemul de stat, începând cu 1 ianuarie 2016, vor fi numai sub formă de vouchere de vacanță. Impozitarea acestora este similară celei tichetelor de masă, cu mult mai avantajoasă pentru angajator față de impozitarea pe salarii. Acestea se vor emite în format de hârtie, dar noutatea constă în formatul electronic ce va fi dezvoltat de către unități specializate și de unități bancare. ”Este o lege din care nimeni nu pierde, toată lumea câștigă: salariați, angajatori, industria turismului și țara, în general. ANAT a militat timp de 11 ani pentru introducerea voucherelor de vacanță, cu contribuția directă, atât tehnică cât și mediatică, a celor care au ocupat succesiv funcția de președinte al asociației noastre. Doresc să subliniez că acest succes nu s-ar fi obținut fără contribuția colegilor din FPTR dar și a altor organizații profesionale care au  susținut această campanie” - a declarat Aurelian Marin, președinte ANAT.

<strong>TRIPSTA a fuzionat cu AIRTICKETS</strong>

Dimitris Kontogiorgos și Philipp Brinkmann președinții firmelor de turism online Airtickets, respectiv Tripsta au anunțat finalizarea fuziunii celor două companii. Evenimentul schimbă semnificativ ierarhia principalilor actori din Europa, în condițiile în care noua companie devine cea mai mare OTA (online tourism agency) din Europa de Sud-Est dar și unul dintre principalii cinci jucători din domeniu în Europa. Fuziunea are ca scop consolidarea tehnologică și baza de clienți, punând la dispoziție o ofertă de transport mai complexă. Tripsta și Airtickets vor continua să opereze sub brandurile deja consacrate cu birouri în România, Grecia, Rusia, Polonia, Turcia și Brazilia. Liderii noii companii se așteaptă în 2015, la vânzari de peste 500 milioane de euro.