Blue Air, cea mai mare companie aeriană românească, îşi continuă dezvoltarea prin deschiderea bazei operaţionale numărul 6, pe Aeroportul Internaţional Avram Iancu Cluj. De la sfârşitul lunii octombrie a fost alocată o aeronavă Boeing 737-800, cu o capacitate de 189 locuri. Blue Air şi-a început operarea pe Aeroportul din Cluj-Napoca în data de 3 iunie 2016, prin deschiderea zborurilor către Bucureşti, Liverpool şi Dublin.

Din 16 decembrie, Blue Air va conecta Clujul cu Birmingham, al doilea oraş ca mărime din Regatul Unit. Odată cu deschiderea sezonului de vară 2017, Blue Air îşi extinde prezenţa în Transilvania prin alocarea celei de-a doua aeronave 737-800, adaugând 4 noi rute cu plecare de la Cluj către Londra Luton (26 martie), Larnaca (9 aprilie), Nisa (10 aprilie) şi Hamburg (3 iunie).

„Prin alocarea unei aeronave pe Aeroportul Internaţional Avram Iancu Cluj, Blue Air investeşte semnificativ la nivel local, toate entitaţile economice din Transilvania beneficiind de angajamentul companiei noastre. Totodată dezvoltarea bazei noastre generează noi locuri de muncă, ţinta noastră fiind ca întreg personalul nostru de la Cluj să provină din această zonă.

Apreciem  suportul aeroportului, arătat de-a lungul timpului, pentru dezvoltarea transportului aerian în Transilvania”- a declarat  Tudor Constantinescu, Director Comercial Blue Air.