Șlagărul primăverii la cea de-a 33-a ediție a Târgului de Turism al României (TTR), găzduit de Complexul expozițional Romexpo, a conținut refrenuri cu mesaje de genul ”early booking vreau să fiu al meu” sau ”vacanțe la prețuri mici, de-ți vine să te oftici?”.

[gallery columns="4" ids="3568,3569,3570,3571,3572,3573,3574,3575,3576,3577" orderby="rand"]

Chiar dacă unii s-au scandalizat între 13-15 martie de faptul că unele agenții de turism au vândut vacanțe la 1 euro+diverse taxe, adevărul e că respectiva poveste de marketing e spusă și la alte Târguri internaționale de turism de pe mapamond. Ofertele turistice, prezentate de companii românești și străine, au captat între 12 și 15 martie, atenția celor aproape 22.000 de vizitatori. Peste 260 de expozanți - instituții administrative, agenții de turism, tour-operatori, organizații și asociații de turism naționale (Sibiu, Alba Iulia, Iași, Cluj (Capitala culturală a tineretului în 2015), Sighișoara, București (cu cea mai nouă asociație de promovare turistică dar și cu un nou vizual), Mamaia, capitala distracțiilor estivale, dar și Mangalia (care s-a trezit la viață, era și timpul) etc. Foarte active, semn că piața românească e din ce în ce mai atractivă au fost organizațiile regionale și internaționale. Pe o suprafață de 11.700 de metri pătrați au expus companii din România, Croația, Grecia, Israel, Italia, Iordania, Polonia, Spania. Standuri oficiale au avut Bulgaria, Maroc, Malaezia, Moldova, Serbia, Turcia si Ungaria. Gradul de internaționalizare a fost de 34%, cu 7% mai mult decât la ediția similară din 2014. Unul dintre cele mai elegante standuri a fost cel al companiei flydubai. flydubai a prezentat la TTR, oferte atractive pentru călătorii de vacanță și de business, acoperind o rețea cu 90 de destinații ce conectează întreaga lume. Comentând participarea de la Târgul de Turism de la București Jeyhun Efendi, Senior Vice President Commercial (UAE, EU, ME, CIS) al flydubai a spus: “În cei peste doi ani de când operăm pe piața românească am observat o puternică creștere a călătoriilor înspre și dinspre Dubai, cu conexiuni înspre destinații ca Oman, Sri Lanka și Maldive. Și pe viitor vom căuta să oferim servicii mai prietenoase pentru pasagerii aeronavelor noastre dornici să exploreze zone incitante spre care zburăm. Oferim de asemenea servicii prioritare pentru Business Class și prețuri promoționale pentru secțiunea Economy Class, precum și pentru familiile cu copii sub 12 ani”.

Unele țări ori regiuni au optat pentru conferințe de presă, altele pentru evenimente care s-au desfășurat înaintea începerii TTR sau pe parcursul acestuia. Oficiul de turism al Tunisiei, împreună cu operatorul Kartago Tour (Reprezentanța din Cluj e condusă de Souani Haithem), au organizat sub patronajul Ambasadei de la București, condusă de ES Boutheina Labidi, o ”Seara Tunisiană”. Prilej ideal de a promova printr-o paradă a modei, creații inspirate din tradițiile populare tunisiene. Designul, culorile, bijuteriile au evocat unicitatea unei destinații de vacanță din ce în ce mai căutată. Republica Moldova și-a prezentat brandul de țară (Slogan - Descoperă drumurile vieții) la standul său dar și în cadrul unei seri dedicată vinurilor și atracțiilor turistice la Restaurantul-Muzeu Vatra Neamului. Iordania a prezentat la rândul său mai multe atracții de vacanță, Petra fiind obiectivul-marcă al acestei țări. Grecii au ”tras”, la rândul lor din toate părțile. Salonicul a fost vedeta simpozionului tematic desfășurat sub sloganul ”Multe povești, o singură inimă”. în cadrul parteneriatului cu firma de consultanță Tourism Plus. Moderatorul Nikos C. Sapountzis și Spiros Pengas, viceprimar cu probleme de turism al Salonicului, au oferit invitaților posibilitatea de a vorbi despre atuurile turistice ale orașului dar și despre potențialul educațional deținut de acesta. Oficialitățile din regiunea Larisa, n-au scăpat ocazia să ne arate cum se fac banii din promovarea Muntelui lui Zeus și a împrejurimilor dominate de măslini, de ape albastre și plaje. La standul Regiunii Macedoniei de Est - Tracia, din nordul Greciei s-a lăsat cu muzică și dans. De la Michael Amiridis, vice-guvernator pe probleme de turism, am aflat că regiunea este foarte apreciată de turiștii români îndrăgostiți de natură și gastronomie. În plus touroperatorul Mouzenidis Travel (reprezentanța din România de condusă de Cristiana Barcun), a prezentat oportunitățile de dezvoltare pentru turismul medical dar și pentru Real Estate.

„Ne-am bucurat de un număr mare de vizitatori la Rompexo, semn că bucureștenii, și nu numai, și-au făcut un obicei din a veni la TTR. De multe ori, turiștii decid în timpul târgului sau la puțin timp după, unde își vor petrece următoarea vacanță. Cele mai cerute au fost destinațiile tradiționale, România, Bulgaria, Grecia și Turcia. Vedeta litoralului rămâne Mamaia, însă, se observă o creștere și pentru zona de Sud” - spunea Aurelian Marin, noul președinte al ANAT. Un alt travel agent Alin Burcea (Președinte Paralela 45), este de părere că publicul consumator începe să-și schimbe opțiunile, este mai flexibil și dorește alte tipuri de oferte. ”S-a simțit și la actuala ediție. Oamenii nu mai agreează vacanțe lungi de 2-3 săptămâni. Mai ales populația tânără dorește să-și valorifice timpul în 2 sau chiar 3 vacanțe mai scurte, pe care le petrec combinat în țară și străinătate. Cursele charter vor fi la mare căutare”. Rodica Pencea, reprezentantul Organizației Patronale a Turismului Balnear din România (OPTBR), consideră la rândul său că acest segment se repoziționează rapid prin investițiile realizate. ”În cadrul seminarului pe care l-am organizat am prezentat 3 noi investiții competitive pe plan internațional - Complexul Lotus de la Băile Felix (cu 16 piscine), hotelul Brădet din Covasna, respectiv Complexul de bazine interioare și exterioare de la Călimănești-Căciulata”.

Persoanele cu vârsta de peste 55 de ani au fost în căutarea programelor pentru seniori în Spania, Italia, Grecia, Dubai etc. În ceea ce privește destinațiile exotice, Republica Dominicană a fost vedeta târgului. Cel mai asaltat stand a fost cel al firmei Christian Tour, care a inspirat și alte agenții să practice vânzări...la botul calului. ”Am observat că odată cu creșterea puterii de cumpărare cererea s-a diversificat. Foarte bine primite au fost programele Senior Voyage, dar și cele dedicate familiilor cu copii, pentru care am pregătit pliante și pachete speciale” - ne-a declarat directorul Marius Pandel.

Recenta ediție a Târgului de Turism al Romaniei a găzduit Saloanele Nautic, respectiv Expo Sport și Agrement. Aici vizitatorii au interacționat cu experți în domeniul nautic, au admirat ambarcțiunile de agrement expuse și au participat la competiții de ciclism, curse cu obstacole etc. „Am fost încântat să observ că agențiile de turism dezvoltă produse turistice atractive pe piața locală. Pot spune că ediția 33 a fost una marcată de noutăți care, sper, au fost pe placul publicului” - a declarat Cătălin Trifu, directorul general al Romexpo. TTR, a fost organizat în parteneriat cu ANAT, FPTR, OPTBR și ANTREC. Revista TRAVELLER MAGAZIN a fost și de data aceasta Partener Media al manifestării.

DOINA &amp; MARIAN CONSTANTINESCU

VASILE COSTRUȘ &amp; ANGELA SIMION