Construcția și inaugurarea de noi hoteluri mari e din ce în ce mai rară în România. Mânată din urmă de un management ce se dorește mai eficient, mai profitabil, moda rebranding-ului își păstrează și în acest an prospețimea. La Băile Felix apare primul hotel balnear de 5 stele, HoReCarii au negociat cu ANAF limita respectului față de munca lor iar Hilton iși continuă extinderea anunțată.


<strong>HILTON vine la Iași și Sighișoara</strong>
Lanțul internațional Hilton Worldwide, care operează în România 5 complexe hoteliere, a anunțat că va deschide în acest an două noi unități. Prima va intra în circuit la Iași, unde fostul hotel Europa va deveni Hampton by Hilton (cu o capacitate de 123 de camere), iar cea de-a doua va fi la Sighișoara, unde hotelul Cavaler (74 camere, clasificate la 4 stele), din centrul orașului, va promova conceptul DoubleTree by Hilton. Essam Aboud, vicepreședinte de operațiuni pe Europa de Est, Rusia și Turcia, la Hilton Worldwide a declarat că România, la fel ca Rusia și Turcia, este o piață în plină creștere în regiunea pe care o coordoneză, cu un potențial tot mai mare pentru brandurile Hilton Worldwide.

Grupul hotelier intenționează să se extindă pe piața locală cu încă 7 unități. „La ora actuală, ne concentrăm asupra orașelor mari, capitale de județ, unde am constatat că există un interes foarte mare pentru brandurile noastre din segmentul focus service: Hampton by Hilton și Hilton Garden Inn. Există orașe în afara Bucureștiului care ar fi potrivite pentru hoteluri din segmentul upscale, așa cum este DoubleTree by Hilton Sighișoara aflat în curs de amenajare. Pentru moment, ne concentrăm pe dezvoltarea portofoliului de branduri mid-market. Constatăm că există potențial pentru noi hoteluri, precum și pentru conversia unor proprietăți deja existente" - a mai spus Essam Aboud. La rândul său Adela Cristea, director de dezvoltare al lanţului pe Europa Centrală şi de Est apreciază că „România este o piaţă care permite o dezvoltare consistentă, în special pe segmentul hotelurilor focus service (patru şi trei stele), aşa cum sunt brandurile Hilton Garden Inn şi Hampton by Hilton. În ceea ce priveşte poziţionarea acestora, ne interesează oraşele mari şi anumite capitale de judeţ, aşa cum sunt Bucureşti, Iaşi, Cluj-Napoca, Craiova şi Timişoara”.
În afara României, grupul Hilton va deschide în acest an doua hoteluri în Rusia, Hampton by Hilton în Moscova și Hilton Garden Inn în orașul Ufa.


<strong>30 de milioane pentru... 3 stele în plus</strong>
Compania Turism Felix, care este controlată de SIF Transilvania și SIF Oltenia, a investit 30 milioane de euro în conversia și modernizarea fostului hotel Lotus din Băile Felix care era clasificat la 2 stele. Unitatea a fost închisă în anul 2006. Lucrările de renovare au fost demarate în urmă cu 3 ani, iar la finalizare unitatea va funcționa la un standard superior. După cum a declarat Cristian Tăutu, specialist în marketing în cadrul Turism Felix, banii provin din profitul reinvestit. Acesta va fi primul complex balnear de 5 stele din țara noastră. El va include, printre altele, o bază de agrement modernă și multifuncțională, în care se vor regăsi un aqua parc și 14 bazine interioare cu apă termală.


<strong>Liderii HoReCa cer o legislație fiscală clară</strong>
Reprezentanții Organizației Patronale a Hotelurilor și Restaurantelor din România (HORA) au discutat cu autoritățile statului aspecte punctuale ale legislației în vigoare și au înaintat propuneri pentru îmbunătățirea normelor metodologice. În timpul întrevederii membrii organizației au arătat că industria HoReCa are un anumit specific de care trebuie să se țină cont atât pe fond, în ceea ce privește legislația, cât și de formă, în aplicarea ei. Aceștia au expus situații concrete care au apărut în urma controalelor efectuate de către ANAF. Discuțiile au vizat în mod special discrepanțele între neregulile constatate și măsurile dispuse de organele de control. Au fost subliniate efectele negative pe care le are suspendarea activității, asupra unui restaurant, pe termen scurt și asupra industriei, pe termen lung. „Considerăm că a fost o întrevedere benefică prin care am reușit să stabilim pentru prima dată un canal de comunicare cu reprezentanții ANAF. Vom folosi această întâlnire ca punct de plecare pentru lămurirea tuturor neclarităților apărute atât la nivel legislativ, cât și al normelor de aplicare. Subliniez deschiderea  autorităților statului care au înteles că obiectivul nostru este asanarea mediului economic și apărarea intereselor membrilor pe care îi reprezentăm, al afacerilor acestora” - a declarat Constantin Sebeșanu, Președintele HORA.
Din partea autorităților au fost prezenți printre alții: Călin Popescu Tăriceanu - Președintele Senatului, Romeo Florin Nicolae - Vicepreședinte ANAF și Coordonator al Direcției Generale Antifraudă Fiscală, Marcel Bogdan Pandelică – Secretar de Stat în cadrul Ministerului Economiei, Comerțului și Turismului, iar din partea HORA mai mulți lideri printre care: Constantin Sebeșanu – liderul HORA, Dragoș Petrescu – Grupul City Grill și Trattoria Buongiorno, Daniel Mischie – Rețeaua de restaurante Caru’ cu Bere și Hanu’ Berarilor, Cătălin Mahu – Lanțul de restaurante La Mama, Gabriel Iovu – CEO &amp; Expressoft – Sisteme de marcaj și gestiune pentru alimentație publică etc. De asemenea HORA a anunțat că se opune propunerilor excesive anti-fumat, ce ar putea fi generate prin modificarea legii nr. 349/2002. Conform unui sondaj realizat recent ”Stabilitatea financiară a 85% dintre restaurantele și cafenelele din țară vor fi afectate de posibilele  noi reglementări.


<strong>PREDEAL - Centru Spa cu peșteră de gheață</strong>
Predealul continuă și în acest an să-și diversifice oferta turistică. Primăria stațiunii montane, aflată în județul Brașov a anunțat că va derula mai multe proiecte cu o valoare de peste 20 de milioane de euro. La Predeal va fi construit un Centru Spa care va include saune, piscine, aqua parc și săli de sport. El va mai fi prevăzut cu spații de relaxare, grota de gheață, terenuri de squash, solar, săli de fitness, spinning, cardio și aerobic. De asemenea se vor amenaja zone de spații verzi și locuri de joaca pentru copii. Se estimează că proiectul va duce la creșterea numărului de turiști cu circa 15% și va crea 35 de noi locuri de muncă în oraș. Construcția Centrului Spa va fi încheiată în 2015. Alte proiecte au în vedere reabilitarea a trei străzi, realizarea unei piste de biciclete și amenajarea a patru noi parcări. Aproape jumătate din suma necesară va fi asigurată din fonduri europene.

<strong>ANGELA SIMION &amp; ION BADEA</strong>