Interlocutorul meu este un tip aparte. Am sentimentul  că în fiecare zi îşi propune să smulgă timpului cât mai mult. Din acest  punct de vedere seamănă cu un neamţ. Fără îndoială că mentalitatea lui a  fost „iradiată” de Braşov. Vorbeşte concentrat, sintetic. Sorin  Dencescu pare, din această cauză un tip incomod. Dar nu este aşa. Este  sociabil atunci când are cu cine. În rest, business-ul îi domină toată  ziua cu aceeaşi intensitate. Bref, s-a născut la  6 noiembrie 1960.  Kron-Tour este o afacere de familie ce a debutat în 1990. Soţia este  administratorul firmei, Răzvan, unul dintre copii, are masterat în  turism şi este “Postgraduate diploma  în hospitality management”, la  Lausanne si este director în firmă  iar Vanessa, sora sa, studiază tot  domeniul turismului, la Universitatea din Viena.

<strong>- În ultimii ani Kron-Tour, care a  aniversat 21 de ani de existenţă, şi-a reorganizat activităţile pe  etape. Începutul a fost făcut ca agenţie clasică, cu vânzări la stradă.  Ulterior, după o dură evaluare şi selecţie aţi devenit LCCI. Care au  fost etapele determinante ale transformărilor ? </strong>

<strong>- Puţini îşi mai aduc aminte azi că firma Kron-Tour a fost este prima agenţie de turism cu capital integral privat din Braşov</strong>.  În 1990 a devenit Membru al Asociaţiei Naţionale a Agenţiilor de Turism  din România (ANAT) iar mai târziu a fost acreditată IATA şi ISO  9001:2000 pentru segmentul Turism. Aş vrea să reamintesc alte două etape  importante: din aprilie 2002, Kron-Tour a devenit membru al  Lufthansa  City Center International, cel mai mare lanţ de agenţii de turism din  lume în sistem de franciză. El operează cu peste 600 de agenţii  amplasate în 80 de ţări. Apoi 2008 a avut o semnificaţie aparte,  deoarece Kron-Tour Lufthansa City Center a devenit Partener de Travel al  Casei Majestăţii Sale Regelui Mihai I. Compania noastră s-a impus în  ultimii 15 ani ca un lider al pieţei de servicii turistice şi totodată  partener de încredere al celor mai importanţi clienţi corporate din  zonă.  În momentul de faţă activitatea se desfăşoară în 3 locaţii,  respectiv Head Office/Travel Shop (vânzări directe), Corporate Office  (vânzări către clienţii corporate/firme)  şi Kron-Tour Expo Fairs &amp;  Exhibitions (evenimente). De asemenea exista divizia Travel. Online  (comerţ electronic), care administreaza site-ul de vânzări bilete avion <a href="http://www.rezerva.ro/" target="_blank">rezerva.ro</a>.

<strong>- Ce modificări a cunoscut piaţa  braşoveană a consumatorilor de turism? Care sunt cele mai solicitate  pachete şi produse turistice? </strong>

- Este greu de dat un răspuns. Au fost momente  de stagnare şi momente de reorientare pe piaţa locală. Acum avem în faţă  un moment de asemenea particular afectat de criza economică dar  stimulat cei care au capacitatea de a crea... turism. Se simte o “boare”  de revigorare a activităţii turistice care la nivel zonal se manifestă  printr-un număr mai mare de  turişti iar la nivel de agenţie de turism  printr-un volum mai mare de încasări faţă de ultimii doi ani. În opinia  mea acesta e efectul  preţurilor “de excepţie” pe care criza le-a adus  (iata şi partea bună a crizei !!), produsul turistic fiind regândit din  temeli pentru a fi cât mai vandabil. Este foarte bine că există interes  la nivel naţional pentru promovarea obiectivelor turistice  interne,  însă este prematur să punem creşterea firavă a numărului de turişti pe  baza acestei campanii. Efectele consistente, sunt convins, nu vor  întârzia să apară! Programele sociale, în schimb, campaniile “early  booking” (“înscrieri timpurii”), iniţiate de ANAT şi partenerii săi pot  fi considerate catalizatori ai turismului intern.

<strong>- Judeţul Braşov este una dintre cele  mai importante zone turistice ale României. Anul trecut  nu s-a mai  organizat Târgul de turism. Cum explicaţi acest lucru şi din perspectiva  de preşedinte regional al Asociaţiei Naţionale a Agenţiilor de Turism  (ANAT) ?</strong>

- Vă mărturisesc, cu o strângere de inimă, m-a  durut că nu am putut organiza târgul anul trecut. Nu am reuşit să  realizăm bugetul minimal propus  pentru a nu face rabat de la calitate.  Mă  refer la un program de marketing corespunzător, la manifestările din  zilele de târg etc. Adevărul este că un târg de turism organizat la  Braşov va genera în timp efecte nebănuite.  Parteneriatele ANAT şi   longevitatea mea în board-ul patronatului, unde  în două mandate am fost  şi primvicepreşedinte, au contribuit la  crearea unor asocieri  oneste,  solide,  cu administraţia locală. De altfel Primăria Braşov este  co-organizator al târgului. În ceea ce priveşte mişcarea asociativă mă  mândresc cu cel puţin două iniţiative: Corporate Identitiy ANAT,  respectiv Travel Industry Card, singurul card dedicat celor din  industria turismului şi care oferă multiple facilităţi posesorilor.

<strong>- E de aşteptat ca a patra ediţie a  Transylvania Tourism Fair să promoveze mai multe noutăţi. Cât de atractive sunt ele? </strong>

- Noutatea absolută! Evenimentul va fi găzduit  de o locaţie de excepţie, respectiv Braşov Business Park (BBP).  Complexul deţine o suprafaţă de expunere de peste 5.000 metri pătraţi  (interior +exterior) şi de o parcare (supra şi subterană) de 500 de  locuri, atuuri pe care nici o altă structură de evenimente din oraş nu  le oferă. Proiectul clădirii a fost premiat la Barcelona în 2009. La  momentul la care vom inaugura această locaţie va fi operaţional un  restaurant cu o capacitate de 140 locuri,  iar după 1 iunie se va adăuga  şi o cafenea. Cele 6 săli de conferinţe de la mezanin vor găzdui în  perioada evenimentelor prezentări/mese rotunde specifice. Proiectul BBP  apartine Ravensdale Investments SRL, membră a Vlerick Group deţinut de o  familie belgiană. La nivel mondial,Vlerick Group desfăşoară o gamă  variată de activităţi în domeniile textil, financiar, imobiliar. La  parterul clădirii, Kron-Tour Lufthansa City Center,  în calitate de  Contractant Exclusiv pentru toate evenimentele care se vor organiza în  această locaţie, este prezent cu  un nou birou. Acesta va oferi  toate serviciile specifice unei agenţii de turism, iar prin divizia  Kron-Tour Fairs &amp; Exhibitions, suport permanent pentru toate  evenimentele. Participarea la târgul de turism va fi “la vârf”. Firmele  prezente vor lansa oferte “last minut” dar şi “oferte speciale”, ce vor  fi valabile doar pe perioada evenimentului. Din acest an, TTF devine  internaţional , având în vedere societăţile înscrise până în momentul de  faţă. Drumul de la târg “regional”, la târg "internaţional ", a fost  parcurs rapid (suntem doar la ediţia a-IV-a !). Le recomand  braşovenilor, şi nu numai lor, să nu scape Târgul de turism din  13-15 mai de la Braşov Business Park. Aici vor putea da valoare cu  adevărat timpului liber pe care-l au la dispoziţie!

<em>MARIAN CONSTANTINESCU</em>