Când scriu acest editorial Festivalul Olimpic al Tineretului European (FOTE) se apropie de sfârşit. Sunt convins, competiţia va fi un mare succes sportiv. Indiferent de rezultatele performerilor noştri România a câştigat enorm prin noile investiţii ce rămân în patrimoniul staţiunilor turistice din judeţele Prahova şi Braşov. Pe noi însă nu partea performanţei olimpice ne preocupă ci mediocritatea în care s-a complăcut promovarea turistică a evenimentului.
<a href="http://www.travellermagazin.ro/arhiva/wp-content/uploads/2013/04/Traveller-Magazin-coperta-107.jpg"><img class="alignnone size-full wp-image-1966" title="Traveller Magazin coperta 107" src="http://www.travellermagazin.ro/arhiva/wp-content/uploads/2013/04/Traveller-Magazin-coperta-107.jpg" alt="" width="1600" height="2282" /></a>

Am avut în faţă o oportunitate turistică de mare calibru. România nu a mai organizat un asemenea eveniment, adică o Olimpiadă internaţională pentru tineret din 1981, când Bucureştiul a găzduit Universiada de Vară. Am fost implicat ca jurnalist în activităţile Centrului de Presă şi pot spune cu mândrie că acea competiţie a avut un mare impact internaţional. Economic dar şi social. Turismul, aşa centralizat cum era el, a fost ambasadorul mesajelor pozitive despre România. După 32 de ani ne-am adjudecat o altă competiţie olimpică internaţională. Dacă nu mă înşel e chiar prima Olimpiadă de iarnă (chiar şi numai pentru tineret). M-aş fi aşteptat ca promovarea ei să înceapă să bubuie pe plan internaţional cu cel puţin un an înainte. Frumos împachetată în ambalajul turistic, plimbată pe la târgurile de travel internaţionale, pe canalele internaţionale de sport, în reviste, pe site-uri, pe bloguri etc. Cine ar fi câştigat ? România dar şi bugetul ei.

Despre FOTE media a aflat recent, din momentul în care s-a făcut un parteneriat cu TVR-ul. În acest context mi s-a părut expresiv răspunsul unui ministeriabil. Întrebat de ce a fost aşa de slab promovată competiţia europeană el a răspuns: „FOTE s-a promovat de la sine”! La explicaţii diletanţii sunt întotdeauna campioni. Realitatea este că pentru o campanie internaţională era nevoie de un buget serios de promovare.

Bani s-ar fi găsit că doar era vorba de un Festival sportiv... european. În schimb pentru antipromovare nu ne trebuie bugete. Ca fapt divers, cu vreo două săptămâni înainte să înceapă FOTE organismele de control din judeţ au descoperit la... singurul hotel de 5 stele din Poiana Braşov (adică Aurelius-Împăratul Romanilor), unde urma să se cazeze o parte din delegaţi - mizerie, produse alimentare recongelate, alte expirate şi improprii consumul uman. Şi au decis să-l închidă. Corect. Aveam oare nevoie de asemenea ştiri negative? În orice ţară civilizată controlul s-ar fi făcut cu discreţie, nu cu televiziunile invitate anticipat în bucătăriile hotelului. Televiziuni care ar fi trebuit să devină vectorii promovării FOTE, cu cel puţin un an în urmă. Sigur, pe gratis nu se poate face promovare. În schimb se poate face antipromovare. Culmea! Ne şi mândrim cu asta! În rest, să fie clar, FOTE a fost un succes sportiv ce merită toate aplauzele. Inclusiv ale noastre.