<strong>Ce face FRANŢA ca să rămână în TOP !</strong>

<strong>Cu 84,7 milioane de vizitatori străini în 2014 Franța continuă să-și  păstreze poziția de lider mondial de mai bine de 20 de ani.</strong> Acești călători au generat în bugetul țării lui Ludovic al XIV-lea, Napoleon, Edith Piaf ori Renoir, numai anul trecut peste 42,7 miliarde de euro. Uau!!!

Pentru a înțelege mai bine fenomenul mai adăugăm și aceste informații puse la dispoziție de Atout France, instituție similară cam cu ce se numește la noi Autoritatea Națională pentru Turism. Cu precizarea că prima funcționează foarte bine. La o populație de 66,3 milioane de locuitori, turismul oferă locuri de muncă - directe și indirecte - pentru mai bine de 2 milioane. Această industrie contribuie la bugetul național cu un procent de circa 7,5%.

Care sunt ”motoarele” sectorului? Fără a stabili o ierarhie segmentul  MICE pare să fie sintetizatorul de interese. În 2013 Franța s-a situat pe locul 4 în topul mondial al destinațiilor organizatoare de congrese și evenimente, clasament alcătuit de către International Congress and Convention Association (ICCA). <strong>Anual în Franța sunt organizate circa 1100 de expoziții și târguri, iar acest sector ce oferă 120.000 de locuri de muncă, furnizează venituri de 2,33 miliarde de euro.</strong> La rândul său turismul cultural este cel mai ofertant. El pune pe tava călătoriilor internaționale 44.000 de monumente istorice, dintre care 1.140 sunt muzee. Ca o idee Luvru a fost destinația cea mai vizitată în 2014, cu 9,3 milioane de vizitatori, 70% dintre aceștia fiind străini. Shopping-ul, gastronomia și vinurile completează colecția atracțiilor franceze. Cu un patrimoniu de peste 17.700 de hoteluri, dintre care circa 14.000 clasificate, respectiv cu 147.000 de restaurante (peste 13.600 funcționează numai la Paris), francezii se mai mândresc și cu faptul că peste 600 dintre acestea se individualizează prin stelele Michelin acordate de-a lungul anilor. Un alt punct forte îl reprezintă parcurile naturale ( 9 naționale, 156 de rezervații naturale și 516 zone cu specii protejate).

<strong>French Rendez-Vous la Viena</strong>

<strong>În fiecare an Atout France organizează în perioadele de extrasezon  activități specifice de promovare a destinațiilor și a noutăților incluse într-un calendar de evenimente definitivat deja pe următorii trei ani.</strong> Majoritatea au ca invitați travel agenții din țările furnizoare de turiști. Au loc workshopuri și infotripuri pentru că e normal să vizitezi ceea ce ți se prezintă în timpul întâlnirilor și ceea ce ai putea să vinzi. Din când în când în acest ciclu intră și presa de specialitate căruia i se pun la dispoziție informații proaspete. ”French Rendez-Vous” este manifestarea itinerantă ce concentrează aceste activități. A ajuns la a 4-a ediție, iar în acest an a fost găzduită de Viena. 53 de expozanți francezi și-au etalat ofertele în fața reprezentanților agențiilor de turism partenere din Austria, Bosnia-Herțegovina, Bulgaria, Croația, Cehia, Ungaria, Serbia, Slovacia, Slovenia și România. În premieră a participat și Polonia. Evenimentul ce a fost onorat de E.S. Pascal Teixeira da Silva, ambasadorul Franței în Austria, a fost dublat de ”The France Show”, un spectacol cu Manfred &amp; Gigga, în care au fost prezentate și din perspectivă gastronomică, câteva dintre atracțiile turistice-brand ale Franței.

<strong>Viața în roz și destinații de top</strong>

”Franța are alături de destinațiile tradiționale, numeroase evenimente noi prin care își asigură anual păstrarea atractivității. Pot spune că 2015 îi cheamă pe călătorii avizi de pachete culturale, turistice dar și gastronomice. Amintesc doar că din acest an vor intra în circuit noi muzee printre care Aeroscopia (Blagnac), Historial Jeanne d’Arc (Rouen), Cultural Center Villa Cavrois (Croix). În materie de distincții amintesc că orașul Bordeaux a fost declarat ”Best Destination 2015”. Vom marca 1000 de ani de la construirea Catedralei din Strasbourg; 50 de ani de la moartea artistului Le Corbusier; 100 de ani de la nașterea lui Edith Piaf; comemorarea morții regelui Louis al XIV-lea etc. La fel de așteptată este redeschiderea hotelului Ritz din Paris” - a declarat, în timpul unei conferințe de presă, Corinne Foulquier, directorul Atout France pentru Austria &amp; Europa Centrală.

De asemenea Gordana Malic, directorul pentru Bosnia &amp; Herțegovina, Bulgaria, Croația, România, Serbia și Slovenia ne-a precizat că ”românii sunt buni consumatorilor de vacanțe în Franța. Numărul lor - circa 230.000 (în 2013), exprimă un potențial de creștere evident”. Într-un top al zonei deasupra noastră sunt austriecii cu circa 395.000 de turiști trimiși, Cehia și Ungaria. Sub noi se află la distanță Bulgaria, Croația, Slovacia, Slovenia.

<strong>MARIAN CONSTANTINESCU
________________________________________________________________</strong>

<strong>VARĂ GRECEASCĂ - Sfânta Lidia prin labiritul de măslini (2)</strong>

Politica face mult rău turismului grecesc. Dincolo de stilul alarmist propagat de canalele TV industria turistică încearcă să combată o zvonistica ieftină. Conform unui raport comunicat de SETE (Asociația Companiilor de Turism din Grecia, sinonim cu ANAT-ul nostru), în acest an Elada se aşteaptă să obțină din turism peste 14 miliarde de euro, ce vor proveni de pe urma a circa 25 de milioane de sosiri internaționale.

Destinațiile clasice (Atena, Salonic, Creta, Corfu, Santorini, Zakintos, Mikonos etc) atrag o mare parte din călătorii internaționali. Dar grecii propun în fiecare an noi atracții pe care le scot din ”buzunarul de rezervă”. O parte sunt concentrate chiar în Macedonia de Est și Tracia - o regiune a Greciei continentale bogată în vestigii istorice, zone naturale, gastronomie și tradiții. Democrit spunea într-un discurs: ”Veniți și ne vizitați și veți reveni de bunăvoie!” Georgios Pavlidis, guvernatorul Regiunii întărește invitația. Plecăm spre noi locuri care vor fascina cu siguranță pe turiștii români, foarte apreciați și respectați, după cum spuneam în numărul trecut, și în această regiune grecească.


<strong>De la FILLIPI pe VIA EGNATIA</strong>

Fillippi, Kavala, Maroneia, Drama au în comun Via Egnatia. Vă mai aduceți aminte? E chiar celebru drum ce lega Roma, capitala imperiului, de coloniile sale. Încărcătura istorică este impresionantă iar siturile arheologice pe măsură. Fillipi, orașul antic, e un site ce nu trebuie ratat. Datează din secolul al IV-lea ÎCh și a fost construit de către Filip al II-lea. De aici i se trage și numele. Pe oriunde v-ați plimba veți atinge vestigiile importante ale orașului: biserici, amfiteatre, piața, toaletele publice (vespasienele), o presă pentru strivit strugurii etc. Din era creștină locul este marcat de prezența Apostolului Pavel căci locul în care se spune că a fost încarcerat de romani a devenit zonă de pelerinaj a creștinătății. De altfel, în apropiere se află un complex mănăstiresc care adăpostește Baptiserul Sfintei Lidia, primul creștin botezat de Sf. Pavel în Europa. Locul este un reper pentru toți creștinii nu doar cei aparținând ortodoxiei. Toate religiile sunt prezente aici pentru a se bucura de puterea apei de botez din pârâul ce curge în grădină, considerată de către credincioși că a fost sfințită prin lucrarea Sf. Apostol Pavel. Și tot aproape de Maroneia, ascuns într-o livadă de măslini se află un Amfiteatru roman cu o priveliște uluitoare la mare. El adăpostește periodic festivaluri și concerte de muzică clasică.

<strong>KAVALA - pe urmele lui Mehmet Ali</strong>

Kavala înseamnă... călare. Dacă nu ai ști unde te afli ai crede că ești pe o insulă. Construcțiile cocoțate pe dealuri par că alunecă încet spre mare. E doar o iluzie optică. Imaginea de marcă a orașului e dată de Arcade (Kamares) vestigiile apeductului medieval ce parcă taie linia orizontului și de Imaret, o serie de drumuri construite de Mehmet Ali la 1817. Acropola cetății, farul, primăria orașului (ce amintește de Budapesta), toate sunt repere turistice. Străbătute la pas, străduțele vechi te conduc încet spre zona modernă, unde se află o impresionantă biserică închinată Sfîntului Pavel. Ea amintește tuturor că regiunea se află sub binecunvântarea prezenței sale pe aceste locuri.
Priviți cu atenție leul care străjuiește una din trecerile pe sub apeduct. Este aceeași cu imaginea ce se regăsește și pe bancnotele euro emise de Grecia. Încă o remarcă. În piațeta orașului vechi ghidul care ne însoțește ne arată unica statuie a unui turc musulman care se află în Grecia. Și Casa Muzeu și statuia sunt legate de numele lui Mehmet Ali (1769–1849). O figură legendară, Pașă al Egiptului, el a trăit mai mulți ani la Kavala.


<strong>DRAMA - păsări rare și mori de apă</strong>

Cuvântul de referință al orașului este apa. Ai senzația că orașul a fost construit pe un lac subteran, și probabil că așa și e degrabă ce mustește de râuri naturale ce izvorăsc cu forță din inima sa. Ce ne-a impresionat la edili? Modul în care știu să-și transforme vechile construcții, dîndu-le o nouă utilitate și deci și o altă identitate. Am vizitat o clădire nouă, cel puțin așa părea la prima vedere. Un hotel modern de 5 stele cu toate facilitățile actuale. Acesta a fost amenajat într-o clădire istorică unde se afla un depozit de tutun. Inutil să spunem că toate elementele arhitectonice și identitatea vizuală a acesteia au fost conservate și puse în valoare. O lecție de învățat.

Sigur, în acest context, vizitarea peșterii Aggitis aflată la 25 de kilometri de Drama a devenit o probă obligatorie. Cadrul natural oferit de pădurile muntelui Falakro constituie casa perfectă pentru izvoarele râului Aggitis, care de-a lungul a peste 30.000 de ani a creat peștera cu același nume. Vizitatorii pot parcurge în interiorul său un traseul lung de 500 de metri, amenajat special pentru amatorii de fotografii ori pur și simplu pentru primbări pe... promenada subterană. Locul a fost descoperit întâmplător de exploratorul francez Cousinery, la sfârșitul secolului al XVIII-lea. Forma  acestei peșteri, aproape circulară a permis instalarea, în timpul ocupației otomane de la începutul secolului XX, a unei Mori de apă ce a stat la baza creării unui sistem de irigații în zonă. Impactul asupra vizitatorilor este dublat și de faptul că peștera beneficiază de o ieșire naturală, spectaculoasă dar foarte greu accesibilă. Aviz amatorilor de aventură.
Pentru că tot am atins acest capitol iubitorii de adrenalină au la dispoziție diverse oportunități. Doar le punctăm: fascinanta pădure Dadia, casa ultimelor păsări de pradă rare din Europa; programe de caiac-canoe și rafting în defileele râului Nestos; lacul Vistonida cu o floră și faună unice; peștera Ciclopului Polifem; delta râului Evros și multe altele.


<strong>DOINA &amp; MARIAN CONSTANTINESCU</strong>

Documentare realizată cu sprijinul logistic al Biroului din București al Organizației Elene de Turism (EOT),  Prefectura Regiunii Macedonia de Est și Tracia<strong>
Agenției de turism HTS


</strong>