<p align="justify"><strong>CE E NOU LA BLUE AIR ?</strong></p>
<p align="justify"> @ S-A EXTINS SERVICIUL GRATUIT DE CHECK-IN ONLINE. Compania Blue Air a introdus sistemul gratuit de check-in online şi pentru zborurile cu plecare din Barcelona, Nisa, Larnaca, Malaga, Valencia, urmând ca în cel mai scurt timp să fie disponibil pentru majoritatea destinaţiilor. Serviciul poate fi folosit cu maxim 14 zile înainte de data plecării şi până la trei ore înainte de ora decolării. La finalul procesului de check-in online pasagerii trebuie să tipărească documentul cu care se vor prezenta la aeroport pentru îmbarcare. Astfel se reduce timpul de aşteptare în aeroport, iar persoanele care călătoresc doar cu bagaj de mână se vor prezenta direct la poarta de îmbarcare, cu 60 de minute înaintea decolării. Pasagerii cu bagaje de cală se vor prezenta cu 90 de minute înainte de zbor la biroul de înregistrare bagaje – ne-a precizat Florentina Tatu, directorul de PR &amp; Advertising  al Blue Air.</p>
<p align="justify">@ BACĂU-CATANIA ÎNCĂ O DESTINAŢIE ÎN ORARUL DE VARĂ 2012. Prima companie de smart flying din România, a lansat o nouă destinaţie directă cu plecare din Bacău, respectiv Catania. Cursa Bacău – Catania şi retur se va opera în perioada 25 martie - 27 octombrie 2012. Zborurile sunt disponibile în zilele de marţi, joi şi sâmbătă. Până în prezent au fost introduse în orarul de vară  2012 următoarele destinaţii cu plecare din: Bucureşti către Barcelona, Madrid, Stuttgart, Bologna, Milano(Bergamo), Lisabona, Roma şi retur; Bacău către Bruxelles, Dublin, Londra şi retur; Sibiu către Stuttgart şi retur. Rezervă acum bilete cu preţuri începând de la 14.99 euro/segment (ofertă limitată) pe <a href="http://www.blueairweb.com/">www.blueairweb.com</a>, prin Call Center la 1499 sau la agenţiile partenere.</p>


<hr />
<p align="justify"><strong>SkyTeam a lansat Round The World Planner

</strong>Alianţa aeriană internaţională SkyTeam, din care face parte şi compania Tarom, a promovat pe piaţă o nouă aplicaţie automată Round the World Planner. Ea a fost proiectată pentru a permite pasagerilor să îşi creeze propriile itinerarii SkyTeam Round the World, folosind reţelele celor 14 companii aeriene membre.

„Având la alegere sute de destinaţii, SkyTeam îşi poate transporta pasagerii oriunde şi oricând, în scop de afaceri sau relaxare. Noua aplicaţie a fost dezvoltată pentru a maximiza oportunităţile de călătorie în planificarea unui itinerariu Round the World” - a declarat Mauro Oretti, vicepreşedintele de vânzări şi marketing al SkyTeam.

Cele două versiuni ale aplicaţiei permit pasagerilor să-şi configureze programele de vacanţă personalizate în funcţie de ofertele de bilete, termenii şi condiţiile SkyTeam Round the World. Pasagerii pot accesa aplicaţia de pe pagina de internet skyteam.com, actualizată recent, iar o versiune dedicată agenţiilor de turism poate fi vizualizată pe pagina de internet nou creată skyteam.biz. Următoarele etape ale aplicaţiei vor dezvolta posibilitatea de a verifica disponibilitatea zborurilor în timp real şi preţurile, precum şi pe cea de a rezerva online via SkyTeam.com.</p>


<hr />
<p align="justify"><strong>10% în fiecare an ?</strong>

O prognoză optimistă, ce aparţine Asociaţiei Aeroporturilor din România şi se referă la traficul aerian, estimează că în acest an  am putea înregistra o creştere de 10%. la nivelul întregii ţări. Comparativ cu 2010 (când au fost 10,09 milioane de pasageri) anul acesta am putea urca la circa 11,1 milioane de pasageri. De altfel aceeaşi dinamică este prevăzută şi pentru perioada 2011-2015, urmând să ajungem în ultimul an la un nivel de aproximativ 16,26 milioane pasageri.

Cei mai mari “contributori” sunt aeroporturile Otopeni şi Băneasa care alcătuiesc Compania Naţională a Aeroporturilor Bucureşti (CNAB). Numai în acest an, prin intrarea pe piaţa românească a companiilor aeriene  Pegasus şi Qatar Airwais s-ar putea consemna o creştere cu 6% a traficului de pasageri de pe cele două aeroporturi din Capitală.

“Am putea înregistra 7,43 milioane pasageri, faţă de 6,98 milioane în 2010” – a anunţat Valentin Iordache, directorul de calitate al CNAB. În acest moment din traficul total, 90% este realizat de primele patru mari aeroporturi, respectiv Otopeni, Băneasa, Timişoara şi Cluj-Napoca.</p>