<p lang="ro-RO"><strong>”</strong><span style="font-size: large;"><strong>Și când se va termina petrolul, din ce veți trăi? Din turism !”</strong> Ne aflam la o conferință de presă în Abu Dhabi. Puțini dintre jurnaliștii prezenți au crezut în acel răspuns. El era oferit, în urmă cu mai bine de 20 de ani, de unul dintre liderii Emiratelor Arabe Unite. Azi declarația a fost mult depășită de realitate. Banii se conjugă cu un singur verb - a investi! Modelul Dubai-ului a fost preluat și de alte țări din Orientul Mijlociu și Africa de Nord (MENA). </span></p>
<p lang="ro-RO"><strong><span style="font-size: large;">DUBAI - Întreabă de Burj Khalifa</span></strong></p>
<p lang="ro-RO"><span style="font-size: large;">Dubai-ul este o destinație turistică de lux. Dar este pregătit să absoarbă și bugetele medii. Arabian Travel Market (ATM) a organizat în acest an o secțiune dedicată acestor tipuri de consumatori. Actorii din industria turistică s-au întâlnit cu cumpărătorii de produse turistice de lux din întreaga lume. Dar și cu touroperatorii interesați de noile investiții hoteliere care le permit, în anumite perioade ale anului, să promoveze pachete foarte atractive. Dezbaterile între participanți s-au lăsat și cu un simpozion dar și cu un sondaj efectuat în rândul a peste 1.000 de respondenți. Pentru ce veniți ori reveniți în Dubai ? Pe primul loc în preferințele lor s-a situat motivația luxului, care pare să-și aibă reședința în această parte a lumii. 69% dintre călătorii chestionați au agreat ideea că turismul de lux începe cu hoteluri cu un standard minim de 5 stele. Majoritatea au avut în ultimele 12 luni două vacanțe de lux în zonă, ceea ce asigură creșterea cererii. S-a remarcat și ideea că definiția luxului e relativă. Ea este strâns legată de perspectiva turistului, iar lanțurile hoteliere îi ”cheamă” cu branduri celebre dedicate acestui tip de clientele. Astfel interpretarea luxului reprezintă o cale spre succes. Ce vor să primească oamenii bogați contra sumelor exorbitante pe care le cheltuiesc în Dubai? Camere cu vederi frumoase, încântătoare, restaurante pline de rafinament, servicii dedicate și un ambient pe măsură. Nici nu cer prea mult! În plus, peste 61% dintre respondenți au declarat că ei călătoresc în familie, la recomandarea prietenilor. Un sejur are o medie de 5,1 nopți, iar cheltuielile de persoană se ridică la... 8310 dolari. </span></p>
<p lang="ro-RO"><span style="font-size: large;">Rețeta absorbirii cu succes a acestor bani pare foarte simplă! Dar trebuie să ști să o aplici. Investițiile în turism, pe termen lung, au efecte... miraculoase. Celebra construcție Burj Khalifa (828 de metri) și fântânile - cînd dansatoare, când cântătoare -, atrag anual peste 80 de milioane de vizitatori, depășind el singur numărul de turiști care frecventează New York-ul. Dubai Mall a devenit prima destinație mondială de shopping. Anul trecut, conform portalului online Statista, au sosit în Dubai 11,9 milioane de vizitatori. Iar în 2020, când aici va fi găzduită World Expo, Al Marktoum International Airport - ce se află în plină expansiune -, estimează că va primi în jur de 98 de milioane de pasageri. </span></p>
<p lang="ro-RO"><strong><span style="font-size: large;">QATAR - Business și fotbal</span></strong></p>
<p lang="ro-RO"><span style="font-size: large;">Poate n-o să credeți! Dar în Qatar, țară considerată un importat nod turistic al Orientului, dezvoltatorii au în derulare nu mai puțin de 117 proiecte de investiții. Pentru a face și mai atractiv acest nod au fost accelerate lucrările la terminarea Aeroportului Internațional Hamad, ceea ce va permite Qatar Airways să-și extindă rețelele de zbor în și dinspre Europa. Deocamdată doar 15% dintre turiști provin din Europa, grosul circulației fiind furnizat de către țările asiatice și cele din Golf. Alte proiectele turistice ce ating cifra de 8,5 miliarde de dolari, sunt concentrate pe concepte ca: Doha Festival City, Doha Convention Centre, Mall of Qatar, Doha Zoo, Lusail Museum, Katara Towers și desigur stadionul pe care se vor desfășura o parte din meciurile FIFA World Cup în 2022. Conform Qatar Tourism Authority (QTA) industria turistică generează peste 61.000 de locuri de muncă care au oferit suportul pentru 2,8 milioane de vizitatori în 2014. Aceștia au lăsat la rândul lor în Qatar 7,6 miliarde de dolari, în creștere față de anul precedent. Rata de ocupare - 73% - oferă industriei toate motivele de optimism mai ales că locomotiva acesteia este turismul de lux. </span></p>
<p lang="ro-RO"><strong><span style="font-size: large;">KUWAIT - Mai mult decât o destinație City Break</span></strong></p>
<p lang="ro-RO"><span style="font-size: large;">În 2014 au sosit aici doar 270.000 de turiști străini. Dar în planurile de dezvoltare economică care sunt desenate în cicluri de cinci ani, peste 10 ani sunt așteptați circa 440.000. Pentru aceasta statul kuwaitian și-a propus să aloce resurse importante pentru crearea unei infrastructuri turistice moderne, demne de cele mai îndrăznețe proiecte futuriste. În total este vorba de 13 miliarde de dolari. O parte dintre aceștia vor contribui la construcția unui mare terminal de pasageri pe Aeroportul Internațional din Kuwait ce urmează a fi dat în folosință în 2016. Un alt proiect are în centrul său construcția unor rețele de metrou cu o lungime de 160 de kilometri. El va fi conectat în final cu o rețea feroviară ce străbate peste 510 kilometri. Alte investiții de top sunt Abdulla Al Salem Cultural Centre (aproximativ 416 milioane de dolari); Al Kout Mall (206 milioane); Jaber Al Ahmed Olympic City (200 milioane ); The Avenue (150 milioane) etc. </span></p>
<p lang="ro-RO"><span style="font-size: large;">Pe segmentul hotelier până la sfârșitul acestui an este așteptată o creștere cu 30% a numărului de locuri de cazare (aproximativ 10.000 de noi camere). În prezent călătorii au la dispoziție în acest stat peste 7250 de locuri de cazare. Încă 7 hoteluri aflate în construcție vor aduce un plus de aproape 1960 de camere. Rata medie de ocupare consemnată anul trecut de către compania STR Global a fost de aproape 52% iar cheltuielile per noapte/turist se ridică la circa 253 de dolari. Conform studiilor de marketing majoritatea vizitatorilor vin din Emirate și din țările limitrofe așa explicându-se de ce deocamdată Kuwait-ul este preponderent o destinație de city-break. Se înțelege că ambițiile sunt mult mai mari și de aceea din investițiile totale amintite 2 miliarde de dolari vor fi pompați în infrastructura turistică.</span></p>
<p lang="ro-RO"><span style="font-size: large;">Alte țări, alte tendințe, luna viitoare!</span></p>
<p lang="ro-RO"><strong><span style="font-size: large;">DOINA &amp; MARIAN CONSTANTINESCU</span></strong></p>
<p lang="ro-RO"><span style="font-size: large;">Mulțumiri pentru suportul acordat
Agenției de turism WORLD TRAVEL, FLYDUBAI, ARABIAN TRAVEL MARKET (ATM) și CITY SIGHTSEEING DUBAI</span></p>