<strong>După decernarea trofeului, România se clasează în Topul internaţional FIJET pe locul 1, împreună cu Spania (cu 5 Mere de Aur primite), fiind urmată de Egipt, Croaţia şi Belgia ( cu câte 4), Rusia şi Turcia (cu câte 3) etc.
</strong>

[gallery columns="4" ids="3444,3445,3446,3447,3448,3449,3450,3452"]

Târgu Jiu e atestată documentar din 1406 dar celebritatea localităţii a fost dată în timpurile moderne de Complexul Monumentul Eroilor, creat de Constantin Brâncuşi. Artistul este considerat a fi cel mai important sculptor al secolului 20 şi unul dintre cei mai valoroşi ai tuturor timpurilor. La Târgu Jiu, Brâncuşi a creat singurul său ansamblu sculptural în aer liber, unic în România dar şi în lume. Construit între 1937-1938, acesta reuneşte Masa Tăcerii, Poarta Sărutului şi Coloana fără de sfârşit (Coloana Infinitului). Brâncuşi (1876-1957) se trage dintr-o familie de ţărani din Hobiţa (în apropiere de Tg. Jiu). El a urmat Şcoala de Meserii din Craiova (1894-1898) şi Şcoala de Arte Frumoase din Bucureşti (1898-1902), În 1904 a plecat la Paris. În 1937, Brâncuşi a revenit în România şi, la solicitarea “Ligii Naţionale a Femeilor din Gorj” - o Societate importantă pentru promovarea culturii şi industriei din regiune -, realiza un amplu proiect în memoria celor care au murit în luptele de la Tg. Jiu, din Primul război mondial. Cea mai « fotogenica » dintre opere – “Coloana infinitului” - are o înălţime de 29 de metri şi este alcătuită din module sub formă de clepsidră din bronz.

Prezent la festivitatea de decernare a Golden Apple, ce s-a desfăsurat pe 16 octombrie 2014, la Masa Tăcerii din Parcul Central din Târgu Jiu, Florin Jianu, ministru secretar de stat pentru turism, a declarat “Sunt încîntat să particip la acest eveniment unic. Iniţiativa FIJET România, în parteneriat cu administraţia locală şi mediul privat de afaceri, dovedeşte că ţara noastră are un potenţial concret de promovare, nu numai strategii şi proiecte în derulare. Sunt convins că acest premiu va contribui la creşterea vizibilităţii oraşului Târgu Jiu, a patrimoniului cultural creat de Brâncuşi, dar în acelaşi timp şi a numărului de turişti care îl vor vizita”.

După ce a decernat trofeul Starev Plamen (Bulgaria), Preşedintele Comisiei Golden Apple a FIJET, a declarat: „Noi avem un comitet pentru acordarea trofeului „Mărul de Aur”, iar comitetul a primit dosare cu propuneri din 5 ţări. În final au fost selectate doar 3. Oraşul lui Constantin Brâncuşi a primit voturile acestui Comitet pentru ca FIJET să-i atribuie acest prestigios premiu. Am văzut un film, am văzut documentarea, le-am studiat şi eu cred că acest oraş românesc, cu tot patrimoniul său cultural şi spiritual, merită această distincţie. Am făcut parte din delegaţia FIJET care a vizitat anul trecut ţara dumneavoastră. Am fost impresionat de frumuseţea naturală a zonei, de complexul monumental creat de Constantin Brâncuşi, de atmosfera unică a oraşului şi locurilor pe care le-am vizitat. Am convingerea, după cum am discutat în aceste zile, că autorităţile locale vor continua să se implice la fel de serios în creşterea acestei destinaţii turistice excepţionale”.

&nbsp;
<p lang="ro-RO">La rândul său Mohamed Salah Attia (Egipt), membru marcant al FIJET International a subliniat: „Am trăit o atmosferă deosebită aici la Târgu Jiu. Am învăţat foarte multe despre gorjeni dar şi despre poporul român. M-a impresionat într-un mod aparte faptul că evenimentul a fost susţinut printr-o muncă de voluntariat în care toţi partenerii au dat dovadă de devotament şi implicare de o foarte bună calitate şi profesionalism. Apoi am apreciat ospitalitatea gazdelor, care vorbeşte mult despre profunzimea spirituală şi istorică a locurilor unde s-a născut Brâncuşi. În fine, am descoperit un model de colaborare între jurnaliştii de turism – reprezentaţi în ţara dumneavoastră de FIJET România -, mediul de afaceri ale cărui interese au fost cristalizate de Laura Dragu -, şi administraţia locală, toţi dovedindu-se parteneri de cursă lungă. Felicitări pentru organizarea festivităţii decernării Golden Apple, felicitări Târgu Jiu, felicitări România, pentru primirea celui de-al 5-lea Trofeu”.</p>
<p lang="ro-RO">De ce a acordat FIJET acest premiu oraşului Târgu Jiu? „Misiunea FIJET este promovarea turismului şi contribuţia la susţinerea ori păstrarea patrimoniului fiecărei ţări. Târgu Jiu şi regiunea Gorjului reprezintă locuri unde se găsesc toate elementele de patrimoniu caracteristice României: cultură, artă, natură, tradiţii. Cred că această zonă, oraşul lui Brâncuşi, ne arată cum trebuie păstrate valorile unei ţări. Sunt mândră că v-am cunoscut ţara şi o voi recomanda cu căldura tutoror celor care vor dori să o viziteze” – a precizat cu aceeaşi ocazie Marijana Rebic (Croaţia), secretar general FIJET.</p>
<p align="LEFT">„<span lang="ro-RO">Salutăm decizia anunţată de către Tijani HADDAD, preşedintele FIJET International, de a acorda în acest an, unul dintre cele trei Golden Apple, oraşului lui Brâncuşi. Trofeul a mai fost oferit, în 2014, Peşterii Postojna din Slovenia şi oraşului antic Byblos din Liban. În ceea ce ne priveşte acesta este al 5-lea Golden Apple ce premiază atracţii ale turismul românesc. Obţinerea lui este rezultatul unei munci de aproape 4 ani, a membrilor Clubului Presei de Turism - FIJET România, susţinută în parteneriat cu autorităţile locale şi centrale, cu Asociaţia Profesională Patronală de Turism Gorj (APPTG). Primul Golden Apple pentru România a revenit, în 1975, atracţiilor din Bucovina. Următoarele 3 au fost decernate, în 2009, zonei ecoturistice Mărginimea Sibiului, Rezervaţiei Biosferei Delta Dunării, respectiv companiei aeriene Blue Air ” - a precizat Marian Constantinescu, preşedintele Clubului Presei de Turism - FIJET România.</span></p>
<p align="LEFT">„Decernarea premiului Golden Apple, oraşului Târgu Jiu, recompensează munca şi încrederea autorităţilor locale şi centrale, a mediului de afaceri şi asociativ din turismul românesc. Monumentul creat de Brâncuşi, un magnet pentru turişti, e un spaţiu magic al spiritualităţii. Celor care vor veni să-l vadă, le lansez invitaţia de a explora şi alte atracţii turistice din judeţ: Casa lui Brâncuşi de la Hobiţa, recent restaurată, mănăstirile Tismana, Polovragi şi Lainici, peşterile Polovragi şi cea a Muierilor, peste 25 de programe dedicate călătoriilor în natură şi de aventură. Oferta noastră e generoasa şi provocatoare. De aceea vă propunem să ,,Alegeţi România, Alegeţi Târgu Jiu!” – a subliniat Ion Călinoiu, preşedintele Consiliului Judeţean Gorj. La rândul său primarul Florin Cârciumaru a declarat: “Ne-am dorit acest trofeu şi, iată, visul nostru s-a împlinit. Primăria cu experţii săi vor continua să dezvolte infrastructura turistică şi culturală dar şi pe cea economică. Important este să lăsăm generaţiilor viitoare repere valoroase care să înobileze aici, la Târgu Jiu, ansamblul monumental creat de Brâncuşi”.</p>
<p align="LEFT"><span lang="ro-RO"><strong>DOINA CONSTANTINESCU </strong></span></p>