<strong>IOANA JOCA - ”Lada de zestre” e plină cu tradiții inepuizabile !</strong>

Îmi place felul ei simplu de a spune lucrurile. E optimistă și entuziastă, spirit care a cam murit în marile orașe. Probabil natura dar și oamenii de la Poșaga au ajutat-o să-și creeze un discurs în care revine foarte des, cuvântul comunitate. Cât valorează el pe Valea Arieșului? Ne spune Ioana Joca!

<strong>- Cum și de unde a pornit proiectul turistic ”Lada de zestre”!?</strong>

- Simplu: în vara lui 2012, primind un mic ajutor de la Primăria Poșaga, am reușit să realizez un trailer și 16 clipuri despre Comunitate. În acestea am surprins, în mare parte, ce a ramas traditional, autentic. Am postat aceste filmulețe pe Youtube și, în mai puțin de un an, am primit peste 10.000 vizionări (100% organic Reach). Încurajată de acest mic succes neașteptat, m-am gândit să mă folosesc de el în mod practic,  construind câte ceva pentru Comunitate. Și, ce altceva putea fi decât un program compact care să însumeze (atât teoretic cât și practic) ce ar putea face un oaspete ca să se integreze &amp; bucure, la modul cel mai sincer &amp; armonios, de viața autentică din zonă?! Deși, pentru prima ediție - vara lui 2013 -, nu am avut decât 7 participanți, 'experimentul' a fost 100% un succes!

<strong>- Care a fost motivația alegerii zonei Valea Arieșului?</strong>

- Poșaga reprezintă Comunitatea în care trăiesc bunicii din partea mamei &amp; locul în care am făcut primii pași. În plus, în ultimii 10 ani, am făcut acolo cele doua filme ale mele, "the Grandparents"  &amp; "a Transylvanian Tale"  - primul film reprezentând și primul pas în lupta mea de a pune Poșaga pe hartă, cum s-ar spune. ONG-ul meu, JJ Films &amp; Culture, se ocupă exclusiv de păstrarea &amp; promovarea a tot ceea ce a mai rămas autentic în Comunitatea Poșaga (situată pe Valea Arieșului, județul  Alba). Am început mai mult în glumă, însă - în mai puțin de 3 ani - m-am trezit cu oaspeți străini interesați de proiectul meu turistic intitulat "The Dowry-Box" (Lada de Zestre). Pe scurt, timp de 12 zile, turiștii sunt invitați să trăiască, muncească &amp; sărbătorească laolaltă cu localnicii. Împreună învață ce înseamnă să lucreze la cîmp, cu bivolii, vite, capre, ce presupune strânsul fânului, seceratul grâului, pâinea făcută la cuptorul cu lemne, lucrul la războiul de țesut etc. Nu lipsesc nici excursiile de o zi pentru a descoperi frumusețile naturale din zonă (rezervația Scărița Belioara, cascade, peșteri etc). Este o formă de turism cultural cum NU mai există în zonă și cum nu se practică la noi, în Transilvania, suficient.

<strong>- Cum a reacționat Comunitatea Poșaga la nivel colectiv dar și individual?</strong>
- S-au bucurat, la modul cel mai sincer, că cineva - în sfârșit! - pune în valoare tot ce a mai rămas tradițional acolo. Aș putea spune că sunt singura ( să nu mă bănuițiți de lipsă de modestie !) care, până acum, a încercat &amp; început să faca turism - chiar dacă la un nivel mai neconvențional. Cel mai bine a reacționat familia Melinte - proprietara uneia dintre cele mai tradiționale Ferme din zonă - oferindu-și casa călătorilor străini ca și cum ar fi fost a lor! Și când spun tradițional, mă refer la faptul că oamenii respectivi (deși au avut opțiunea să se "modernizeze") au preferat să continue cu munca tradițională, la seceratul grâului folosind secera, la arat plugul tras de bivoli sau pologul, de dimineața până la asfințit, doar cu furca și grebla. Exemplele ar putea continua. Din 2013, timp de două ediții a "The Dowry Box" această familie dăruită a fost principala gazdă. Și a rămas și pentru vara lui 2015!

<strong>    - Ce oferte de turism promovezi și cum le promovezi? Care dintre ele s-au bucurat de apreciere din partea turiștilor străini?</strong>

- Până în momentul de față, am avut două proiecte. Mari și late: "The Dowry Box" (Lada de Zestre) ce ajunge în această vară la a 3-a ediție și, desigur, "Cooking Mish-Mash: the Transylvanian Way" - un workshop de Weekend despre ce înseamnă să gătești în stilul Slow Food.
Începand cu luna mai, Comunitatea Poșaga are propria pagina pe Internet (româna-engleză) și, în felul acesta, o să pot urca pe site mai multe proiecte. De exemplu avem unul nou intitulat "Posaga Brunch": tot timp de un Weekend, participanții vor avea ocazia să gătească la ceaun, să exploreze vecinătățile Comunității (cu o excursie de o zi pe un Platou muntos, iar în ziua următoare la o Comunitate înfrățită cu Poșaga -  Ponor pe numele ei) și, nu în ultimul rând, să stea în jurul unui foc de tabără, plus să doarmă în fân, corturi, chiar în mijlocul Naturii! Ce să spun, mă aștept în această vară la un număr frumușel de turiști.

<strong>    - Dă-mi exemplul unui produs specific zonei, care-i face pe turiștii străini să se lingă pe degete!</strong>

- Hehehe! Fie Balmoșul (nu Bulz, da?!) și Mămăliga Împăturită. Balmoșul e în aparență doar o mămăligă obișnuită, însă are miez de unt topit amestecat cu smântână. Iar Împăturită pe un strat mămăligă, unul cu  brânză frământată, iar unul cu mămăligă, altul cu smântână și tot așa! Că doar d’aia a fost botezată Mămăligă Împăturită.

<strong>MARIAN CONSTANTINESCU</strong>
<strong>Foto: Arhiva personală Ioana Joca</strong>