E posibil ca un hotel de 1 stea să ajungă după numai doi ani de investiții la un standard de 3 chiar și chiar 4 stele ? Răspunsul este afirmativ dacă alături de această afirmație scoate-ți din buzunar o investiție de 3 milioane de euro.

[gallery link="file" columns="4" orderby="post_date"]

<strong>E nevoie de o concurență curată</strong>

În cazul de față - adică <strong>hotelul Alfa Carpați din Predeal</strong>, investitorul și buzunarul au un singur nume - Confederația Națională Sindicală ”Cartel Alfa”, care și-a propus probabil să înceapă configurarea un lanț hotelier propriu. Cel puțin așa reiese din ceea ce a declarat Bogdan Hossu la inaugurare: ”În aprilie 2010, compania noastră turistică, Alfa Hotels a preluat în administrare o parte din patrimoniul SIND România, anume hotelurile Venus din Slănic Moldova, Parâng din Olănești, Lebăda din Amara, respectiv hotelul în care ne aflăm, precum și o parte din spațiile de cazare, alimentație publică și tratament din Vatra Dornei. Cu această nouă organizare, s-au început acțiuni de schimbări pe termen scurt, mediu și lung, acțiuni prin care hotelurile sunt modernizate, aduse la stndardele zilelor noastre pentru a întruni exigențele de calitate ale beneficiarilor de servicii turistice și balneo. România este singura țară din Europa Centrală și de Est în care nu s-a reglementat juridic transferul patrimoniului sindical către confederațiile sindicale. Legea nr.10/2001 prevede că situația legală a patrimoniului sindical va fi stabilită printr-o lege specială, iar legea specială, elaborată în 2008 cu consultarea confederațiilor sindicale, stă azi blocată în Parlament. Cu toate acestea ”Cartel ALFA”, din respnsabilitate și din dorința de a oferi servicii membrilor de sindicat dar și altor categorii de turiști, investește în reabilitarea patrimoniului preluat în administrarea sa. Astăzi vă prezentăm rezultatul unei investiții în valoare de circa 3 milioane de euro, aproape în întregime asigurați din resurse proprii”. Președintele Bogdan Hossu a mai subliniat că în contextul dat se așteaptă la dezvoltarea infrastructurii de agrement a stațiunii Predeal, la completarea Legii tichetelor de vacanță, care va facilita accesul mai multor români la produsul turistic, respectiv la o ”curățare a pieței concurențiale ce ar trebui să fie patronată de o echitate fiscală”.
Prezentă la deschidere, ministrul turismului Maria Grapini a arătat că este ”nedrept să vorbim despre turismul românesc neselectiv. Suntem probabil țara care își blamează cel mai mult și atracțiile și conlocuitorii ei. Ospitalitatea este o mare oportunitate pentru turism și cu cât vom realiza mai repede acest lucru, vom ști mai clar spre ce ținte economice să ne îndreptăm.”

<strong>Spa, fitness și alte coktailuri </strong>
După cum se înțelege complexul Carpați, este proprietate a firmei Alfa Hotels, controlată de către confederația sindicală ”Cartel ALFA”. După aproape 3 ani un hotel de 1 stea s-a reinventat. Azi oferă standarde superioare de 3 și 4 stele (la ultimul etaj), pentru un public consumator exigent - ne declara Antonio Blendea, directorul SC Alfa Hotels. Procesul de modernizare a inclus și compartimentarea mansardei pentru realizarea de noi spații de cazare, extinderea și renovarea restaurantului dar și a spațiilor de alimentație publică, amenajarea unui Centru wellness cu piscină încălzită și jacuzzi, saună (uscată cu terapie Therasol și umedă), sală de fitness (excelent dotată pentru turiști individuali, dar la fel de utilă și pentru antrenamentul unor echipe de sportivi) și spații pentru masaj.

<strong>Lobby pentru o familie tânără</strong>

Hotelul oferă turiștilor 59 de camere duble clasificate la 3 stele și 4 stele. Au fost create și dotate două săli de de conferințe cu o capacitate totală de circa 200 de locuri. Hotelul mai deține un lobby-bar cu 50 de locuri, restaurant cu 250 de locuri, bar de zi cu 60 de locuri și o cramă cu 30 de locuri. Toată proprietatea oferă programe TV prin satelit dar și internet gratuit Wi-Fi. Parcarea este de asemenea gratuită. Dacă privim din altă perspectivă, cea a resurselor umane, voi spune că am creat în <a href="http://www.infotravelromania.ro/predeal.html" target="_blank">stațiunea Predeal,</a> 52 de locuri de muncă, deci o nouă familie cu o vârstă medie de 30 de ani. Observații selective. Nu a fost deloc ușor la acest capitol nici la cel de dotare și modernizare a hotelului. Am fost aproape șocat să constat că exceptând mobilierul și câteva furnituri pe care le-am achiziționat de la producători interni, restul a trebuit să-l comandăm la firme importatoare. Când am căutat profesioniști și meseriași pentru job-urile hotelului am constatat că și aici e o penurie de oameni formați într-un spirit al muncii de calitate. Ne bucurăm însă că am selectat tineri care își dovedesc aptitudinile foarte rapid.

<strong>De la schi la circuite cu biciclete</strong>

Dar dacă turistul modern care a venit în vacanță aici dorește ca fiecare zi să nu semene cu cealaltă ? Amatorii de schi au la dispoziție în perimetrul stațiunii Predeal 8 pârtii cu grade de dificultate diferite, de la Foarte ușor până la cel Dificil. Și dacă nu schiem sau nu este sezon de iarnă? Alina Leonte, șefa departamentul Sales &amp; Marketing al hotelului Carpați ne oferă mai multe variante: Un program combinat de schi și spa, apoi programe active ori sportive în aer liber. Pentru cluburile sportive oferim și posibilitatea unui cantonament, hotelul având un parteneriat cu primăria Predeal, pentru folosirea terenului de fotbal din imediata apropiere. Noi am constatat că s-a produs o deplasare în preferințele noilor turiștilor - anume interesul pentru partea de spa, întreținere, punere în formă este în creștere vizibilă, comparativ cu tratamentele medicale clasice. Este un indiciu că populația activă dorește servicii la un alt nivel de calitate. De asemenea ne așteptăm la creșterea turismului de conferințe, sălile noastre de la parter fiind bine poziționate și echipate cu aparatură modernă. Desigur ele vor fi folosite pentru activități corporate dar și pentru evenimente de familie ori comunități tematice. Suntem pregătiți și pe segmentul de gastronomie. Avem bucătari tineri, motivați, un restaurant reinventat cu un meniu variat, iar vara vom deschide o terasă barbeque. Cât privește programele turistice pot să vă spun că deținem biciclete proprii, cu care realizăm deplasări în natură, am stabilit contacte cu mai multe agenții din Brașov, prin intermediul cărora oferim vizite la Castelul Bran, la Brașov, la cetățile medievale din împrejurimi. ”De asemenea ne-am gândit să organizăm în interiorul hotelului, Zile tematice ce vor include de la Expoziții de artă și parade ale modei, până la cele gastronomice. În așa fel încât să ne construim un public dinamic, doritor de noutăți, așa cum ni-l dorim” - a mai subliniat directorul Antonio Blendea.

<strong>MARIAN CONSTANTINESCU
VASILE COSTRUȘ</strong>