<strong>LEGISLAŢIE</strong>
<strong>Proprietarii se vor autoclasifica</strong>
Investitorii care şi-au construit structuri turistice, pot solicita de  la începutul  anului să-şi clasifice proprietăţile pe care le deţin  într-un mod mult mai simplu. Procedura se face pe propria răspundere pe  baza unei declaraţii standardinzate.
Acest lucru este prevăzut într-o Hotărâre de Guvern adoptată în luna  decembrie 2010 care are ca obiect eliberarea certificatelor de  clasificare, a licenţelor şi brevetelor de turism de către MDRT. Normele  de aplicare au fost aprobate prin Ordinul ministrului nr. 899/2011 şi  sunt disponibile pe pagina electronică a ministerului la adresa  www.mdrt.ro/turism/legislatie. O primă noutate - timpul de eliberare a  Certificatului aferent s-a redus, el urmând să fie eliberat în maximum  30 de zile.

“Datorită acestei hotărâri, clasificarea devine mult mai rapidă, iar  numărul de angajaţi folosit în prezent de minister cu atribuţii în  domeniul autorizării se va reduce considerabil, urmând să efectueze  acţiuni de control” – arată specialiştii Ministerului. O altă noutate  adusă de aceste norme este că pensiunile din mediul rural nou înfiinţate  trebuie să fie amplasate pe o suprafaţă de minimum 1000 metri pătraţi,  exclusiv spaţii verzi şi spaţii de parcare. De asemenea, pentru  pensiunile agroturistice nou înfiinţate este necesară amplasarea pe o  suprafaţă de minimum 2000 metri pătraţi, exclusiv spaţii verzi şi spaţii  de parcare, în locuri ferite de surse de poluare.

Atenţie! Demersul presupune şi asumarea unor responsabilităţi din partea  proprietarilor de structuri turistice. Conformitatea realităţii cu  declaraţia se va constata în urma controalelor ce vor fi efectuate  ulterior depunerii declaraţiei. Nerespectarea condiţiilor declarate se  va sancţiona contravenţional. Actul normativ mai prevede că proprietarii  sau administratorii unităţilor de primire turistică vor asigura  conectarea la sistemul integrat de evidenţă a turiştilor în 60 de zile  de la implementarea şi operaţionalizarea acestuia.

<strong>INTRARE ÎN PIAŢĂ</strong>
La Sinaia s-au aprins 5 stele
În urma unei investiţii de peste 2,5 milioane de euro compania NDI Grup  Expert SRL, a inaugurat la Sinaia complexul Ioana Hotels. Acesta este  promovat ca primul hotel de 5 stele din staţiunea montană. El aduce în  circuitul turistic 18 de camere, 1 junior suite şi 5 apartamente, un  restaurant, o sală de conferinţe, bar, un centru Spa şi o parcare  modernă. De asemenea există amenajate un loc de joacă pentru copii şi un  snow-park la Poiana Stâna Regală. Prin deschiderea Ioana Hotels, au  fost create 40 de locuri de muncă permanente. După cum a declarat un  reprezentant al investitorilor politica de vânzări va fi concentrată pe  turismul  individual de leisure, clienţi corporate, din mediul de  afaceri dar şi diplomatic.

<strong>CONFIRMARE INTERNAŢIONALĂ</strong>
Intercontinental se pupă cu Santa Lucia

Potrivit site-ului worldtravelawards.com, cel mai bun hotel din România  este considerat Intercontinental din Bucureşti, care va aniversa anul  acesta 40 de ani de existenţă. Clasificat la 5 stele, complexul – înalt  de 90 de metri, pe care sunt organizate 22 de etaje, cu 283 de camere -,  a trecut prin mai multe etape de renovare în 1996, 2006, 2009. Azi el  oferă confort şi facilităţi la nivelul standardelor promovate de lanţul  internaţional. Alături de  Intercontinental au fost nominalizate şi alte  hoteluri de 5 stele din Capitală ca Athenee Palace Hilton, Carol Parc,  Howard Johnson şi JW Marriott. Potrivit aceleiaşi surse, cel mai bun  resorts de ski din lume pentru care au votat cititorii este Gstaad  Palace (Elveţia), cel mai bun business-hotel din lume  este Pan Pacific  din Singapore, cea mai romantică staţiune e considerată a fi Sandals  Grande Resort&amp;Spa (Antigua), iar cea mai bună destinaţie pentru luna  de miere a fost desemnată insula St. Lucia (Caraibe).

<strong>INVESTIŢII</strong>

La Târgu Mureş, spa şi casino
Conform specialiştilor locali în investiţii unul dintre cele mai  frumoase oraşe transilvane - Târgu Mureş, îşi va completa în viitorii  doi ani patrimoniul turistic.  Investiţiile totale se ridică  la circa  13 milioane de euro şi ele sunt susţinute din resurse private sau din  fonduri europene. Primul care urmează să se deschidă în această  primăvară – este hotelul Plaza Business&amp;Spa. El va fi promovat ca  primul „design hotel” din Târgu Mureş. Investiţia, ce aparţine omului de  afaceri Florin Vlas, este cotată la circa 5,5 milioane de euro. Plaza  va oferi 170 locuri, două  restaurante cu un total de 200 de locuri,  cafenea-bar pentru 70 de persoane, două săli de conferinţe cu o  capacitate de 250 de persoane, spa&amp;wellness şi casino. După cum v-am  mai informat Vlas care mai deţine încă două unităţi de cazare,  intenţionează să se dezvolte şi în alte oraşe – Bucureşti, Cluj, Mamaia –  şi să consolideze un lanţ naţional cu brandul V Hotels.

Până la jumătatea anului va intra în circuit noul hotel Grand, ce va  beneficia de o extindere de circa 275 de metri pătraţi. Acesta este un  eveniment aşteptat  deoarece hotelul, cândva emblema oraşului, a fost  închis datorită degradării fizice. Printr-o finanţare POR Noul Grand va  reveni pe piaţă la un standard de 4 stele şi va oferi 218 locuri în  camere duble, şi şase apartamente de lux.

<strong>BRANDURI  ÎN MIŞCARE</strong>
Rezidor a preluat Centre Ville şi vine cu Park Inn
Două evenimente anunţate de către grupul internaţional Rezidor  remodelează piaţa ofertelor hoteliere româneşti. Primul constă în  acordul încheiat cu compania Bucureşti Turism. Acesta prevede preluarea  administrării celor 294 de suite din complexul Centre Ville Aparthotel,  care sunt operate acum sub brandul Radisson Blu. Tranzacţia s-a făcut în  familie deoarece Bucureşti Turism este şi proprietarul hotelului  Radisson Blu. După finalizarea aspectelor operaţionale grupul Rezidor va  ajunge să administreze în Capitală 718 camere.
Pe de altă parte Philippe Bijaoui, vicepreşedintele  cu problemele de   dezvoltare internaţională al Rezidor, a declarat că grupul intenţionează  să promoveze pe piaţa românească marca Park Inn. Conform proiectului în  următorii  trei ani vor fi deschise circa 7 hoteluri. Bijaoui a mai  precizat că în fază avansată de evaluare sunt oraşele Bucureşti,  Timişoara, Sibiu şi Braşov şi că unităţile afiliate sunt proprietăţi  deja existente ce vor fi aduse la standardele Park Inn. Există însă  disponibilitatea de investiţii în construcţii noi. Într-o primă fază ele  vor fi operate sub contracte de management.
ANGELA SIMION &amp; ALEX BARBU