<strong>@ THE NETWORK IMPLEMENTEAZĂ</strong> proiectul de promovare a brandului turistic al Romaniei. Compania de consultanţă şi management SC EMC SOUTH CENTRAL EUROPE SRL – The Network, va asigura pe parcursul a trei ani, asistenţa de specialitate şi planificarea strategică a operaţiunilor de creare şi poziţionare a unei imagini pozitive a României ca destinaţie turistică prin definirea şi promovarea brandului turistic naţional. Echipa The Network este alcătuită din profesionişti cu experienţă de peste 15 ani în marketing. Ei au dezvoltat programe complexe pentru companii precum Pepsi, Beiersdorf, General Electric, L’Oreal.
<strong>
@FPTR ŞI ANAT AU LANSAT ÎNCĂ “O SĂPTĂMÂNĂ LA MUNTE”.</strong> Programul special se adresează unui public activ şi va fi valabil în următoarele condiţii: Durata sejurului este de 5 nopţi, începând duminica şi terminând vinerea, în perioada 04 martie – 22 iunie  2012; tarifele pentru un loc, per sejur, fără servicii de masă (inclusiv TVA), sunt cuprinse între 161 lei de persoană ( la 2 stele), 259 lei (3 stele), respectiv 368 de lei, la hotel, vilă ori pensiune, de 4 stele. Până acum la program au aderat peste 30 de unităţi de cazare. Alte informaţii găsiţi pe site-ul www.fptr.org.
<strong>@ “FIICA REGIMENTULUI” S-A ÎNTÂLNIT CU PATRICIA SEYMOUR</strong>. Muzeul Naţional Cotroceni a organizat cu prilejul Zilei Internaţionale a Femeii, o seară de operă ”Fiica Regimentului”, de Gaetano Donizetti. Farmecul acestei lucrări a fost exprimat, în faţa a circa 200 de invitaţi, prin vocile soliştilor Patricia Seymour - soprană, Sorana Negrea-Stoica - mezzosoprană, Liviu Indricău - tenor, Iustinian Zetea - bas, Adina Cocărgeanu - pian. Opera ”Fiica Regimentului” a avut premiera la Opéra-Comique din Paris, la 11 februarie 1840, bucurându-se de un succes de durată. Traveller Magazin a fost unul dintre partenerii media ai acestui eveniment excepţional.

<strong>@ O PRODUCŢIE VIDEO WAREN MILLER ENTERTAINMENT</strong> a fost realizată în România cu sprijinul Ministerului Dezvoltării Regionale şi Turismului. Ea este axată pe atracţiile turistice de iarnă şi ofertele staţiunilor montane. Echipa de la studioul american a filmat, pe parcursul a două săptămâni, în Munţii Carpaţi, la Sinaia, Braşov, Poiana Braşov, Castelul Peleş, Azuga şi Bâlea Lac. Documentarea a corespuns cu finalizarea investiţiei turistice de pe Valea Prahovei, destinată organizării, anul viitor, a ediţiei de iarnă a Festivalului Olimpic al Tineretului European – FOTE 2013. Filmul de promovare va fi distribuit în toamnă, în săli de cinema din 80 de zone metropolitane din SUA şi 88 de oraşe din Canada, Marea Britanie, Germania, Austria, Australia şi Noua Zeelandă.

<hr />

<strong>Braşovul este frate cu... Linz</strong>

Una dintre cele mai importante capitale turistice ale României, Braşovul s-a înfrăţit cu oraşul Linz din Austria. Decizia a fost luată deoarece „cele două aşezări moderne sunt asemănătoare, cu o dezvoltare economică şi culturală deosebită. În urma vizitelor efectuate în Braşov am observat existenţa a numeroase puncte comune între localităţi, precum industria, proiectele culturale, educaţionale şi sociale” - a declarat viceprimarul oraşului Linz, Christiana Dolezal. Domnia sa a mai spus că parteneriatul va duce la dezvoltarea ambelor oraşe în sectoare legate de turism, sport, învăţământ universitar şi economie. Braşovul este înfrăţit cu încă 10 oraşe din întreaga lume şi are semnate protocoale de colaborare cu alte 7 aşezări urbane. De asemenea, pentru Linz, Braşovul reprezinta al 17-lea oraş cu care s-a înfrăţit.

<hr />

<strong>Aeroportul Băneasa e monument istoric</strong>

Clădirea principală a Aeroportului Internaţional “Aurel Vlaicu” a devenit monument istoric de categoria A (de interes naţional) potrivit unui ordin publicat în Monitorul Oficial. Aerogara a fost construită între 1947 şi 1952. Ea a fost proiectată ca o elice cu trei pale, de către arhitecţii: Cleopatra Alifanti, Mircea Alifanti, N. Bădescu, Ascanio Damian, T. Iconomu, Pompiliu Macovei şi Al. Şerbescu.

Prima atestare documentară în presa vremii a Aeroportului Băneasa datează din 7 iunie 1910, când, pe “câmpul de la Băneasa” (fostul hipodrom de la Băneasa după 1920), pionierul aviaţiei româneşti Aurel Vlaicu avea primele evoluţii la mitingul aviatic organizat la acea vreme, cu avionul construit după o concepţie proprie. Însă primele zboruri în zona Băneasa au fost efectuate de Louis Bleriot, în 1909, pe terenul hipodromului particular de la Băneasa (în prezent cartierul Băneasa) - o porţiune din vechea moşie a contesei de Montesquiou. Pe 1 august 1912, Liga Aeriană Română, condusă de principele George Valentin Bibescu, înfiinţează la Băneasa o şcoală militară de pilotaj. Mai târziu, aerodromul devine aeroport, se adaugă o şcoală de pilotaj pentru civili şi Aeroclubul Regal Român. Pe 12 noiembrie 1922 a fost inaugurată prima linie aeriană intercontinentală între Europa şi Asia, pe ruta Paris - Strasbourg - Praga - Viena - Bucureşti (Băneasa)-Constantinopol. În 1930 au fost semnate convenţii cu Polonia şi Cehoslovacia, care au contribuit la dezvoltarea Aeroportului Băneasa ca aeroport internaţional.

Aeroportul este considerat unitate de aviaţie pe actuala pozitie geografica începând din 1921.  În 1942, la Băneasa s-a construit prima pista betonată din România. Până la înfiinţarea Aeroportului Otopeni, în 1970, cel din Băneasa a fost primul şi singurul aeroport internaţional din România.
<strong>MARA ANTON</strong>

<hr />

<strong>Dunărea vrea un brand propriu</strong>

Specialiştii Ministerului Dezvoltării Regionale şi Turismului sunt de părere că Dunărea ar avea nevoie de un brand turistic propriu, care să fie promovată distinct. El ar urma să fie realizat cu sprijin financiar european. Prioritatea a fost formulată la prima reuniune a Consiliului Director al Forumului Naţional pentru Implementarea Strategiei UE pentru Regiunea Dunării. Esenţială pentru succesul Strategiei Dunării este implicarea autorităţilor locale din vecinatatea Dunării şi încurajarea lor să depună proiecte pentru dezvoltarea infrastructurii de transport, a celei de de turism, a unor proiecte culturale şi de mediu. Strategia Dunării se dezvoltă pe patru axe prioritare, respectiv conectivitatea, protecţia mediului, creşterea prosperităţii regiunii Dunării şi îmbunătăţirea sistemului de guvernare.

După cum se ştie, anul trecut, în luna iunie, Consiliul European a adoptat Strategia UE pentru Regiunea Dunării (SUERD), moment care a corespuns cu debutul procesului de implementare. Următorul forum va avea loc în această primăvară.

<hr />

<strong>CNAB a fost la „Business Airport World Expo 2012”</strong><strong> </strong>

<strong> </strong>Compania Naţională Aeroporturi Bucureşti (CNAB) a participat la expoziţia internaţională „Business Airport World Expo” (22-23 februarie), desfăşurată la Cannes unde şi-au prezentat ofertele peste 150 de companii din aviaţia generală şi de business. Scopul participări a fost promovarea noului terminal de business de pe Aeroportul Internaţional Bucureşti Băneasa Aurel Vlaicu inaugurat la sfârşitul anului trecut.

Conceptul de prezentare a standului, care a degajat o atmosferă cu aer interbelic, s-a axat pe evidenţierea a 100 de ani de istorie aviatică a acestui aeroport care este punctul de origine al zborurilor comerciale dar şi a primului zbor de business înregistrat în lume. Standul CNAB a produs un impact deosebit atrăgând atenţia asupra noii oferte a Aeroportului din Băneasa pentru aviaţia de business.

<hr />

<strong>În Spania statistica dansează... Flamenco </strong>

Anul trecut Spania a primit circa 56,7 milioane de turisti, în creştere cu 7,6%. Doar în ianuarie s-au îndreptat spre această ţară 2,7 milioane de străini, cu 4,6% mai mult decât în perioada similară a anului trecut.  În topul preferinţelor se află Insulele Canare, Catalunia şi Madridul. “Dintre aceştia potrivit datelor oficiale, anul trecut au ajuns în vacanţe în Spania peste 112.000 de turişti români, ceea ce a marcat o creştere de 6,2%. După părerea mea cifra, desigur nu e oficială, numărul românilor care vin în ţara noastră, poate fi  cel puţin dublu, pentru că o mare parte dintre aceştia sosesc şi se cazează la rude.

După cum ştiţi există o comunitate foarte mare de români, apreciată şi respectată, care locuiesc şi lucrează în Spania, în principal în zona Valenciană şi Andaluzia” - a declarat, la Bucureşti, în timpul unei conferinţe de presă, Javier Rodriguez Manas, directorul Biroului spaniol de turism  la Viena. El a mai subliniat că 10.000 dintre turiştii români au venit prin programul Senioren Travel, care se adresează turiştilor  cu vârsta de peste 55 de ani. Programul s-a bucurat de succes anul trecut, dar în acest sezon el cunoaşte un regres pe piaţa românească, şi datorită renunţării statului spaniol la unele destinaţii oferite, a apreciat reprezentantul agenţiei spaniole care comercializează acest produs în ţara noastră.

Una dintre mărcile culturale de top ale Spaniei, flamenco, dans ce face parte din patrimoniul spiritual al UNESCO, este foarte apreciată şi de români, care caută anual cele patru Festivaluri, frecventate sute de mii de turişti străini. Un spectacol promoţional de acest gen a fost susţinut cu acelaşi prilej şi la Bucureşti.
<strong>M. CONSTANTINESCU</strong>

<hr />

<strong>Dunărea va fi vedetă la EXPO 2012</strong>

“The Living Ocean and Coast Diversity of Resources and Sustainable Activities”-  dezvoltată în secţiunile Coastal Development and Preservation, New Resource Technology &amp; Creative Maritime Activities” - este tematica principală pe care se va axa manifestarea internaţională Expo 2012 Yeosu. Ea va fi organizată între 12 mai-12 august de către Republica Coreea. România va fi prezentă cu un pavilion naţional unde vor fi oferite oportunităţi economice dar şi o serie de atracţii turistice, artistice, culturale etc.

Conceptul  nostru de bază este Delta Dunării. El va evidenţia unicitatea şi importanţa ecologică a Deltei Dunării, precum şi a zonelor protejate, generate de bio şi etnodiversitate. Vor fi abordate în contextul dezvoltării durabile, percepţiile vizitatorilor în legătură cu protejarea biosferei, frumuseţile naturale ale zonei, modalităţile de informare a vizitatorilor asupra problematicii globale, a patrimoniului faunistic şi floristic al Rezervaţiei Biosferei. Coordonatorul participării României la EXPO 2012 Yeosu este Ministerul Afacerilor Externe.
<strong>            </strong><strong>           </strong><strong>
</strong>