<strong>CONCURENŢA NU DOARME NICIODATĂ</strong>
Bântuie prin Europa, în special prin Spania, fantomele unor hoarde de bătrâni ramoliţi, rablagiţi, vai de mama lor, care coboară din avioane şi autocare în valuri pentru a se bucura de rămăşitele vieţii. Bolnavi, scobiţi de suferinţe, de boli de inimă, de artrite şi de câte altele. Sunt fantomele care profită, şi ruşine să le fie!, de avantajele Senioren Travel +55, programe pentru pomanagii ahtiaţi de călătorii la preţuri, nu reduse, incredibil de mici în comparaţie cu ceea ce este oferit la faţa locului. Sunt nişte speculanţi, pentru că profită de preţuri subvenţionate de către Uniunea Europeană şi statul spaniol. Hoardele de fantome sunt alcătuite din vampiri decrepiţi care sug sângele oamenilor ce muncesc, în timp ce ele stau cu burta la soare, nu râdeţi că e adevărat !!, la Mediterană. Se întâmplă de câţiva ani ani. Din octombrie până în aprilie-mai, aceştia întăresc „armada” Senioren + 55 care ocupă zonele calde ale Spaniei, în special ale Cataloniei.

Uitaţi aceste imagini deplorabile, pesimiste şi triste. Aproape că nu există. Există în schimb o categorie de oameni activi, care care pleacă cu sutele de mii, pentru a face circuite cu bicicleta pe insule, jooging, care dansează, cântă, se bucură de ofertele gastronomice, adică îşi trăiesc frumos viaţa. Senioren Travel + 55, este un program anti-şomaj reinventat de spanioli. În extrasezon scad încasările, hotelurile gâfâie iar în agenţiile de turism fluieră vântul a pagubă. Cine are timp şi ceva bani în această perioadă? Vârstnicii, majoritatea activi, îşi redescoperă pasiunile călătorind cu familia, cu clubul, cu prietenii etc. Statul spaniol subvenţionează programul cu circa 150 de euro. Totul e cu schepsis pentru că un Senior cheltuieşte în plus, într-un sejur de 7 zile, în jur de 250-300 de euro. Pe excursii opţionale, spectacole, suveniruri etc. Şi uite aşa industria toarce profitabil la nivel naţional.

Programele se bucură de succes şi în rândul românilor. Pachetele sunt avantajoase sub aspectul preţ-calitate (395 de euro, inclus avion, all-inclusive, două opţionale şi toate taxele plătite). O serie de aspecte le-am evaluat şi noi la faţa locului în staţiunile de pe Coaste şi pe insula Palma de Mallorca. Din acest motiv agenţii turistici din alte ţări - Cipru, Israel, Grecia -, au conceput o serie de clone. Fiţi atenţi ce cumpăraţi! Programul original Senioren Travel +55 îl întâlniţi, deocamdată, doar în Spania. În România e reprezentat de firma Christian Tour.

O întrebare ne dă târcoale de fiecare dată când ne întoarcem. România este o ţară europeană. De ce nu ne inspirăm din modelul spaniol? De ce nu ar putea fi subvenţionat şi turismul nostru? Probabil, e mai comod să mănânci din ajutor de şomaj şi să moţăi toată iarna în papuci. Somn uşor. vise plăcute. Concurenţa nu doarme niciodată.

MARIAN CONSTANTINESCU