<strong>MAGGIE'S RANCH - o poveste despre tenis și cai</strong>

Vă plac poveștile de succes americane? Suntem convinși. Dar cele românești cu oameni de succes? Mda, probabil! Pentru a vă mulțumi vă oferim o poveste de succes româno-americană.

[gallery ids="3257,3263,3258,3259,3260,3261,3262,3264,3265"]

Sorin Marina a fost sportiv de performanță. De loc e din Brașov. A jucat tenis, iar pasiunea s-a transformat ulterior într-o Școală de Tenis. În biografia sa apare absolvirea unei Facultăți de tehnologia lemnului, experiență ce-i va folosi într-un business unde viitorul l-a invitat la masă. În 1993, la 22 de ani, a plecat în Statele Unite unde a deschis o Școală de Tenis. Una dintre elevele sale se numea Maggie Curry, o tânără din Chicago, pasionată de echitație, performeră în mai multe competiții din SUA. Pasiunile celor doi s-au încrucișat, fiecare învățând de la celălalt, în ”barter” ca să spunem așa, secretele celor două sporturi nobile. Uneori, așa se întâmplă când prietenia se decantează, apare între oameni acel ceva care se numește iubire, sau acel ceva care nu înseamnă nimic. Ce a urmat? <strong>În 2005 Sorin se reîntoarce în România. Cu banii făcuți construiește împreună cu un asociat hotelul Regina din Sinaia, care promova pe piață 35 de camere și un restaurant cu 100 de locuri.</strong> Aici are loc, în 2008, și nunta celor doi care se mută la Brașov. La puțin timp după aceea Sorin își vinde pachetul majoritar de acțiuni la societatea care administra hotelul Regina, ajungând la concluzia că o afacere hotelieră, nu poate fi urmărită și dezvoltată de la distanță. O primă decepție sau se contura un alt proiect?

Atât Maggie cât și eu ne-am gândit să ne continuăm hobby-ul. Pasiunea pentru cai și tenis. ”La început am cumpărat un hectar de teren, aflat întro poziționare foarte frumoasă la Râșnov. Apoi am mai achiziționat două hectare. Acum deținem 20.000 de metri pătrați. Sincer să fiu, pe atunci ne gândeam doar la pasiunea noastră. N-am avut nicio idee de business. Am amenajat un mic grajd pentru doi cai, cu care străbăteam, la fiecare sfârșit de săptămână, dealurile din împrejurimile Râșnovului. Dar pasiunea noastră s-a dovedit costisitoare. Cum să facem să ne amortizăm măcar cheltuielile de întreținere a cailor? O parte din prietenii noștri au vrut să vină cu copii pentru a-i învăța să călărească. <strong>Atunci ne-am gândit să amenajăm un centru de echitație și unul de cazare. La primul capitol a excelat Maggie. Ea a organizat ranch-ul pe tematica Western America, toate decorurile și echipamentele interioare fiind aduse din SUA. Partea de construcție și lemnărie mi-a revenit mie. Cu experiența hotelieră anterioară și cu diplomă de inginer specializat în lemn, am construit spațiul de cazare ce oferă 12 camere cu 29 de locuri, dotate cu tot confortul.</strong> Clădirile au farmecul lor dar piesa de rezistență ca lucrare este manejul. Conceptul l-am importat tot din State. El beneficiază de iluminare și aerisire naturală. Putem spune că după investițiile finalizate în 2013, acest loc a început să se transforme într-o mică afacere”.

Ferma ”Maggie's Ranch” deține13 cai. Dacă ajungeți aici întrebați de Guidi, Saphira, Cezar, Logan, Senna, Bella, Puiu, Lana, Mecca, Lady etc. Sunt o parte din exemplarele care încântă copii ce vin aici în weekend sau în taberele de echitație de vară. În cadrul lor sunt oferite ore de călărie, activități de familiarizare cu acest sport nobil, care includ discuții despre siguranța pe cal și în jurul cailor, psihologia cailor, precum și întreținerea lor și a echipamentelor de echitație. Pe lângă acestea în cursul zilei copii, se pot plimba și cu poney, pot lua parte la drumeții, excursii la Peștera Râșnoavei, la Cetatea din Râșnov, Parcul acvatic etc. Copii sunt supravegheați de personal calificat iar lecțiile de echitație sunt predate de profesioniștii ranch-ului. În funcție de starea vremii lecțiile se țin afară sau în manejul acoperit. Dar părinții, părinții ce pot face aici? Le stă la dispoziție un restaurant la care se pot comanda meniuri cu specific autohton sau american, nu ratați serile de BBQ, pot să se plimbe cu trăsura sau iarna, cu sania trasă, pot închiria una dintre cele 15 biciclete, frecventa piscina, jacuzii, sauna etc.
Dar povestea nu se termină aici. ”După mai multe vizite a apărut cererea din partea unor companii, pentru organizarea de evenimente. Sală de conferințe deținem deja. Pentru că nu aveam capacitatea necesară ne-am gândit să dublăm numărul de camere printr-o nouă investiție. Avem în vedere și un restaurant tematic, gen Steakhouse, care va avea nevoie de un bucătar specializat.”

Sorin și Maggie Marina sunt doi oameni care au construit o proprietate fermecătoare la Râșnov. Locul degajă energii speciale, iar cei care ajung aici, apreciază și valoarea spațiului dar și a timpului petrecut. La început a fost o poveste de iubire româno-americană. Ea continuă. Despre afaceri mai e timp să vorbim. Sorin se scuză, trebuie să plece, pentru că are ore la Școala de tenis pe care o deține în Brașov.

<strong>MARIAN &amp; DOINA CONSTANTINESCU </strong>