<div align="left">

Poate nu v-ați gândit până acum. Când vine toamna și sunteți invitați la culesul strugurilor, deveniți fără să știți, vânătorii viitorului vin. Iar vânătorii sunt chiar călătorii moderni.

[gallery columns="4" ids="3343,3344,3345,3346,3347,3348,3349,3350"]

</div>
<p lang="ro-RO">Sentimentul acesta l-am încercat la Ostrov, unde o societate privată și-a propus să rescrie istoria locului împletind investițiile în plantații noi de viță de vie și livez,i cu cele din turism.</p>
Domeniile Ostrov, înființate în 1958, sunt situate în sud-vestul judeţului Constanţa, de-a lungul malului drept al Dunării, pe terasa superioară. Ele au o lungime de 30 de kilometri. Expunerea dealurilor şi luciul Dunării conferă culturii viţei-de-vie condiţii foarte bune pentru ca strugurii să ajungă la maturitate deplină şi să îndeplinească toate caracteristicile organoleptice şi fizico-chimice, necesare obţinerii unor vinuri de înaltă calitate. Actualii proprietari au reuşit să aducă plantaţia viticolă şi tehnologia de vinificare la standarde superioare. Vinurile obţinute în această podgorie au nobleţe, originalitate și o personalitate puternică. Calitatea este garantată de Uniunea Europeană, prin certificarea ce atestă denumirea de origine controlată şi indicaţia geografică (D.O.C.-C.M.D. Oltina). În prezent, Domeniile Ostrov deţine o suprafaţă agricolă de aproximativ 2000 de hectare, cu un areal viticol de 1200 de hectare, 400 de hectare livadă (cais, piersic, măr, prun, cireş, vişin, nuc), 150 de hectare de teren arabil ce urmează a fi plantate şi 200 hectare de sere. Domeniile Ostrov include două mari centre: Ostrov şi Lipniţa.

Asta-i partea văzută a lucrurilor. Oana Belu, directorul general al Domeniilor Ostrov, a lansat o invitație mediei de specialitate de a participa la câteva evenimente care încept să vorbească despre viitorul societății comerciale. ”În luna august, în cadrul Festivalului ”Vinul Nou” -, am marcat lansarea noii game de vinuri premiul din seria Naiada, ce au în compoziție trei soiuri de vie românești - Crâmpoșie (selecționat 1972, Drăgășani), Fetască Albă și Fetească Neagră și două soiuri internaționale Chardonnay respectiv Syrah. Vinul va fi produs în ediție limitată de 10.000 de sticle per sortiment. Numele său este inspirat din legendele locului așa cum precizează în scrierile sale reputatul Răzvan Ciucă”. Profesorul ne face o descriere chiar de la ”catedra butoaielor” - ”Naiada are un registru roșu profund, este un vin de octombrie, corpolent și cu buchet de pădure. După eticheta de acum nu veți reuși să fiți ochi în ochi cu Naiada. Se lasă greu dezvelită. Puțină răbdare și, în curând, va urma chipul ei real de pe marca de tezaur a Domeniilor Ostrov. Ireală, de neatins, nimfă a izvoarelor, lacurilor și apelor curgătoare, purtătoare a tinereții veșnice, Naiada te apropie de dragoste și frumusețe”. Dar acesta nu e singurul artist de la Ostrov. Nelu Juan Pușchilă, este un munte de bucătar. El ne-a dovedit că se descurcă excelent când gătește borș de pește proaspăt pescuit dar și un miel la proțap, servite alături de pâine aburindă pe vatră. În contul pasiunilor sale gastronomice trecem și plăcintele dublu combinate cu mere și brânză. E semn că tradiția în Dobrogea nu are de gând să moară. Ca și arta. Sculptorul Alexandre Paraschiv a stat 20 de ani în Franța și spune, ”m-am întors acasă, la origini. Mulți mi-au spus că sunt nebun. Eu am simțit chemarea pământului. Prin sculpturile și picturile mele - de la capul de dac până statuile și figurinele de femei -, doresc să reinterpretez un timp trecut prin expresii moderne. Este atât de mustoasă istoria Dobrogei, încât am simțit că aici se poate lucra ceva de mare valoare, ce poate fi lăsat moștenire”. Dacă treceți pe aici aflați că sigla Domeniilor Ostrov ca și galeriile de tablouri de pe pereții cramelor, restaurantului ori a hotelului Dionis, poartă semnătura lui Alexandre.

Ce s-a schimbat pe piața vinului din România? Care este proiecția pentru viitorii ani a Domeniilor Ostrov? ”Piața vinului este în continuă creștere. Se simte nevoia de calitate. Se va simți și mai pregnant în 2014. Va fi mai puțin vin, dar de calitate. Ne concentrăm pe investiții, în majoritatea lor susținute de fonduri europene. Competiția este foarte mare și important este, ca în aceste condiții, să reușești să produci un vin bun, calitativ, la prețuri accesibile tuturor. În cursul ultimilor doi ani am investit peste 3 milioane de euro pentru reabilitarea întregii rețele de irigații pe întreaga suprafață de 2000 de hectare. Modernizarea tehnologiei de vinificație este o altă tendință constantă. Ați văzut stațiile de vinificare pentru vin alb și roșu, sistemele de control al temperaturii, pentru care am alocat peste 800.000 de euro. În ultimii ani ne-am implicat în industria turistică ce se armonizează perfect cu cea a vinului. Drept urmare în arealul Domeniilor Ostrov, vor apărea complexe de cazare - o parte le-am testat împreună (Pensiunile Naiada și Beciul Domnesc, Hotelul Dionis), restaurantul Durostorum cu 250 de locuri. Vom avea și un complex de agrement ecvestru Heron, dar și un Centru de oenologie transfrontalier România-Bulgaria. Capacitatea la care vom ajunge - 54 de camere și apartamente -, ne va permite să găzduim aici numeroase evenimente ce vor pune în valoare vinurile producătorului” - subliniază directorul Belu. <strong>Și o recomandare Oana Bellu: "Personal prefer vinul roșu, sec, vindecă stresul, încercați!".</strong>

<strong>MARIAN &amp; DOINA CONSTANTINESCU</strong>