S-a lansat într-o o cascadă de gafe, sancţionată cu indulgenţă de consultanţii, proprietarii de agenţii sau de hoteluri prezenţi în sală. Aflat la un simpozion cu tema  „Viitorul Turismului Românesc. Strategia digitală de promovare a României” ministrul Elena Udrea a epatat prin afirmaţii şocante. Preocupată de viitorul promovării ţării noastre pe Facebook, şi nu e nimic rău în asta, doamna Udrea a anunţat mai întâi un mare succes. A desfiinţat 7 din cele 17 birouri de turism din străinătate pentru că nu s-au dovedit eficiente. „Am economisit un milion de euro pe an, prin închiderea lor”. După părerea domniei sale azi nu mai intră nimeni în aceste Oficii naţionale de promovare. După umila noastră părere nu birourile ci majoritatea celor care au fost angajaţi să ducă această muncă reprezentativă pentru o ţară, poartă vina că România nu creşte în vizibilitate. Iar cei câţiva profesionişti, fac ce pot în comparaţie cu omologii din alte ţări, pentru că nu au bugete pentru manifestări. S-au plafonat. Au devenit simpli funcţionari care aprind luminile doar când vine să participe la vreun Târg internaţional de turism, o oficialitate a ministerului. Apoi lumina se stinge până la următorul spectacol. Da, e o performanţă, ţara a economisit un milion de euro, dar o singură dată. Urmează să fie risipite zeci de milioane, pentru  prezenţe turistice în străinătate organizate la preţul... cel mai mic. Doamna ministru a a anunţat că a găsit soluţia pentru a înlocui rolul acestor birouri, şi ca atare se gândeşte să le desfiinţeze şi pe celelalte 10. Facebook, va face minuni, şi va relansa cu costuri mici, interesul uriaş al străinilor pentru ţara noastră. Ne-ar mai rămâne doar să ne pregătim graniţele şi aeroporturile pentru a fluidiza  intrările masive ale acestora.

Absolutizarea Facebook, care este doar un instrument de marketing, l-a făcut pe unul dintre invitaţi - Scott Gallacher -, managing director The Aston Group, să tempereze avântul declaraţiilor. Facebook nu este o soluţie universală, care le înlocuieşte pe celelalte, electronice ori tradiţionale. Sistemul oferă oportunităţi nelimitate şi pentru promovarea turistică. Este, într-adevăr, ceva fabulos să poţi trimite mesaje la peste 243 de milioane de clienţi care consumă lunar pe platforma de socializare circa 500 de bilioane de minute. Dar trebuie să fim sinceri şi realişti. Călătorii au nevoie de emoţie, de gust, de atmosfera pe care nu ţi-o poate oferi informaţia electronică. Românii au poveşti minunate, dar trebuie să ştiţi să le spuneţi. Pentru aceasta aveţi nevoie de scriitori de poveşti.

(Nr. 82, Ianuarie 2010)

&nbsp;

<strong>MARIAN CONSTANTINESCU</strong>

<strong> </strong>