<p align="justify"><strong>FLORIADE 2012 – Raiul olandez al culorilor</strong>
<a href="http://www.travellermagazin.ro/arhiva/wp-content/uploads/2012/09/floriade-9.jpg"><img class="alignnone size-full wp-image-1505" title="OLYMPUS DIGITAL CAMERA" src="http://www.travellermagazin.ro/arhiva/wp-content/uploads/2012/09/floriade-9.jpg" alt="" width="768" height="1024" /></a>
Poţi să îţi faci o idee despre lumea în care trăim în doar câteva zile? Da, vizitează cu noi Expoziţia mondială de horticultură de la Venlo, Floriade 2012. Manifestarea se organizează odată la… 10 ani iar prezenţa la el este şi o chestiune de promovare a fiecărui expozant.
Aici, într-un mare parc, multe ţări şi-au adus la standuri fructele, esenţele parfumate, vinurile, sau orice alte exponate de arătat unui public iubitor de natură, plante şi noile tehnologii de îmbunătăţire a calităţii vieţii. Floriade 2012 s-a deschis la începutul lunii aprilie în Olanda, regiunea Venlo, în apropierea graniţei cu Germania. Încă de la începutul vizitei îţi dai seama de efortul  făcut dar şi de management: o parcare pentru 200 de autocare, covoare de lalele şi plante ornamentale care înfrumuseţează zona caselor de bilete. Tot de aici se pot închiria motorete cu scaune confortabile pentru cei care nu cred că se pot plimba pe jos prin toată expoziţia. Urmează un pod de sticlă peste autostradă, o alee cu statui şi muzică, o clădire-turn pentru vedere panoramică şi intrarea.</p>
<p align="justify"><strong>Cine dă lecţii de promovare?</strong>
Parcul are 66 de hectare care cuprind lacuri şi zone de pădure, din mărimea totală peste 40 de hectare fiind amenajate. Întrucât sloganul expoziţiei este “ia parte la piesa de teatru a naturii, apropie-te de o viaţă de calitate!” cele cinci secţiuni ale parcului sunt: Relaxare şi sănătate, Motorul verde, Educaţie şi inovaţie, Mediu, Scena lumii. Aici îşi expun produsele reprezentative circa 100 de companii şi ţări. Spania, cu o clădire din lemn, vorbeşte despre calităţile nutritive ale uleiului de măsline dar şi ale vinului roşu. Bulgaria, cu o căsuţă modestă înconjurată de flori prezintă produse cosmetice pe bază de ulei de trandafiri. În aceeaşi zonă, ţări precum Peru ori Kenya, amintesc de industria materialelor naturale: lâna de alpaca, pielea, etc. <a href="http://www.infotravelturcia.ro" target="_blank">Turcia</a> cheamă la un ceai în curtea cu plăci de ceramică în culorile mării, Indonezia fascinează prin locuinţele tradiţionale din lemn. România nu există nici aici, din păcate!</p>
<p align="justify"><strong>Aurul incolor</strong>
Un pavilion intersant chiar lângă lac şi amfiteatrul pentru spectacole este cel dedicat resursei vitale a umanităţii: apa. O clădire iluzionistic acoperită de o cascadă (apa se scurge de pe acoperişuri în lac) este luminată în alb. Ea adăposteşte un restaurant iar în mijlocul său un montaj de piese de plastic reprezentând un amalgam de blugi, plante, ţevi, bidee, recipiente diverse, încearcă să atragă atenţia asupra cantităţilor imense de apă pură necesare vieţii. 50 litri de apă sunt necesari pentru  a obţine un kilogram de roşii! Lângă pavilion este unul dintre capetele celei mai lungi gondole din <strong>Olanda.</strong> Construită special pentru Floriade 2012 ea are un traseu de aproape 4 kilometri şi o capacitate de 4.000 pasageri pe oră. La cealaltă extremitate a plimbării, ce durează astfel doar câteva minute, se află Villa Flora, clădirea ce oferă cea mai mare expoziţie de flori ornamentale din Europa. Aranjamentele se schimbă în funcţie de sezon dar reginele anului par a fi orhideele. În combinaţii cu cristale ori ierburi, suspendate ori rigide în vaze, sutele de varietăţi de orhidee aduse te fac aproape să uiţi că te găseşti în <strong>Ţara lalelelor.</strong></p>
<p align="justify"><strong>Ghici a ce miroase!</strong>
Parcul are 5 restaurante cu câteva sute de locuri fiecare dar şi spaţii amenajate pentru cei care vor să vină la picnic. Proiecţii de film în aer liber, formaţii de muzică ori de dansatori, parade, artă modernă, cu toate fac ca orele să treacă repede, într-o încântare copilărească. În plus există câteva pavilioane unde se pot gusta, crude sau gătite, legume, fructe, plante, diverse produse ale Olandei în primul rând şi apoi ale altor ţări: roşii cherry delicioase şi ... galbene, plante aromatice, varietăţi de ciuperci de cultură, nuci, etc. Gustăm de aici, gustăm de acolo şi încercăm să trecem şi testul amuzant propus: în diverse coşuri se găsesc fructe obişnuite. Le mirosim fără să le vedem şi ne dăm seama că majoritatea europenilor actuali nu pot deosebi, doar după miros, o nectarină de un măr de exemplu! În Olanda Floriade a ajuns la a VI-a ediţie. Expoziţia a debutat în 1960 la Rotterdam, a fost organizată de două ori la <strong>Amsterdam</strong> (1972 şi 1982) iar apoi s-a plimbat prin diverse regiuni mai puţin cunoscute ale micii ţări, pentru a le promova şi a atrage bani şi turişti. Pentru anul acesta se estimează în jur de două milioane de vizitatori, care vor petrece în medie 7 ore la plimbare. Dar cum o zi nu este de ajuns ca să mergi peste tot prin lume mai putem face o vizită la Floriade 2012, până la închiderea expoziţiei, pe 7 octombrie.</p>
<p align="justify"><strong>SÎNZIANA CONSTANTINESCU</strong></p>
<p align="left"></p>