MANAGERII ÎNCEP SĂ ZÂMBEASCĂ…ELECTRONIC
Investitorii români mai dinamici au început să-şi lege hotelurile în lanţuri. Să le schimbe numele pentru a fi mai atractive dar mai ales pentru a produce cât mai mulţi bani. Lecţia e învăţată rapid de la marile branduri internaţionale, care par a fi imune la criza economică românească. Ce ştiu liderii lor şi ce n-au aflat hotelierii noştri? Greu de răspuns! În acelaşi timp în ţară apar noi expresii şi produse, unul dintre ele lansând un manager electronic foarte… politicos. De urmărit.

SCHIMBARE LA FAŢĂ
Confort Traian a devenit RIN Central
În urma unui rebranding ce s-a finalizat în interiorul companiei hoteliere RIN, fostul hotel Confort Traian, amplasat în proximitatea halei Traian din Bucureşti, revine pe piaţă, la un standard de 3 stele, sub numele de RIN Central. Operaţiunea a presupus o renovare totală a clădirii, investiţie ce se ridică la aproximativ 1 milion de euro. După cum a declarat Otilia Demian, directorul de dezvoltare al grupului RIN, noul hotel a beneficiat de refacerea şi modernizarea celor 107 camere (51 camere duble, 55 camere matrimoniale, 1 apartament). Ele oferă acum un confort superior, intimitate. Restaurantul Vivere - cu o capacitate de 90 de persoane şi un portofoliu variat de preparate româneşti şi internaţionale -, completează cu succes noile servicii. Pentru organizarea de conferinţe, întâlniri şi traininguri, RIN Central pune la dispoziţie un Centru de Conferinţe cu 4 săli moderne cu o capacitate totală de 275 de locuri.
“În acest an ne concentrăm pe fidelizarea clienţilor şi ne propunem o creştere a veniturilor cu 8%-10%. Întreaga divizie hoteliera a RIN Group se află într-un amplu proces de repoziţionare a brandului, hotelurile purtând acum denumirea de: RIN Grand Hotel (4 stele), RIN Airport Hotel (3 si 4 stele, Otopeni) şi RIN Central Hotel (3 stele). Valoarea proiectului de rebranding pentru RIN Hotels, care se derulează pe tot parcursul anului 2011, este estimată la aproximativ 120.000 de euro” – a mai subliniat, în cadrul unei conferinţe de presă, directorul Demian.

BRANDURI ÎN MIŞCARE
E sigur: DoubleTree e la Ploieşti
Evenimentul era anunţat pentru această primăvară. Acum Hilton Worldwide a semnat acordul de dezvoltare în regim de franciză pentru hotelul DoubleTree din Ploieşti. Proiectul de conversie hotelieră va fi încheiat în 2011, după renovarea şi efectuarea unor îmbunătăţiri extensive. Partenerul român este SC Valdor SRL, companie controlată de omul de afaceri Doruleţ Morcovescu. Hotelul are o capacitate de 242 de camere de cazare, două restaurante şi un bar cu terasă, centru de fitness, o piscină şi un centru spa cu săli de tratament. Oaspeţii pot utiliza, de asemenea, Centrul de afaceri şi spaţiul de întâlniri şi evenimente ale hotelului. Ploieştiul este un centru industrial, axat în special pe producţia de petrol şi industria de rafinare şi, de asemenea, pe fabricarea şi desfacerea de textile. DoubleTree by Hilton Ploieşti este poziţionat în centrul oraşului, la doar 45 de kilometri distanţă de Aeroportul Internaţional de la Otopeni.
"Am alocat resurse de dezvoltare în România, considerând-o o piaţă importantă în cadrul planurilor noastre de creştere la nivel european. Semnarea acestui nou contract demonstrează că DoubleTree este un brand care se adaptează foarte bine pe piaţa românească atât pentru noi complexe cât şi pentru conversia unor hoteluri existente. Hilton Worldwide îşi întâmpină în prezent oaspeţii în două hoteluri din România, Hilton Sibiu şi Hilton Athenee Palace Bucureşti, cel din urmă marcând intrarea pe piaţă a companiei din anul 1997. Primul hotel sub brandul DoubleTree by Hilton din România a fost deschis în Bucuresti, în septembrie 2010” - a declarat Patrick Fitzgibbon, senior vice preşedinte pentru dezvoltare în Europa şi Africa al Hilton Worldwide.
La rândul său Thomas Wingham, directorul de PR şi comunicare globală al DoubleTree by Hilton, ne-a precizat că “DoubleTree by Hilton planifică să deschidă trei hoteluri în România pe parcursul acestui an, în Oradea, Bucureşti şi Ploieşti. Tranzacţia de la Ploieşti marchează cel de-al şaptelea hotel Hilton Worldwide din cadrul portofoliului propriu de mărci, operaţional sau în curs de dezvoltare la nivelul României, sub mărcile Hilton, DoubleTree by Hilton şi Hampton by Hilton”.



PROIECTE
Gică Popescu e fanul hotelierilor
Lângă primăria Sectorului 1 din Bucureşti sportivul şi impresarul Gică Popescu, va construi împreună cu asociaţii săi - Marius Roatesh şi George Şaguna -, un hotel de 4 stele. Proiectul a mai fost anunţat de câteva ori dar priorităţile oamenilor de afaceri amintiţi s-au schimbat ei finalizând, printr-o investiţie de 10 milioane de euro, centrul comercial Doldora Bazaar din apropierea Pieţei Rahova din Bucureşti. Construcţia complexului presupune 22 de milioane de euro. El va intra pe piaţă la un standard de 4 stele şi va promova 146 de camere. Într-o proiecţie preliminară, lucrările de construcţie s-ar putea încheia în toamna anului 2012. După informaţiile noastre viitorul hotel este deja subiect de negocieri pentru brandul Renaissance by Marriott.

Din hotel, direct în salină
Tudor Ştefanie, primarul municipiului Turda a anunţat că peste doi ani va intra în circuitul turistic al oraşului primul hotel de cinci stele. Acesta va fi construit în apropierea Salinei Turda şi va avea opt etaje. Complexul a cărui investiţie depăşeşte 17,5 milioane de euro, va fi echipat cu 143 de locuri de cazare, restaurant şi terasă, salon de mic dejun, bar, săli de conferinţe, piscină cu jacuzzi şi sală de fitness. Hotelul Salina Turda, cel puţin aşa este denumit în proiect, va fi destinat în principal persoanelor care vin pentru tratament balnear şi refacere. Unitatea va include şi un centru de sănătate prevăzut cu săli de primire, recreere şi tratament. Din hotel va exista un acces direct spre salină, prin interior, cu ajutorul unui ascensor. Primarul Ştefanie a declarat că autorităţile locale vor participa cu terenul şi o contribuţie financiară în cadrul parteneriatului public-privat prevăzut în proiect, în care vor fi atraşi investitori interesaţi să dezvolte şi să valorifice un asemenea concept de viitor.

INVESTIŢII
La Ostrov au apărut 6,5 milioane
Proprietarul companiei Domeniile Ostrov s-a gândit să-şi diversifice afacerile cu investiţii în domeniul industriei turistice. Horia Culcescu, a alocat un buget de aproximativ 6,5 milioane de euro, format din fonduri proprii şi europene, într-un complex hotelier de 5 stele şi o pensiune în localitatea constănţeană Ostrov. Hotelul este prevăzut cu spaţii de birouri şi săli de conferinţe. Proiectul este însă mult mai amplu. El vizează şi construirea unui restaurant, a unui mini-port pentru yahturi, un Aqua-parc, a două terenuri de fotbal, respectiv de golf. Totodată, firma va mai investi 500.000 de euro într-o sală pentru testări şi degustări de vinuri ce va fi amenajată în interiorul fabricii de la Ostrov – a precizat Culcescu.


...................................................................................................................................................