<strong>La Athenee Palace... birjar</strong>

Ceaiuri dansante. Recepții. Fețe regești. Președinți de state. Scriitori. Restaurante ce păstrează și amintirea mănușilor albe ale ospătarilor. Dive hollywoodiene, spioni, legionari. Celebrele cutii cu bomboane Pescăruș. Apartamente în stil Ludovic al XIV-lea. Joe Cocker, Sting ori Rolling Stones... Ce repede au trecut 100 de ani!
[gallery link="file" columns="4" orderby="post_date"]

Două hoteluri Palace din România au împlinit în 2014 vârsta centenară. Primul funcționează la Govora și a fost refăcut complet, celălalt la București și face parte din 1997, din lanțul internațional Hilton. Mai există unul la Sinaia, în vecinătatea cazinoului, dar acesta e mai... bătrân cu 3 ani.

Athenee Palace din București a fost conceput, ca să devină un centru al ospitalității și a serviciilor luxoase. Ca să se impună în acest fel s-a apelat la arhitectul francez Teophile Bradeau. Planurile sale au stat la baza construirii hotelului, deschis în 1914. El a fost amplasat pe locul Hanului lui Ivanciu Gherasi și, aspect de remarcat, a fost prima construcţie cu structură din beton armat de la noi din ţară. Lucrările au început în 1912 iar la finalizare clădirea dispunea de 149 de camere şi 10 apartamente decorate în stilul Louis al-XIV-lea, model inspirat de complexe similiare din Franţa şi Anglia. Athénée se putea lăuda cu o foarte bună amplasare. Era, şi este, foarte bine poziţionat, lângă Ateneu şi Palatul Regal, de aceea era foarte apreciat de elite în perioada interbelică" - arăta istoricul Dan Falcan.

Ca întotdeauna istoria unui hotel e plină de savoare și picanterii. Athenee Palace nu face excepție. Pentru ce veneau mondenii Capitalei aici?

Ceaiuri dansante și recepții. Barul englezesc, braseria şi restaurantul de la Athénée Palace erau cele mai frecventate locuri în anii interbelici. Preferat în anii '30 salonul „Le Diplomate“ figurează azi în Patrimoniul Național, fiind una dintre cele mai bine păstrate săli de recepţie din ţară. La rândul său „English Bar" era unul dintre cele mai populare localuri din Capitală. Gama largă de cocktailuri şi de trabucuri care se găseau aici îi atrăgea pe bucureşteni. Nume sonore au trecut sau au fost găzduite aici - de la capete încoronate la prim-miniștri, ambasadori, generali, scriitori și dive hollywoodiene, la jurnaliști și spioni ai războiului mondial. În labirintul anilor s-au intersectat sau nu scriitori ca Geo Bogza, Octavian Goga sau Păstorel Teodoreanu, intelectual rafinat și gurmand de elită. De figura pitorească epigramistului a rămas legată această legendă hazlie: Până să ajungă în închisorile comuniste, Păstorel era un client fidel al barul hotelului. Într-o seară a ieşit puţin afumat din bar şi i-a dat 5 lei unui domn în uniformă, despre care credea că e portar, şi i-a spus să cheme un taxi. Bărbatul, iritat, i-a răspuns că este amiral şi nicidecum valet. Păstorel a ripostat fără să stea pe gânduri: „Atunci cheamă-mi un vapor". Aici au fost cazate vedete de fotbal precum Marco Van Basten sau Edwin Van der Sar ori staruri muzicale renumite, printre care Joe Cocker, Sting şi Rolling Stones etc. Și președintele american Richard Nixon a locuit la Athenee Palace, pe parcursul vizitei oficiale, făcută în 1968.

Care era atmosfera din interiorul hotelului? Dumitru Burtea, unul dintre seniorii artei culinare românești (personalitate a WACS, președinte de onoare al ANBCT și președinte executiv al organizației europene Euro Toques), pe vremea aceea ucenic practicant, își reamintește de atmosfera anilor '60. ”Clienții erau primiți și conduși la mese după protocolul marilor case hoteliere. Ei erau serviți într-o atmosferă ce emana eleganță, iar personalul servea în restaurante la papion și mănuși albe. Fastul culinar se păstra iar noi putem spune că am avut o școală de artiști bucătari care s-au format și datorează enorm acestui hotel emblematic”.

Contesa Waldeck, corespondent Newsweek la Bucureşti, a încercat să reconstituie o parte din istoria legată de Athenee Palace. Ea scria, în anul 2000, o carte despre ”planeta” Athénée din anii '40. Acolo menţiona faptul că hotelul era unul dintre punctele cosmopolite din Europa, atrăgând astfel membri familiei regale şi jurnalişti celebri. Cartea descrie evenimentele care au marcat România în anii 1940-1941, de la pierderea Basarabiei până la rebeliunea legionară şi defilarea „cămăşilor verzi". De la o fereastra de la primul nivel, jurnalista americana Margaret Bourke-White a privit toate evenimentele care au marcat anii 1940-1941 pentru România: manifestațiile din fața Palatului Regal în cinstea revenirii la tron a Regelui Mihai, defilarea cămășilor verzi din 6 octombrie, ofițerii Wehrmachtului sosiți în capitală sau confruntările dintre legionari și armată. O prezență pitorească care a contribuit la păstrarea farmecului interbelic și în perioada comunismului a fost și barmanul de culoare Petrica Johnson, una din figurile jazzului bucureștean.

Hotelul a fost renovat de patru ori. În 1937 fațada a fost modernizată de către o echipă condusă de arhitectul român Duiliu Marcu. Tot lui îi aparține refacerea clădirii după bombardamentele din august 1944, care au avariat-o foarte grav. În 1965 a fost construită încă o aripă. Athenee Palace a fost din nou modernizat şi redeschis în 1997, când a intrat în portofoliul operațional al lanțului Hilton. Azi el oferă 272 de camere, dintre care 38 duble, 45 de apartamente şi 20 de apartamente de lux. Aniversarea a 100 de ani de la deschiderea hotelului a fost marcată de două mici expoziții cu piese ce amintesc de atmosfera de glorie a Athenee Palace.

O serie de meniuri și preparate reînvie savoarea gastronomiei rafinate. Celebru e “Magret de canard cu andive și piure de cireșe”, servit de-a lungul anilor în faimoasa Le Brasserie. În Café Athénée, oaspeții se întâlnesc cu deliciosul tort aniversar Athénée Palace, ce ascunde în el ciocolată neagră, marțipan, nuci crocante, crema de brânză, gem de gutui etc. Turiștii pot testa și sofisticatul coktailul “Amalfi” – favoritul Contesei Waldeck, autoarea carții “Athene Palace”. Totuși, parcă această aniversare merita mai mult!
<strong>
ANGELA SIMION &amp; DOINA CONSTANTINESCU</strong>

<hr size="1" />