Ani de zile pentru mulţi oameni a merge în vacanţă însemna a duce o viaţă de belfer timp de o săptămână sau două: multă mâncare, băutură la discreţie. Nopţile scurte, petrecerile şi excesele nepermise acasă, îi făceau pe unii să se întoarcă mai obosiţi decât la plecare. O parte dintre cei ce astăzi merg în vacanţă, peste tot în lume, aleg locuri în care în primul rând să se relaxeze. Ei practică turismul de întreţinere, o piaţă în creştere rapidă.

Un studiu prezentat Congresul Global al Turismului de Întreţinere (Global Wellness Tourism Congress - GWTC) arată cu turismul de întreţinere aduce 14% din veniturile realizate de această industrie, la scară mondială, adică 1 dolar din 7, fiind o piaţă de 439 miliarde dolari. Segmentul reprezintă 6%, adică 524,4 milioane de vacanţe consumate anual. Studiul estimează că sectorul va creşte cu aproape 10% pe an şi va ajunge să genereze 16% din veniturile totale din turism în 2017, adică 678,5 miliarde dolari. Acest aspect arată că evoluţia turismului de întreţinere va fi cu 50% mai rapidă decât creşterea turismului în general.

<strong>Cum întreţinem starea de bine !</strong>
În accepţiunea realizatorilor studiului turismul de întreţinere înseamnă orice vacanţă, călătorie, asociată cu dorinţa de a-ți menţine sau dobândi o bună condiţie fizică sau o stare de echilibru psihic.
Categoria serviciilor de Spa este văzută ca o componentă a turismului de întreţinere. Astfel masajul, curele de nămol, ape minerale, balneoterapia etc., reprezintă doar 41% din piaţa serviciilor de întreţinere. Restul este compus din pachete de servicii care includ programe de fitness, lecţii de yoga dar şi călătorii în parcuri naturale ori rezervaţii. Retragerea la o mânăstire în munţi, la un ashram în India sau alegerea unor hoteluri şi restaurante care respectă principiile contemporane de ecologic, natural şi pur biologic sunt şi ele incluse în conceptul de turism de întreţinere şi reprezintă la ora actuală 59% din piaţă. Turistul vrea un complex hotelier care să ofere, pe lângă piscine şi săli de fitness, clase de aerobic, de relaxare, cursuri de dezvoltare personală ori cure de detoxifiere sub supravegherea unui nutriţionist ori medic.

<strong>Plătesc mai mult pentru că merit mai mult !</strong>
Turistul care pleacă în vacanţă ca să se ocupe de el, mental şi fizic, cheltuieşte în medie cu 130% mai mult decât cel obişnuit. Când pleacă în străinătate el tinde să cheltuiască 65% mai mult decât turistul obişnuit iar în propria ţară va plăti chiar şi cu 150% mai mult decât un turist obişnuit. Studiul face diferenţa, minuţioasă, între un turist care călătoreşte având ca prim scop să se întreţină și unul care include această secţiune într-un plan mai amplu de vacanţă. Clientul din prima categorie este cel de căutat şi de vânat deoarece va face cele mai mari cheltuieli. Cu toate acestea cel din a doua categorie reprezintă momentan 86% din totalul celor ce consumă servicii de întreţinere în vacanţă. Deci e cam devreme ca să fie neglijat în planurile de marketing.

<strong>Piața internațională versus piața locală
</strong>La nivel global autorităţile tind să facă o greşeală. Ei pun accent doar pe turistul de incoming, care vine pentru întreţinere. Studiul arată că pieţele locale trebuie ţintite şi întreţinute deoarece procentul de clienţi din piaţa locală este mai mare decât cei ce vin dinalte ţări pentru aceleaşi servicii. Clientul autohton, la nivel global, reprezintă 84% din consumatorii de servicii în turismul de întreţinere şi generează 68% din sumele cheltuite (aproape 300 miliarde dolari), pe când turismul internaţional de întreţinere este o piaţă de doar 139 miliarde dolari, adică 32% din segment. Pentru moment statele Europei şi ale Americii de Nord domină sectorul dar specialişii arată că în 2017 peste 50% din piaţă o vor reprezenta clienţii din Asia, America Latină, Orientul Mijlociu şi Africa de Nord.

Dar cum arată portretul robot al turistului pe care se bat destinațiile turistice? În primul rând este bine educat și are o bună situaţie financiară. E de vârstă mijlocie şi provine din ţări industrializate, cu o economie stabilă. Datele reflectă că 63% din clienţii serviciilor de întreţinere, la nivel global, vin din S.U.A, Germania, Japonia, Franţa şi <a href="http://www.infotravelaustria.ro/" target="_blank">Austria</a>. La rândul lor S.U.A, Germania, Japonia, China şi Franţa sunt ţările cu cei mai mulţi conaţionali care cumpără pachete turistice de servicii de întreţinere în ţara lor.

“Turismul de întreţinere va remodela conceptul de turism, aşa cum îl înţelegem acum. Sunt atât de multe aspecte ale secolului 21 care aduc schimbarea, încluzând îmbătrânirea populației, creşterea numărului de boli cronice şi nivelul de stres fără precedent al vieţii moderne”- afirma Jean-Claude Baumgarten, fost preşedinte al Organizaţiei Mondiale a Turismului, în timpul conferinței susținute la GSWS. Congresul Global al Turismului de Întreţinere este, în ultimii şapte ani, un produs al Sumitului Global de Spa &amp; Wellness (GSWS) – o organizaţie internaţională care reuneşte preşedinţii şi liderii domeniului din peste 40 de ţări. Studiul prezentat este primul de acest gen din industria turistică.

<strong>SÎNZIANA CONSTANTINESCU</strong>