<p align="justify"><strong>AMERICANII PLANTEAZĂ INVESTIŢII LA ORADEA</strong></p>
<p align="justify">După Bucureşti, lanţul internaţional Hilton a deschis un nou DoubleTree în municipiul Oradea. Vincent şi Palleschi se arată încântaţi. La fel de hotărâţi sunt şi investitorii pensiunii ATRA Doftana. În acelaşi timp Radisson Blu îşi scoate pălăria în faţa campaniilor responsabile.</p>
<p align="justify"><strong>INTRARE PE PIAŢĂ</strong></p>
<p align="justify"><strong>Al doilea DoubleTree la Oradea</strong></p>
<p align="justify">DoubleTree by Hilton şi-a adăugat în portofoliul său alcătuit din peste 300 de hoteluri,  al doilea complex din România. El a fost inaugurat la Oradea (judeţul Bihor). Clasificat la 4 stele, noul hotel, cu o capacitate de 147 de camere, reprezintă o investiţie a  partenerilor SIF Banat Crişana şi SC Calipso SA. DoubleTree by Hilton Oradea oferă servicii la cele mai înalte standarde, într-un mediu elegant şi confortabil. El pune la dispoziţia clienţilor patru săli de conferinţă, o sală de recepţii, un restaurant cu specific mediteranean şi cele mai moderne tehnologii de operare. Hotelul din Oradea deţine o varietate de camere şi apartamente, amenajate într-un stil contemporan. Fiecare cameră este dotată cu televizor cu ecran plat,  mini-bar şi propriul serviciu pentru preparat ceai sau cafea. În acelaşi timp aici funcţionează primul centru Spa inaugurat în interiorul unui DoubleTree by Hilton din Europa. Clienţii au la dispoziţie şapte săli unde pot beneficia de trei tipuri de tratamente, centru de fitness, piscină etc.

<em>“Extinderea prezenţei noastre în Europa de Est este una dintre priorităţile Hilton Worldwide. Sunt încântat că am adăugat acest al doilea hotel la portofoliul DoubleTree by Hilton din România. Atât oamenii de afaceri, cât şi turiştii care ajung în Oradea se vor bucura de oferta DoubleTree by Hilton, având parte în acelaşi timp de standardele Hilton Worldwide. Aşadar, le urez bun venit tuturor oaspeţilor în noul nostru DoubleTree by Hilton Oradea,” </em>a declarat Simon Vincent, Preşedintele EMEA, Hilton Worldwide. La rândul său Rob Palleschi, Global Head, DoubleTree by Hilton sublinia: “<em>Am decis să ne extindem prezenţa în întreaga Europă pentru a face faţă cerinţelor călătorilor care îşi doresc să trăiască experienţa DoubleTree by Hilton în următoarea lor vacanţă sau călătorie de afaceri. Am avut plăcerea să vizitez Oradea în primele etape ale construcţiei şi sunt încântat că echipa noastră a început deja să îi întâmpine pe oaspeţii DoubleTree by Hilton”.</em><strong>
</strong>
<strong>INVESTIŢII</strong></p>
<p align="justify"><strong>ATRA vrea mai mult</strong></p>
<p align="justify">Acţionarii companiei Top Resorts ( Emil Munteanu, Eduard Dimitriev, Ştefan Mustaţă şi Răzvan Florea) care deţin pensiunea de 5 margarete Atra Doftana, au anunţat că intenţionează să extindă capacitatea complexului cu încă 10 camere. Se ia în calcul şi varianta construirii câtorva spaţii de cazare mici în proximitate ce vor fi operate unitar cu pensiunea mamă. Acum ATRA Doftana, ce e  amplasată pe malul râului Paltinul, oferă 8 camere cu o capacitate totală de circa 20 de persoane. Din august 2011 până în iulie 2012, pensiunea a fost frecventată de 5.000 de turişti, dintre care mai mult de jumătate s-au şi cazat. Pentru al doilea an de activitate, managementul se aşteaptă la un grad de ocupare de 50%, şi o creştere de 10-15% a cifrei de afaceri.

Iniţial, proiectul a fost gândit la un nivel de investiţie de 400.000 de euro, din care 50% a fost asigurată prin finanţare europeană, accesată prin Fondul European Agricol pentru Dezvoltare Rurală (FEADR) însă cei patru investitori au anunţat că au alocat până acum circa 1 milion de euro pentru a aduce unitatea la standardele dorite. Oficialii companiei au precizat ca sunt interesaţi  şi pe viitor să acceseze fonduri europene. De asemenea ei prognozează că investiţia va fi amortizată în 10-15 ani de la deschidere.</p>
<p align="justify"><strong>CONCEPTE RESPONSABILE</strong></p>
<p align="justify"><strong>Radisson Blu e... verde şi lifestyle</strong></p>
<p align="justify">Luna trecută  Hotelul Radisson Blu, ce face parte din Rezidor Group, a desfăşurat mai multe acţiuni de responsabilitate socială, printre care şi plantarea de copaci. Pentru anul acesta, s-a optat pentru plantarea de tei (Tilia), acţiune ce s-a desfăşurat în Parcul Izvor din Capitală. Proiectul ecologic “Responsible Business”, a câştigat în această rundă un nou partener. E vorba de compania Concept Hotels. Afacerea responsabilă constă în creşterea eforturilor companiei  faţă de mediul înconjurător. În fiecare an, în septembrie, hotelurile Rezidor din întreaga Europă, Orientul Mijlociu şi Africa organizează activităţi sociale şi de mediu pentru a strânge fonduri în sprijinul organizaţiei de caritate Rezidor “World Childhood Foundation”, precum şi în susţinerea unor proiecte de caritate.
De asemenea Radisson Blu din Bucureşti a anunţat şi lansarea în colaborare cu Bit-Soft Group a conceptului Radisson Blu Lifestyle, un nou program ce combină avantajele unei platforme de social media cu cele ale programului de fidelizare. Radisson Blu Lifestyle este noua platformă de comunicare pentru conceptele de Food &amp; Beverages ale complexului. În plus a fost promovată şi o aplicatie smartphone a platformei, disponibila pe iOS si Android.</p>
<p align="justify"><strong>TENDINŢE ÎN MIŞCARE</strong></p>
<p align="justify"><strong>EUROSTAT</strong></p>
<p align="justify">Eurostat, arată într-un raport că în perioada iunie-septembrie a anului trecut, gradul de ocupare al unităţilor de cazare din <a href="http://www.infotravelromania.ro">România</a> a fost de doar 32,9%. Hotelurile din ţara noastră s-au situat astfel pe penultimul loc în Europa după gradul de ocupare în timpul verii şi au deţinut ultima poziţie în clasamentul privind ponderea străinilor în totalul turiştilor. Rezultatele economice slabe au fost afectate – conform aceleaşi surse - în principal de fluxul scăzut de turişti de afaceri, de o imagine externă neprietenoasă, de tarifele mari practicate şi gradul ridicat de evaziune fiscală.
Primele locuri în aceeaşi perioadă din 2011 a revenit destinaţiilor Cipru, Croaţia şi Malta cu niveluri de ocupare de 81,6%, 80%, respectiv, 76,5%. Acestea sunt urmate de <a href="http://www.InfoTravelGrecia.ro" target="_blank">Grecia</a> - 72,1%, Muntenegru - 66%, <a href="http://www.infotravelspania.ro/" target="_blank">Spania</a> - 65,3% etc.</p>
<p align="justify"><strong>ANGELA SIMION &amp; ALEX BARBU</strong></p>