<strong>Lalique, Porto sau Fatima ?</strong>

<img class="alignleft" src="http://www.travellermagazin.ro/foto/biblioteca/nr.86/mici/Carte-portugalia.jpg" alt="" width="200" height="250" />S-ar putea ca Portugalia să vă placă mai mult decât Spania ori altă ţară  din Europa cu deschidere la mare. Melancolia peisajelor, satele pierdute  în munţi, străzile Lisabonei, pe alocuri murdare dar strălucitoare în  acelaşi timp, pline de oameni şi cofetării, trotuarele decorate minuţios  cu pietricele albe şi negre, ciorba de peşte “caldeirada”, sunt câteva  dintre detaliile care v-ar putea atrage.
Citiţi ghidul dedicat Portugaliei, din colecţia Key Guide,  editat de Ad Libri. Primele 40 de pagini sintetizează istoria,  tradiţiile, dar şi cultura modernă a ţării. Atracţiile sunt prezentate  pe regiuni iar finalul cuprinde şi câteva trasee pe care le puteţi face  cu maşina. Să beţi un vin bun, pe malul râului, la Porto, să mergeţi pe  ruta credincioşilor către sanctuarul de la Fatima sau să admiraţi  colecţia de bijuterii Lalique din Muzeul Gulbenkian din Lisabona – toate  sunt idei bune. Nu uitaţi de Cabo da Roca, cel mai vestic punct al  continentului european, farul navigatorilor ce se întorceau dinspre  Americi. Dacă v-aţi hotărât să vă îndreptaţi în această vară într-acolo  nu uitaţi să luaţi ghidul cu dumneavoastră.

..................................................................................................................
<strong>Cotroceniul deschide poarta istorisirilor</strong>

<img class="alignleft" src="http://www.travellermagazin.ro/foto/biblioteca/nr.86/mici/Carte-Cotroceni.jpg" alt="" width="200" height="213" />Palatul Cotroceni, în forma sa de astăzi, ca muzeu, este una dintre  bijuteriile culturale ale capitalei. Bine ascunsă de ochiul curios  locaţia are o istorie lungă, de mai bine de 300 de ani, care şi-a găsit  povestitorul în Mihail Ipate.
“Istoria Cotrocenilor. De la Şerban Cantacuzino la Barbu  Ştirbei” este prima monografie  a Cotrocenilor, fiind editată sub egida  Muzeului Naţional Cotroceni. Pe lângă istoricul bisericii ori al  reşedinţei domneşti autorul introduce elemente inedite de coloratură,  vorbind despre transformarea mlaştinilor în parc ori despre egumenii  greci care furau din banii lăcaşului spre supărarea boierilor pământeni.  Uimirea călătorilor străini în vizită la reşedinţa domnească sau  transformarea locului în cartierul general al lui Tudor Vladimirescu în  1821 sunt tot atâtea poveşti necunoscute pe care vă invităm să le  savuraţi. Primul volum duce istoria până la jumătatea secolului al  XIX-lea şi conţine în anexe reproduceri după documente şi hărţi de  epocă, precum şi fotografii detaliate ale ansamblului medieval al  reşedinţei domneşti de la Cotroceni.
..................................................................................................................
<strong>Turism în jurul ceştii de cafea</strong>

<strong></strong><img class="alignleft" src="http://www.travellermagazin.ro/foto/biblioteca/nr.86/mici/carte-cafea.jpg" alt="" width="200" height="125" />Există pasionaţi de gastronomie, ciocolată, modă sau de muzee. Cu toţii  ar bea o cafea bună, mai ales într-o locaţie cu şarm, plină de poveste.  Iată de ce vă recomandăm cartea „Cafea. Cafenele” a francezului Michel  Braudeau, apărută la Editura Art. E o lectură excelentă, care vă poartă  prin lume, pe urmele cafelei.
La Veneţia intraţi din Piaţa San Marco la foarte preţioasa  Florian, la Viena savuraţi cafeaua în compania unor proprietari amabili.  Staţi pe scaunul lui Casanova sau la mesele artiştilor din secolele  trecute. Ştiaţi că celebrul corn de astăzi în formă de semilună a fost  conceput de un polonez stabilit la Viena, ce a avut ca model de  inspraţie chiar simbolul steagului otoman? Alte asemenea anecdote  întâlniţi frecventând, fie chiar numai literar, celebre cafenele  europene din Madrid, Paris, Praga, ori Lisabona. Drumul cafelei este  urmărit de la cultivare, tipuri de preparare şi până la comercializare,  „aurul negru” fiind, dacă nu ştiaţi, al doilea cel mai vândut produs al  lumii după petrol!
..................................................................................................................
<strong>RURALUL PRINDE RĂDĂCINI ÎN TRATATE</strong>

<strong></strong><img class="alignleft" src="http://www.travellermagazin.ro/foto/biblioteca/Carte%20Rural.jpg" alt="" width="200" height="250" />În urmă cu mai bine de 15 ani nu vă imaginaţi că turismul rural românesc  se va dezvolta într-atât încât va ajunge subiect de interes pentru  un... Tratat. Ei bine, aflaţi că a intrat pe piaţa cărţilor lucrarea  „Turism Rural-Tratat” tipărită de editura C.H. BECK.  Coordonatorii sunt  doi specialişti recunoscuţi ai domeniului - prof dr, Puiu Nistoreanu şi  conf dr. Marinela Ghereş. Particularitatea tratatului constă însă în  reunirea unei echipe complexe din mediului academic care a sintetizat un  mare volum de idei novatoare: Bănuţă Mariana, Ciornea Raluca,  Crăciuneanu Viorel, Firescu Victoria, Gogozan Alexandra, Hornoiu Remus,  Isac Florin-Lucian, Plăiaş Ioan, Pop Iuliana, Rusu Sergiu, Săvoiu  Gheorghe, Stanciu Mirela, Ţaicu Marian, Tănase Mihai-Ovidiu, Ungureanu  Dănuţ, Vlad Iulian. Pasionaţii cercetători lucrează în centre  universitare de la Bucureşti, Piteşti, Cluj-Napoca, Arad şi Vatra  Dornei.

Soluţiile originale, răspunsuri la dezvoltarea unor aspecte  particulare ale turismului rural din România în contextul dezvoltării  durabile naţionale dar şi europene. Autorii sugerează că vremea  romantismului rural a trecut. Nu mai merge doar cu horă-n bătătură, cu  friptură şi cârnaţi, mămăliguţă, brânză şi lapte. Acum noile generaţii  trebuie să creeze plus-valoare unui spaţiu natural. Şi chiar dacă unora  nu le plac aceste cuvinte, asta-i viaţa, cu ele vom defila: marketing  aplicat pe destinaţie, proiectarea muncii într-o structură de  management, stabilirea priorităţilor micilor întreprinzători în  perspectiva dezvoltării rurale. Răspunsuri aflaţi în 275 de pagini  organizate în 14 capitole
...................................................................................................................
<strong>CE CĂUTA DUMAS LA … NEAMŢ!

</strong><img class="alignleft" src="http://www.travellermagazin.ro/foto/biblioteca/Carte%20neamt%201.jpg" alt="" width="200" height="250" />“Trasee turistice în judeţul Neamţ” e un proiect de felicitat: o mapă  cartonată în care se găsesc broşurile a 8 minicircuite în regiune şi o  hartă a lor.
Textul e atât cât trebuie, informativ şi la obiect, fotografiile  sunt artistic selectate şi “iată, dorinţa-i gata!” Îţi vine să te sui  în maşină şi să pleci într-acolo: la masă la Hanul Ancuţei, să vezi casa  lui Creangă, Văratecul Veronicăi Micle sau “pădurea de argint” şi  “codrii de aramă”, locurile cântate de Eminescu.
Urmaţi traseul Piatra Neamţ – Bicaz – Borca şi găsiţi muzeul de  artă al Iuliei Hălăucescu, supranumită “doamna acuarelei româneşti”. Pe  drumul Cheile Bicazului – Bicaz – Izvoru Muntelui – Durău ajungeţi la  încă un loc de care nu ştiaţi: ruinele palatului cnejilor, vizitate în  epocă de scriitorul francez Alexandre Dumas! Ceahlăul, zimbrii din  rezervaţia Neamţ, muzeele de artă populară şi comunele din afara drumul  naţional, cu pridvoare lor de lemn sunt câteva din locurile cu care vă  îmbie judeţul şi pe viziteazaneamţ.ro
...................................................................................................................