<strong>Jungla banilor şi  p</strong><strong>eştişorii coloraţi </strong>

Frumos şi realist. Ascultam la un eveniment în care era prezentat un produs turistic o demostraţie extraordinară a liderului unui touroperator român. Cu o  capacitate de comunicare puternică acesta transmitea mesaje serioase despre felul cum va evolua sau va involua piaţa de travel din România. Domnia sa considera că<strong> turistul adevărat care aparţine viitorului va fi cel care îşi va alege o ofertă nu după preţ ci după calitatea pe care o conţine acel produs</strong>. Apoi semnala că lupta din jungla banilor dintre agenţiile de turism, adică oferirea unui preţ cât mai scăzut pentru a pune mâna pe client cu orice preţ, a deplasat business-ul din această industrie spre zona canibalizării şi a condus, după cum s-a văzut anul trecut, spre  intrări în insolvenţă şi faliment a unor agenţii de turism. Cum s-ar spune au preferat să se înjunghie singure pe la spate.

În plus speacher-ul se arăta nemulţumit de faptul că pe piaţa românească a apărut o inflaţie de oferte speciale, de early booking, de pachete cu preţ redus, astfel că în aceste condiţii consumatorul este înclinat să creadă, atunci când se intră în sezonul  plin cu preţuri ajustate în sus, că i se umblă la buzunar, că este furat. Observaţia este corectă. Ceea ce nu s-a spus însă este că în mediul de afaceri din turism informaţia reală circulă greu, aiurea şi dezordonat, aşa că fiecare consumator se raportează la un preţ emoţional şi subiectiv. În fine, liderul în cauză arăta că odată cu trecerea timpului şi creşterea educaţiei în turism, clientul se va orienta spre produsele mai scumpe, dar garantate, căutând programe superioare, de calitate. <strong></strong>

Recomandarea făcută celor de faţă a fost să lucreze cu agenţiile serioase, care pot oferi asemenea garanţii. Altfel vor dispărea. Când toate lucrurile păreau aşezate nemţeşte în rafturi, din sală s-a ridicat un revânzător, un agent mai mic, care şi-a expus opinia. Demnă de luat în seamă. Spunea acesta: Ceea ce am auzit exprimă o realitate. Dar mai există şi o altă realitate. Cum le îmbinăm? În fiecare zi căutăm să satisfacem dorinţele clientului. Deci în fiecare zi creăm momeli pentru peştişorii coloraţi din acvariul turismului. Fiecare specie preferă o anumită momeală, şi muşcă din ea doar dacă îi place. Ca urmare încercăm să montăm oferte care să se potrivească gustului fiecăruia. Turiştii sunt ca peştişorii din acvariu. Cum îl scapi din undiţă fug imediat la un concurent de-al tău. Trebuie să-l cointeresăm prin preţ, prin bonus, prin alte facilităţi care ţin de marketing.

Nu pot spune că mă pricem la pescuit. Dar mi-a plăcut foarte mult chestia asta cu peştişorii coloraţi. Exotici sau nu, cu bani mai mulţi sau mai puţini în buzunar şi ei sunt o realitate.

<strong>MARIAN CONSTANTINESCU
</strong><strong>Doriţi să citiţi toată revista?</strong> <a href="http://www.travellermagazin.ro/foto/Traveller%20Abonament%202012.jpg" target="_blank">Abonaţi-vă aici!</a>