Surprinzător și plăcut în același timp. Industria hotelieră autohtonă a atras ca un magnet mai mulți investitori din lumea medicală. Cel mai vizibil este Mohammad Murad, medic neurolog libanezo-român venit în țara noastră în 1982. E proprietarul complexelor Phoenicia din Capitală și Majestic de pe Litoral.

[gallery columns="4" ids="4123,4124,4125,4126,4127,4128,4129,4130"]

<strong>La Târgu Mureș în urmă cu ani de zile familia medicului farmacist Mioarei Sipoș recupera o clădire comercială și o retransforma în hotelul istoric Concordia</strong>. Proaspătul hotel Mercure din Capitală este și el o investiție... medicală a familiei Bogdan și Anghel Dogariu, acționari ai grupului Dentotal. Mai puțin vizibilă, dar <strong>la fel de interesantă este dr. Liliana Andrei a cărei investiție în trei etape a condus la materializarea pensiunii ”Steaua Apelor” din comuna tulceană Nufăru.</strong>

<strong>TOTUL A PORNIT DE LA TREI GARAJE</strong>
Poate credeți că e vorba de o ”jucărie” rurală de 10-15 camere. A fost cândva. Azi vă întâlniți cu un resort cu 80 de locuri repartizate în camere duble - matrimoniale, twin și apartamente, în pensiuni clasificate la 4 și 3 stele. ”Pământul a aparținut familiei mele. Străbunicul a fost un pasionat grădinar aici la marginea brațului Sf. Gheorghe. De la el mi se trage această dragoste pentru flori, pentru decorații interioare și pentru design. Sincer, n-aș putea spune că am avut încă de la început o gândire clară despre ce urma să construim aici. A fost o nebunie, o aventură, care s-a transformat rapid în a doua mea pasiune. Inițial am făcut aici trei garaje pentru mașini. Structura lor a fost modificată ulterior când au apărut, pe cele <strong>10 hectare,</strong> primele 8 căsuțe pentru cazare ale pensiunii ”Steaua apelor”. Asta se întâmpla înainte de anii 2000. Am proiectat și un restaurant cu 40 de locuri, care între 2002 - 2004 a fost reamenajat și extins ajungând azi la 200 de locuri. În 2000 când s-a căsătorit fiica mea am construit o capelă unde s-a oficiat acel moment unic. Azi ea reprezintă un unicat. Lăcașul este apreciat de cei care vor să-și unească destinele într-un spațiu memorabil” - afirmă doctorul Liliana Andrei.

<strong>NU PUTEM TRĂI DEZBRĂCAȚI DE AMINTIRI</strong>
Ca oriunde apare inevitabil întrebarea din ce resurse financiare au fost susținute aceste investiții?
”In 1982 am absolvit medicina, cu specializarea pediatrie. Am deschis o farmacie la Tulcea care a produs mulți bani. Dar după ce am fost furată de o sumă importantă m-am hotărât să o vând. La Tulcea am deschis prima Școală postliceală privată ”Sf. Luca”, singura cu acest profil din județ care a format și pregătit cadre sanitare. Se întâmpla prin 2005. Marea mea satisfacție a fost că diplomele de absolvire eliberate după 3 ani de cursuri erau recunoscute și la nivel internațional. Poate e doar legendă, dar eu spun că e și realitate. În 2014 când ne-am mutat într-un nou sediu circa 90% din asistenții medicali care lucrau în cabinetele medicilor de familie și în clinicile private din Tulcea erau absolvenți ai școlii noastre. Satisfacția noastră depășește aspectul strict financiar. Sunt convinsă că, dacă ai reușit în proiectele tale profesionale, dacă te-ai realizat într-o comunitate, atunci trebuie și să întorci acesteia o parte din ceea ce ai realizat. După asta m-am ghidat când am înființat și un Centru pentru copii abandonați. De curând am cumpărat clădirea fostului CAP din comuna Nufăru. Cât a mai rămas din ea. Mă gândesc să organizez nu un azil ci un cămin pentru bătrâni. Poate și un muzeu. Nu putem trăi dezbrăcați de amintiri. De unde au venit banii? Tata m-a învățat să nu mă împrumut. Dar am făcut-o! În prima etapă am accesat un Fond guvernamental iar ulterior două finanțări europene, pentru proiectul de construcție al capacităților de cazare de 4 stele din cadrul Complexului ”Steaua apelor”. Apoi pentru amenajarea spațiilor de agrement (piscină, terenurile de sport, minigolf, spa etc). <strong>Investiția totală s-a ridicat la peste 1,2 milioane de euro, circa 400.000 fiind acoperiți din credite bancare” - mai adaugă Liliana Andrei.</strong>

<strong>MARELE CÂȘTIG - OSPITALITATEA ACESTUI LOC UNIC</strong>
A fost dificilă derularea investițiilor cu fonduri europene? S-a lovit de barierele administrative? În ce au constat obstacolele?
”Au fost și momente de blocaj dar le consider neimportante. Materializarea proiectelor prin programele Regio s-a derulat în termenii contractuali. Am fost corecți. Am lucrat relativ ușor în condițiile în care tranșele de plată au fost făcute la timp. În ceea ce privește dotările majoritatea mobilierului și furniturilor le-am importat din China. M-am dus acolo, știam ce vreau, am negociat la sânge, și am obținut un preț la aproape jumătate față de cel oferit în România. Am venit din China cu cinci containere pline. În toți acești ani am realizat că hotelăria este meserie grea, dar e o artă. Oamenii care vin spre domeniu nu pot fi atât de rapid motivați pe cât se așteaptă. Pe mine mă bucură că împreună cu Marilena Apolon am reușit să stabilizăm circa 80% din forța de muncă ce asigură serviciile complexului turistic. Prima mea pasiune a fost și a rămas medicina, ORL-ul. Fiecare zi trăită în mijlocul echipei mele la <strong>Clinica Hypocrate din Tulcea</strong>, o investiție de asemenea privată, îmi procură satisfacții durabile. Și spirituale, și materiale. <strong>Șefă cu turismul este Marilena</strong>. Experiență ei managerială este marele câștig pentru ”Stea<strong>ua Apelor Resorts”</strong> dar și pentru ospitalitatea acestui loc unic” - ne-a mai spus investitorul Liliana Andrei.
Despre oferta complexului, agreat de organizatorii de evenimente, de familiile cu copii, de cei doritori să descopere Delta Dunării - puteți afla informații și la adresa <a href="http://www.steauaapelor.ro" target="_blank">www.steauaapelor.ro</a>.

<strong>MARIAN &amp; DOINA CONSTANTINESCU</strong>