INTRARE ÎN PIAŢĂ
<h1>Epoque, boutique  de Bucureşti</h1>
&nbsp;

La sfârşitul anului trecut a intrat în circuitul bucureştean cel mai nou hotel botique. Epoque este amplasat în vecinătatea Parcului Cişmigiu şi reprezintă o investiţie de circa 9 milioane de euro. Construcţia a început în 2007 şi aparţine firmei  D&amp;M Perfect Real Estate, al cărui acţionar este Dan Claudiu Pârâu. Hotelul oferă 45 de apartamente cu suprafeţe cuprinse între 35 şi 110 metri pătraţi.

Încă de la deschidere hotelul Epoque, a cărui management este asigurat de Trend Hospitality - companie condusă de Tinu Sebeşanu -, a fost afiliat la grupul internaţional de hoteluri independente Worldhotels. Complexul este primul din România care implementează acest sistem, beneficiind astfel de expunere în peste 100 de sisteme active în industria ospitalităţii. Worldhotels este un sistem de rezervări complet integrat şi are acces la toate sistemele de rezervări şi GDS. Proprietăţile membre Worldhotels se adresează unui segment turistic distinct, acela al călătorilor individuali. Grupul deţine la această oră 450 de unităţi afiliate în 65 de ţări dintre care  doar 30 sunt localizate  în Europa de Est. Heike Hoerdemann, Director Business Development Worldhotels pentru Europa Centrală, a declarat că există intenţia de a mai afilia încă 4 hoteluri din ţara noastră dar că discuţiile se află în stadiu de negocieri. “Pentru un hotel independent este imposibil să supravieţuiască fără să se afilieze unui grup mai mare de hoteluri, care să îi ofere expertiză şi vizibilitate pe pieţele internaţionale” – a precizat, la rândul său Antony Kuhnen, directorul general al hotelului. Conform acestuia Epoque a fost targetat pentru turişti din ţările nordice, Germania, Italia dar şi din ţările vecine. El va fi promovat în rândul clientelei de afaceri şi al vizitatorilor care văd în Bucureşti o destinaţie atractivă de weekend.
<h1>PROIECTE</h1>
<h1>Palace - o provocare la Băile Govora</h1>
Celebru cândva, fief al protipendadei din prima jumătate a secolului trecut Hotelul Palace din Govora va renaşte din propriile sale ruine. Cu o sută de ani în urmă arhitectul francez E. Doneaud, începea construirea complexului, care urma să devină unul dintre cele mai frumoase şi atractive locuri de vacanţă din România. Lucrările au durat patru ani (1911-1914) iar  „bijuteria” a costat 5 milioane de lei, bani grei la acea vreme. Palace oferea 240 de camere, un Cazinou şi un Pavilion Central de Băi. De-a lungul timpului s-a impus ca monument de arhitectură emblematic pentru judeţul Vâlcea, şi loc de referinţă pentru turismul balnear românesc. Aici au activat medici şi savanţi renumiţi, din ţară dar şi din întreaga Europă. În ultimele decenii clădirea s-a deteriorat iar hotelul a fost închis.

Deşi în perioada de tranziţie s-a confruntat cu dificultăţi financiare şi de patrimoniu societatea Băile Govora SA a reuşit în ultimii ani să le depăşească. Compania a retrezit interesul pentru turismul balnear şi de întreţinere cu hotelurile Parc şi Belvedere, baze care oferă condiţii moderne de cazare şi tratament. Acum a sosit timpul ca şi hotelul Palace să revină la viaţă. El va intra în circuitul turistic în 2012 cu dotări şi facilităţi de 4 stele. Nu este un scenariu ficţionar, ne asigură Mihai Handolescu, directorul general al SC Băile Govora SA. După cum afirmă acesta „Palace Govora Spa, cum va fi promovat pe piaţă, va redeveni hotelul fanion al staţiunii. Lucrările se află în curs de derulare. Ele sunt prevăzute în proiectul accesat şi aprobat în cadrul Programului Operaţional Regional (POR), axa prioritară 5 ce se referă la Dezvoltarea durabilă şi promovarea turismului, domeniul de intervenţie 5.2. După cum se ştie el vizează crearea, dezvoltarea, modernizarea infrastructurii de turism pentru valorificarea resurselor naturale şi creşterea calităţii serviciilor turistice. Proiectul este cofinanţat de către Uniunea Europeană prin Fondul de Dezvoltare Regională (REGIO) în cazul de faţă Agenţia de ADR Sud-Vest Oltenia şi Ministerul Dezvoltării Regionale şi Turismului (MDRT). Costurile eligible se ridică la aproximativ 12,127 milioane lei, din care 59% o reprezintă contribuţia nerambursabilă”.

Potrivit interlocutorului nostru Hotelul Palace se va schimba în întregime la faţă. Şi nu numai. Vor fi oferite 93 de camere (cu standard de 4 stele), respectiv 39 de camere ( de 3 stele), iar capacitatea de cazare va creşte cu 57 de locuri. Faţada va fi refăcută conform aspectului iniţial. Serviciile turistice vor fi diversificate prin crearea unui Business Club unde vom organiza întâlniri de afaceri, prin realizarea a 2 săli de conferinţe la parterul hotelului, prin asigurarea conexiunii de internet în toate camerele. În ceea ce priveşte dezvoltarea bazei de agrement ea va încorpora sală de fitness, cabine de masaj, saune, solar. Complexul de tratament va fi amenajat, la rândul său, conform standardelor moderne întâlnite în centrele balneare internaţionale. Dotările vor fi şi ele făcute cu echipamente specifice -  aparate de terapie cu laser, magnetoterapie, unde scurte, electroterapie, ultrasunete etc.  Şi izvorul de apă termală va fi reabilitat.

Ce impact social şi economic va avea proiectul? Directorul Mihai Handolescu apreciază că „intrarea pe piaţă a complexului Palace Govora Spa va permite crearea de noi locuri de muncă (circa 180, temporare şi permanente) şi menţinerea celor existente. Estimăm că anual se vor caza aici peste 3.000 de turişti. E o cifră însemnată dacă ne gândim că pentru anul următor finalizării proiectului Băile Govora aşteaptă să primească în jur de 24.600 de turişti. Sunt aspecte stimulatoare pentru comunitatea locală de afaceri, formată din peste 200 de agenţi economici, dar şi pentru populaţia oraşului (circa 3.000 de locuitori) ce va avea noi oportunităţi de dezvoltare în turism. În plus, ne aşteptăm şi la o creştere a interesului investitorilor străini pentru staţiunea Băile Govora”.

&nbsp;

(Nr. 82, Ianuarie 2011)

<strong> </strong>

ANGELA SIMION &amp; ALEX BARBU

<strong> </strong>