<p lang="ro-RO"><span style="font-size: large;">O echipă de tineri care a ales să-ți vândă țara, în cazul de față Țara Maramureșului, a ajuns la concluzia că zona istorică este mai cunoscută de străini decât de către români. Ce e de făcut pentru echilibrarea acestei balanțe?</span></p>
<p lang="ro-RO"><span style="font-size: large;">Mai întîi o agenție de turism. Kristakis Travel are două puncte de lucru - la Baia Mare respectiv Ocna Șugatag, unde am și participat la deschiderea punctului de lucru și a Centrului de informare turistică. De pe aceste ”rampe” vor fi lansate programe turistice de o săptămână care să promoveze atracții sub genericul ”Descoperă Maramureșul”. Pentru ca acest proiect să fie și mai dinamic a fost pus la punct și ”Maramureș Touristic Bus”, primul autobuz care va opera pe două circuite. Radu Țiproc, directorul agenției de la Ocna Șugatag, este convins că ”aceste două produse se vor bucura de apreciere. Autoritățile locale ar trebui să fie mai implicate în susținerea turismului. E necesar să avem măcar în gară și autogară mici puncte și suporturi de promovare. În urmă cu ceva vreme au existat serpentine metalice dar au fost furate și topite la fier vechi”. </span></p>
<p lang="ro-RO"><strong><span style="font-size: large;">POP: „Frumusețile nu se vând singure !”</span></strong></p>
<p lang="ro-RO"><span style="font-size: large;"><strong>Pop Ioan, un ghid montan fără vârstă</strong>, topograf și realizator de hărți, consideră că ”frumusețile Maramureșului nu se vând singure. Există atâta istorie aici, dar turistul modern trebuie întâmpinat cu o selecție relevantă care să rezoneze în memoria lui. De exemplu, avem în această zonă peste 100 de biserici din lemn. 8 dintre ele fac parte din patrimoniul universal UNESCO. Merită să le reamintesc - Bârsana, Budești, Desești, Ieud Deal, Plopiș, Poienile Izei, Rogoz și Șurdești. Este un atu ce trebuie pus în valoare. Nimic nu se vinde de la sine.”. Cristian Jakab e general manager la Kristakis. A lucrat un timp ca ghid în Grecia. După care s-a întors la Baia Mare. Cu ajutorul unor finanțări europene a înființat împreună cu mama lui (Pușa Ioana Jakab este specialistă în proiecte europene și dezvoltare în carieră) agenția de turism. E vorba de un proiect de economie socială, ce presupune crearea de locuri de muncă pentru tineri și categorii defavorizate. Numele agenției, puțin grecizat, provine de la numele său. ”De la început am avut în vedere următorul aspect. Majoritatea străinilor care vizitează Maramureșul, vin în circuitele naționale organizate de touroperatori pe 7, 10 uneori și 14 zile. Ele ating și nordul Bucovinei, Transilvania, Valea Prahovei. Stau la noi 2 maximum 3 zile iar în zonă rămân puțini bani. Turiștii români sosesc individual sau cu familiile, agreează călătoria cu mașina proprie în principal. Sunt dinamici, mobili și caută să trăiască experiențe de vacanță memorabile. Mai mult, sunt dispuși să-și lase mașina în parcare în favoarea unor oferte accesibile și ca preț și ca ofertă. E mult mai confortabil. Pentru început ne adresăm acestui segment” - afirma Cristian Jakab, în cadrul Seminarului de prezentare a pachetului turistic ”Descoperă Maramureșul” de la pensiunea ”Popasul din deal”.</span></p>
<p lang="ro-RO"><strong><span style="font-size: large;">De la Bârsana la Săpânța</span></strong></p>
<p lang="ro-RO"><span style="font-size: large;">Maramureș Touristic Bus va funcționa din luna martie, au anunțat organizatorii. El va acoperi două trasee tematice. Primul - Circuitul bisericilor de lemn este proiectat pentru zilele de Marți și Sâmbătă. Punctul de plecare este Gara din Baia Mare, cu opriri la Biserica de lemn Șurdești-Ocna Șugatag, Bisericile de lemn Budești Susani, Călinești Căieni, Poienile Izei, Ieud și din Desești. Cel de-al doilea a fost conceput ca un Circuit de cultură și artă Maramureșeană. E promovat în zilele de Miercuri și Duminică. Plecarea este tot din Baia Mare, cu stopuri la Ocna Șugatag, Mănăstirea Bârsana, Muzeul Satului Maramureșean, Sighetu Marmației (cu muzeul memorial al victimelor comunismului, Casa Ellie Wiesel), Cimitirul Vesel Săpânța și Casa memorială Stan Ion Pătraș, respectiv Biserica de lemn Săpânța Peri. Pentru că nu există conexiuni cu acest autobuz turistic vor fi preluați turiștii direct de la pensiunile sau hotelurile din localitățile: Baia Sprie, Dănești, Șurdești, Șișești, Cavnic, Budești, Sârbi, Călinești și Breb fără niciun cost suplimentar. În cazul în care se dorește preluarea din alte localități, trasferul va fi făcut contra cost, firește. ”Vom avea ghidaj audio, dar și video. Suntem deschiși să colaborăm cu toate agențiile din țară care doresc să ofere turiștilor nu numai cazare și masă ci și experiențe unice. </span></p>
<p lang="ro-RO"><strong><span style="font-size: large;">Printre clopari, horincari și bijutieri</span></strong></p>
<p lang="ro-RO"><span style="font-size: large;">Ele sunt furnizate de oameni deosebiți, primitori, creatori și buni povestitori în jurul unui pahar de horincă. Ne dorim foarte mult să susținem munca acestor gazde și meșteri care se confruntă cu o concurență acerbă venită inclusiv de pe piața chineză. Vă imaginați sau nu, clopurile din plastic ale chinezilor, care reproduc destul de bine originalul, sunt mai ieftine și se vând ca atare. Deși o parte din meșterii populari (circa 46) sunt reuniți într-o Asociație a Artiștilor Plastici Tradiționali din Maramureș, lupta împotriva acestor falsuri este foarte dificilă. Rolul nostru este să recomandăm lucrurile autentice, specifice artizanilor locali. Cu cât vom avea mai mulți turiști cu atât demersul nostru va fi mai consistent și motivant” - mai spune Cristian.</span></p>
<p lang="ro-RO"><span style="font-size: large;">Pe câțiva i-am vizitat, pe parcursul infotripului, chiar acasă la ei. Ioan și Ileana Borlean din Vadu Izei, promovează nu numai conceptul ”turism și artă”, în principal pictura pe sticlă, respectiv țesutul pernelor, ci și un concept ospitalier format din 3 spații de cazare: Casele Tradițională, Rustică și cea a Bunicului; Victoria Berbecar, apreciată în multe țări, supraviețuiește la Botiza cu celebrele tapiserii lucrate din lânuri vopsite în culori naturale; La Sârbi, meșterul Gheorghe Opriș - care la 72 de ani a rămas cel mai vechi proprietar de moară de apă -, își derulează poveștile, muzica și arta de a introduce în sticlele de horincă mici bijuterii de lemn. Pe marginea râului Cosău, lucrează cu o instalație tehnică (cu vâltoare, moară de apă, gater, piuă cu ciocane de lemn, horincie etc) pentru care unele muzee din străinătate ar plăti bani grei; tot aici meșteresc și ”cloparii” Vasile și Manuela Borodi, cea din urmă lucrând și multe modele de țesături dar și Pătru Pop, mare sculptor în lemn, ale cărui lucrări se află azi și în colecții particulare străine. Fiecare are așteptări materiale. E normal să fie așa. Și de aceea se sprijină de credința că făcătorii de turism le vor întinde o mână mai... consistentă. </span></p>
<p lang="ro-RO"><span style="font-size: large;">Desigur agenția Kristakis derulează și alte programe de turism, care se adresează celor ce dețin mai mult timp pentru călătorii. Pachetul de 7 zile în Maramureș este destul de generos și accesibil ca preț. De asemenea organizează și excursii în străinătate, Grecia fiind a doua recomandare de suflet. </span></p>
<p lang="ro-RO"><strong><span style="font-size: large;">MARIAN &amp; DOINA CONSTANTINESCU</span></strong></p>