<strong>VINVEST 2015 </strong>
<strong>TIMIȘOARA nu uita, asta e valoarea ta !</strong>

N-am avut ocazia până acum să vedem la fața locului - adică la Salonul Internaţional de Vinuri VINVEST Timişoara - cum s-au ”maturizat” lucrurile. Am ajuns între 3 și 5 aprilie, la cea de-a 12 ediție, și am savurat fiecare clipă. La propriu mai ales, dar și la figurat.

[gallery columns="4" ids="3772,3773,3776,3777"]

<strong>Specialiști și ambasadori ai vinului</strong>

În orașul de pe malurile Begăi s-a creat și a crescut un club select alcătuit în egală măsură din producători și consumatori. Drept urmare afirmația Luciei Pârvu, amfitrioana organizatorilor, cum că Timișoara a devenit Capitala Vinului -, reflectă o realitate. Tot timpul s-a vorbit nu despre o Expoziție ci despre un Salon. Evenimentul în sine are la bază inițierea în arta degustării vinurilor și promovarea culturii vinului în zona de vest a țării dar a reunit și importanți producători ori importatori de utilaje pentru îngrijirea plantațiilor, din România, Republica Moldova, Serbia, Ungaria, Germania, Portugalia și Italia. Deschiderea oficială a fost onorată de Florica Chiriță - director general al Camerei de Comerț și Industrie Timiș, semn că vinul este o afacere până la urmă -, de Marian Constantin Vasile - vicepreședinte al CJ Timiș ori Sorin Drăgoi - city-managerul Timișoarei, un alt semn că proiectele politice durabile pot fi inspirate de vinuri de calitate. Specialiștii s-au grupat în jurul domnilor Segundo Rufino Delgado Montenegro – Consulatul Onorific al Republicii Peru la Timișoara, Jose Miguel Vinals Arino – Consulatul Onorific al Spaniei la Timișoara, Rolf Maruhn - Consulatul German la Timișoara, Diana Pavelescu – secretar general al Asociației Degustătorilor Autorizați din România, Petre Badea – președintele juriului Concursului Național de Vinuri VINVEST etc.

<strong>Căutați Dealul Dorului</strong>

Cum era de așteptat VINVEST a constituit poligonul de lansare pentru noi produse, noi brand-uri, dar şi al poveștilor de succes din spatele mărcilor deja ”maturizate”. Crama Bunescu, unul dintre micii producători din Dealu Mare, a participat în premieră,  producătorii de la Jidvei și Vie Vin Vînju Mare au revenit în forță. Cramele Cricova au dat recital cu spumantele, iar Vinuri Moldovenești, cu brandy-uri individualizate. Partenerul oficial Domeniile Anastasia a fost prezent prin investitorul cramei Marin Constantin căruia i s-au alăturat și alți investitori: Ion Vlădoi, Eugen Seracin, Valentin Chelaru. Vasile Lungu, oenologul Gabriel Stoica etc. O remarcă specială pentru Doru Husarciuc, investitorul și managerul Cramei Dealul Dorului, din vecinătatea Timișoarei, care a găzduit vizita de documentare a jurnaliștilor acreditați la Vinvest. Ne-au reținut atenția la testări, deși vorbim de vinuri tinere, Muscat Otonelul respectiv Burgundul, aromate, viguroase și pline de... personalitate. La fel de interesantă a fost prezența producătorului de sticlărie Vitrometan, care chiar dacă mai are azi doar câteva sute de angajați, face export cu comenzi personalitate într-un procent de peste 85%.

<strong>Două Mari Medalii de aur, 29 de aur și argint</strong>

Ediţia a 12-a a VINVEST Timişoara a fost frecventată de circa 3 500 de vizitatori. În avanpremiera acesteia s-a desfășurat cea de-a 10-a ediție a Concursului Naţional de Vinuri şi Băuturi Alcoolice VINVEST. Juriul a fost compus din membrii Asociaţiei Degustătorilor Autorizaţi din România (ADAR). Competiţia a fost co-organizată de Organizaţia Naţională Interprofesională Vitivinicolă (ONIV), iar președintele juriului a fost dr.ing. Petre Badea. Concursul a analizat 109 probe. 30% din acestea au primit distincţii.  S-au acordat 19 medalii de aur și 12 medalii de argint. Două Mari Medalii de Aur au fost decernate Cramei Budureasca pentru Noble 5 (Merlot+Cabernet Sauvignon+Fetească Neagră+Pinot Noir+Shiraz, 2012), respectiv Cramelor Recaș pentru Sole (Chardonnay, 2014). Concursul VINVEST respectă regulamentul Organizaţiei Internaţionale a Viei şi Vinului (OIV) şi s-a impus ca un important reper în calitatea vinurilor de pe piaţa românească. Prezența jurnalistului Florin Albu - Dr. Travel - cu un studio TV a făcut posibilă intervierea investitorilor în industria vinificației ce a evoluat considerabil în ultimii ani. Cunoscutul jurnalist și editor de turism Marian Constantinescu a prezentat ultimele sale cărți ”În căutarea lupilor tineri-după 10 ani” și ”Cine lasă ușile deschise în turism?”. Pictorii Mihai Teodor Olteanu și Adrian Marius Sabău au expus lucrări pe tema viței de vie și nu numai. Andreas Antik a completat imaginea vinului cu antichități și bijuterii de mare valoare. Traveller Magazin a fost unul dintre cei peste 60 de parteneri și susținători media ai evenimentului. Asta spune multe despre nivelul de implicare al jurnaliștilor de specialitate. Alte informaţii și galerie foto găsiți pe site-ul  www.vinvest.ro și pe facebook, pe www.facebook.com/salonul.vinvest, www.facebook.com/vinvest.

<strong>DOINA &amp; MARIAN CONSTANTINESCU</strong>