<a href="http://www.travellermagazin.ro/arhiva/wp-content/uploads/2014/04/Marian-Constantinescu2014.jpg"><img class="alignleft size-medium wp-image-2843" title="Marian-Constantinescu2014" src="http://www.travellermagazin.ro/arhiva/wp-content/uploads/2014/04/Marian-Constantinescu2014-225x300.jpg" alt="" width="225" height="300" /></a>Nici nu s-a încheiat bine anul financiar că oficialii turismului românesc au început să danseze printre cifrele unei statistici relative, încă neasamblată la nivel național. Ba, că turismul românesc ar fi crescut cu 2 apoi cu 5 ori cu și mai mult la sută în comparație cu 2012. Că afluirea turiștilor străini spre țara noastră ar fi cunoscut și ea un boom ca și sosirile lor. Alo ! Una-i una, alta-i alta!

În ceea ce privește dinamica e drept că s-a înregistrat o ”zvâcnire” statistică care dă prilejuri de optimism. Dacă privim însă din perspectiva anilor 2008, când turismul mondial a intrat și el în criză, România a înregistrat atunci o cădere de circa 30% în ceea ce privește circulația turistică și o semnificativă ajustare a încasărilor. Să aruncăm o privire dinspre industria hotelieră. În 2013 ea avea în buzunar circa 1.400 de unități de cazare față de aproximativ 1.100 în 2008 - evaluarea aparține Federației Industriei Hoteliere din România (FIHR). Gradul mediu de ocupare al hotelurilor la nivel național, anunțat la începutul lui 2013, atinsese 28% - procente la care industria și-a pus masca de oxigen ca să poate respira -, în comparație cu 35% în 2008. La fel s-a întâmplat și cu gradul de profitabilitate care a scăzut în aceeași perioadă cu peste 19%, datorită diminuării, pe fondul crizei, a tarifelor de cazare.

Așa că nu e de mirare de ce o afirmație făcută anul trecut de un expert în industria ospitalității din țara noastră - cum că ”mai bine de 200 de hoteluri din țara noastră se află la vânzare dar nu le cumpără nimeni” - nu a surprins și nu surprinde nici în 2014 pe nimeni.
A crescut turismul românesc în 2013 ? Greu de afirmat la această oră. Din datele statistice parțiale, din care lipsește luna decembrie sosirile înregistrate în structurile de primire turistică ar fi în creștere cu 2,9%, circa 78% fiind acoperite de turiștii români. La capitolul înnoptări înregistrate creșterea este extrem de modestă de numai 0,1%. Să mai punem în această oală încă o evaluare - durata medie a șederii românilor în hoteluri este de circa 2,6 zile iar a străinilor de circa 2 zile. În ceea ce privește indicele de utilizare netă a locurilor de cazare el era de aproximativ... 26% în scădere cu circa 1 procent față de 2012. Fraților, dacă situația stă cu aproximație așa, căci am folosit date oferite presei de Ministerul Turismului, importate din rezervorul statisticii naționale, nu avem încă motive să ne cuprindă optimismul și euforia. Decât dacă acceptăm ideea că optimistul este un fabricant de minciuni frumoase și agreabile. Oricum ar fi nu ezitați să-i mai trageți din când în când pe acești ministeriabili, de mânecă. Poate mai inspiră și ei ceva... realitate.

<strong>MARIAN CONSTANTINESCU</strong>