<strong>ȘI HILTON DAR ȘI REZIDOR VOR MAI MULT</strong>

În urmă cu vreo 5 ani erau doar enunțuri și intenții. Azi au devenit realitate. După Accor alte branduri internaționale - ca Rezidor și Hilton - pleacă în țară unde vor deschide noi hoteluri sub branduri clasice sau inovative. Este un semn că turismul românesc va crește, cel puțin în ceea ce privește numărul vizitatorilor.


<strong>CLUJ NAPOCA: City Plaza se transformă</strong>

Lanțul internațional Hilton face o nouă ”captură” în familia brandului DoubleTree by Hilton. Potrivit ultimelor informații hotelul City Plaza din Cluj-Napoca (5 stele), se va afilia acestui concept. Unitatea dispune de 85 de camere și apartamente situate pe cinci niveluri, de restaurante, săli de conferințe, dar și de un centru de relaxare cu piscină, sală de fitness, jacuzzi și saună finlandeză. Activitatea lui este asigurată de circa 80 de angajați.
„Anul acesta City Plaza a intrat într-un proces general de renovare, care se deruleaza în mai multe etape. Aceste lucrări de renovare nu vor afecta în vreun fel calendarul de evenimente programate la City Plaza. Vom amenaja de asemenea o nouă sală de evenimente și un bar“ - a declarat Dafina Suciu, marketing manager la City Plaza. Hotelul, care anul trecut a avut un grad de ocupare de 72% și a înregistrat o cifră de afaceri de peste 11 milioane de lei -, este deținut de omul de afaceri Laurențiu Russo.


<strong>OLĂNEȘTI:  Investitie de 5,5 milioane de euro</strong>

În această vară a intrat în circuitul turistic în stațiunea Băile Olanești  cel mai mare centru wellness din regiune. Complexul TISA Spa Resort a fost susținut de o investiție demarată în 2014, de circa 5,5 milioane euro, cofinanțată prin fonduri europene. Centrul de sănătate include piscine de înot, piscine ludice, jacuzzi-uri exterioare, piscine pentru copii, tobogane, saune. De asemenea este dotat cu hammam, baie de abur, salină, locuri de joacă, cu un spa herbal Casa Naturii, sală de fitness Technogym, zone de relaxare, baruri și terase și un meniu de tratamente spa.

<strong>BRAȘOV: Pronostic Radisson Blu</strong>

Rezidor Group, care este poziționat în București cu 2 branduri - Radisson Blu și Park Inn by Radisson, a anunțat prin reprezentanții săi regionali că se va extinde pe piața locală din orașe de peste 200.000 de locuitori. Primul dintre acestea va fi Brașovul. De asemenea și grupul Hilton vânează un spațiu pentru o investiție în vecinătatea Bisericii Negre din centrul orașului. Arno Schwalie, area vice president pentru Europa Centrală și de Sud în cadrul The Rezidor Hotel Group a declarat că „România este o piață importantă pentru grupul Rezidor. Observăm că țara dezvoltă legături de business tot mai strânse cu țări precum Austria și Germania. Cred că potențialul unor orașe de provincie este în creștere, și mă refer la centre urbane precum Brașov, Cluj-Napoca, Sibiu, Constanța, Timișoara, Craiova sau Arad”.
Conform informațiilor din piață investiția va fi derulată de compania Tresor Com, controlată de familia Neamțu din Brașov. Aceasta va dezvolta o unitate de 5 stele sub brandul Radisson Blu vizavi de primăria orașului, pe Bulevardul Eroilor, nr. 23. Piața brașoveană este, surprinzător, aproape goală la acest nivel singurul hotel clasificat la 5 stele (și acesta parțial) fiind Aro Palace, controlat de SIF Transilvania.


<strong>PARIS: ACCOR a preluat FRHI
</strong>
AccorHotels a anunțat achiziționarea FRHI Hotels &amp; Resorts și a prestigioaselor sale branduri hoteliere: Fairmont, Raffles și Swissotel. Rețeaua globală AccorHotels se îmbogățește astfel cu un portofoliu de mărci  printre care: The Savoy din Londra, Raffles Singapore, Fairmont San Francisco, New York Plaza, Fairmont Le Château Frontenac din Quebec City și Le Royal Monceau Raffles Paris. Tranzacția poziționează AccorHotels ca jucător-lider pe piața globală a hotelurilor de lux, îi consolidează potențialul de creștere pe termen lung. Asocierea cu Qatar Investment Authority (QIA) și Kingdom Holding Company (KHC) a cuprins o plată în numerar de 840 milioane de dolari și o emisiune de 46,7 milioane de acțiuni AccorHotels, în schimbul acțiunilor FRHI. Ali Bouzarif și Aziz Aluthman Fakhroo (QIA) și Sarmad Zok (KHC) s-au alăturat Consiliului de Administrație al AccorHotels.
FRHI Hotels &amp; Resorts cuprinde 154 de unități hoteliere și totalizează 56.000 de camere în 34 de țări de pe cinci continente. Majoritatea hotelurilor sunt operate sub contracte de management pe termen lung, cu o durată medie de 30 de ani. 45.000 de angajați lucrează în serviciul brandurilor Fairmont, Raffles și Swissôtel în întreaga lume.

<strong>ANGELA SIMION, ION BADEA &amp; ALEX BARBU</strong>

+ Sigla Five star hospitality