<strong>TRANSILVANIA FEST va fi la BLAJ</strong>

Ediţia a VII-a a festivalului itinerant de cultură şi gastronomie Transilvania Fest se va desfăşura între 29 şi 31 iulie, în judeţul Alba. După o cercetare de durată, organizatorii au ales ca loc de desfăşurare a ostilităţilor culinare din 2011,  Câmpia Libertăţii din Blaj. „După ce ultimele ediţii ale festivalului s-au desfăşurat în judeţele Cluj şi Sibiu, am ales acum judeţul Alba. Ne bucurăm că Blajul este gazda ediţiei din acest an. Oraşul este plin de ospitalitate şi ofertant din punct de vedere cultural, economic şi logistic. Festivalul se doreşte a fi doar „vârful aisbergului”: promovarea unor manifestări specifice şi atragerea de turişti şi cumpărători. O componentă definitorie a manifestării o constituie implicarea unor parteneri şi colaboratori, a unor experţi naţionali şi internaţionali pe diverse domenii cum ar fi turism cultural, gastronomie, marketing, ospitalitate sau educaţie. Publicul ţintă ale festivalului acoperă o paletă largă: turişti din România cu vârste cuprinse între 25 şi 45 ani, de obicei provenind din oraşele mari şi medii şi turişti din străinătate cu vârste între 30 şi 50 ani, interesaţi de tradiţii locale. Amintim câteva secţiuni cu care vă veţi întâlni la Transilvania Fest: standurile de meşteşuguri şi de produse agro-regionale, aleile florilor, brânzei, vinului şi mierii, evenimente dedicate copiilor (degustări de brânză, ateliere „Educaţia simţurilor”, spectacole de teatru, tradiţionale de etno-blues, folk-jazz, cinema în aer liber, tururi gastronomice sau de turism cultural şi demonstraţii de gătit” – ne-au informat organizatorii.

Turda Fest, acum Transilvania Fest, a fost lansat în 2005 în scopul de a restabili tradiţia festivalurilor pline de culoare, atât de importante pentru viaţa din Transilvania înainte de anii 1940.  Manifestarea încurajează dezvoltarea durabilă a meştesugurilor şi producţiei locale la scară mică, celebrând în acelaşi timp multiculturalitatea din Transilvania. Din 2008 festivalul a devenit itinerant, pentru a putea astfel să promoveze Transilvania din diverse perspective regionale.

Transilvania Fest se desfăşoară sub înaltul patronaj al Alteţei Sale Regale Principesa Margareta a României şi al Alteţei Sale Regale Prinţul Charles de Wales. Alte amănunte puteţi afla  la adresele <a href="http://www. Turdafest.ro" target="_blank">www. Turdafest.ro</a>, <a href="http://www.transilvaniafest.com" target="_blank">www.transilvaniafest.com</a>, <a href="http://www.transilvaniafest.blogspot.com" target="_blank">www.transilvaniafest.blogspot.com</a>, <a href="http://www.twitter.com/TransilvFest" target="_blank">www.twitter.com/TransilvFest</a>. Traveller Magazin este unul dintre principalii parteneri media ai manifestării.
_______________________________________________________________
<strong>MICHELIN VERDE şi în limba ROMÂNĂ</strong>

Editurile Michelin şi Meteor Press au lansat versiunea în limba română a Ghidului Verde Michelin pentru România. Lucrarea completează prestigioasa colecţie Michelin. Opt situri româneşti au fost desemnate cu cea mai înaltă distincţie a Ghidului Verde Michelin – trei stele (de vizitat neapărat): mănăstirile din Bucovina, Maramureşul, Dragomirna, Sibiul, Transfăgărăşanul, Horezu, Prejmerul şi Delta Dunării. În afară de Bucureşti, numeroase oraşe şi sate, dar şi monumente şi muzee, au fost desemnate cu două stele (merită o oprire) sau cu o stea (sunt interesante).
La evenimentul de lansare al ghidului au participat Eric Faidy, Preşedintele Michelin România şi Balcani, Gigi Alecu şi Iolanda Chioaru, reprezentanţii Meteor  Press, Roxana Manoliu reprezentant comunicare Apa Nova etc. „După ce au petrecut mult timp învăţând şi documentându-se despre România, scriitorii noştri au fost dornici de a le oferi cititorilor această colecţie cu cele mai interesante lucruri de văzut şi făcut în România. Ne dorim ca Ghidul să-i ajute pe români să-şi redescopere ţara” - a declarat Eric Faidy, Preşedinte Michelin pentru România şi Balcani.

Ghidul Verde Michelin pentru România are 368 de pagini şi include 22 de hărţi, aproximativ 600 de adrese (din care 400 cu locuri de cazare şi restaurante) şi 160 de fotografii. El a fost creat cu sprijinul Departamentului de Cartografie al Michelin România şi apoi a fost tradus şi publicat de editura Meteor Press.O variantă în limba franceză a fost  lansată şi prezentată în revista noastră în septembrie 2008. Compania Michelin a fost înfiinţatã în anul 1889 de cãtre fraţii André şi Edouard Michelin. Michelin a creat primul ghid de călătorie cu peste 100 de ani în urmă pentru a promova călătoriile rutiere. Astăzi, divizia Michelin Travel &amp; Lifestyle oferă călătorilor o gamă largă de ghiduri turistice, hărţi, resurse on-line de călătorie etc.

<strong>MARA ANTON </strong>
_______________________________________________________________

<strong>CICLOTURISM PRINTRE STICLE ŞI… TRUFE </strong>

Carpathian Tourism Cluster a iniţiat în România două proiecte pilot care se adresează unor segmente de nişă. Ele sunt menite să atragă turişti străini dar şi autohtoni spre programe inedite. Primul – „Traseul Cicloturistic Dealu Mare” e conceput în colaborare cu Cycling Romania, Asociaţia de Dezvoltare în Turism Monteoru Renaissance şi mai multe municipalităţi din zonă. Traseul are o lungime de 140 de kilometri şi prilejuieşte, pe parcursul a 5 zile, vizitarea unor obiective culturale, istorice şi oenologice (Ceptura, Seciu, Urlaţi, Tohani, Săhăteni, Pietroasele şi Merei). Şi al doilea proiect are un farmec aparte. Lansat recent „Mobile Cooking Romania” care a deschis sezonul de trufe cu un eveniment axat pe prepararea acestor diamante negre ale gastronomiei. Spectacolul a fost pus la cale într-o cabană luxoasă din mijlocul pădurii buzoiene de maeştrii Horia Vîrlan şi Jakob Hausmann. Manifestarea a fost susţinută de profesionişti reuniţi în Asociaţia Căutătorilor de Trufe din România (ACTRU), ne-a precizat Thorsten Kirschner, Cluster Manager.
Carpathian Tourism Cluster Romania este o organizaţie non-profit şi non-guvernamentală, o reţea inovativă de parteneri regionali şi naţionali, formată din  asociaţii de dezvoltare, lanţuri hoteliere, tour-operatori, universităţi şi furnizori de servicii etc.

<strong>C.MARIAN</strong>
_______________________________________________________________

<strong>BRONZAŢI-VĂ ONLINE! </strong>
Mamaia, a devenit prima staţiune românească  cu sistem de  rezervări online. Administratorul site-ului oficial al staţiunii – IPIX România -, a realizat recent primul infotrip virtual din România în care a fost prezentat şi noul sistem. Evenimentul s-a desfăşurat exclusiv pe Internet. Noutatea pe care o aduce sistemul de rezervări al staţiunii Mamaia este cumpărarea de sejururi direct de la hoteluri. Cine ştie, poate în curând nici nu va mai fi nevoie să mergeţi la mare, vă veţi bronza online pe balcon. Mai glumim şi noi! Dar dacă...
---------------------------------------------------------------------------------------
<strong>CUM S-A SCRIS ISTORIA… CĂLĂTORIILOR !</strong>

Până pe 31 august în Salonul Cerchez al Muzeului Naţional Cotroceni este deschisă expoziţia „În memoria timpului, instrumente în arta scrisului”. Sunt reunite în cadrul ei  instrumente de scris, celebre, ce au aparţinut fie unor personalităţi importante din viaţa politică, socială şi culturală (pana de scris din aur a lui George Bariţiu, tocul pentru scris atribuit lui C.A. Rosetti, călimară de la Divanul Ad-hoc, trusa pentru desen a domnitorului Al. I. Cuza, pana de scris din aur a regelui Carol I, tocul folosit de Ion C. Brătianu la Congresul de la Berlin în 1878, creionul din aur al mareşalului Alexandru Averescu, biroul de lucru al lui Nicolae Iorga etc), dar şi ale unor remarcabili scriitori ca Mihail Sadoveanu, Calistrat Hogaş, Al. Macedonski, George Coşbuc, Liviu Rebreanu, Tudor Arghezi, Camil Petrescu, George Călinescu etc. Expoziţia e organizată în parteneriat cu Muzeul Naţional al Literaturii Române şi în colaborare cu mai multe muzee ori lăcaşuri de cult din Bucureşti, Iaşi, Târgovişte etc. Traveller Magazin este unul dintre partenerii media al manifestării.


_______________________________________________________________

<strong>TINERETUL ŞI MUZEELE</strong>
A III-a ediţie a Conferinţei Internaţionale “Tineretul şi Muzeele”, organizată de Muzeul Cotroceni în parteneriat cu UNESCO a marcat, printre altele, împlinirea a  două decenii de la înfiinţarea instituţiei culturale. Printre subiectele dezbătute s-au numărat geme de genul: Muzeele de istorie şi artă: misiune, obiective, strategii; Proiecte culturale în politica de management şi marketing cultural; Noi tendinţe în activitatea de restaurare-conservare. Dintre personalităţile prezente amintim de  dr. Jean Pierre Titz – Head of History Education Division, Consiliul Europei; prof. dr. Francis Conte – Director of the Master CIMER Sorbonne University, Franţa; Ulrike Renate Kretzschmar – Director of the History Museum, Berlin, Germania; Maria Serlupi Crescenzi – Office for Educational Activities Vatican Museum – Vatican, dr. Korytin Nikita – Director of the Ekaterinburg Museum of Fine Arts, Rusia; dr. Mila Popovic-Zivancevic – director of Central Institute for Conservation, Belgrad, Serbia; prof. dr. Tzvetana Kjoseva Lazarova – Deputy Director of the National Museum of History, Sofia, Bulgaria etc. Unul dintre partenerii media ai evenimentului a fost Traveller Magazin.
---------------------------------------------------------------------------------------

<strong>VAI DE MAMA LOR DE CENTRE DE INFORMARE TURISTICĂ</strong>
Cu puţine excepţii majoritate Centrelor de Informare şi Promovare Turistică care s-au înfiinţat în ţară cu bani europeni şi susţinere de la Ministerul Turismului s-au închis sau funcţionează din an în Paşte. Motivul? Lipsa de finanţare ulterioară. Cu toate acestea  MDRT a lansat un nou apel pentru depunerea de asemenea proiecte, în calitate de autoritate de management pentru Programul Operaţional Regional 2007 – 2013. Alocarea financiară orientativă pentru această etapă se ridică la 17.000.000 de euro.Valoarea totală a fiecărui proiect variază între minim 170.000 de lei şi maxim 630.000 de lei.
---------------------------------------------------------------------------------------

<strong>NOUTĂŢI ÎN LEGISLAŢIA TURISTICĂ</strong>

La propunerea MDRT Guvernul a aprobat Hotărârea pentru modificarea H.G. nr. 1267/2010 privind eliberarea certificatelor de clasificare, a licenţelor şi brevetelor de turism. Prin noile prevederi se clarifică aspecte referitoare la corelarea cuantumului amenzilor cu gradul de pericol social al faptei contravenţionale. De exemplu, desfăşurarea activităţii în structuri de primire turistică neclasificate va fi sancţionată contravenţional cu amendă între 40.000 şi 50.000 de lei, iar activitatea în structuri de primire turistică cu certificate de clasificare expirate va fi sancţionată contravenţional cu amendă între 20.000 şi 40.000 de lei. Până în prezent amenzile aplicate pentru ambele situaţii erau cuprinse între 10.000 şi 20.000 de lei.
---------------------------------------------------------------------------------------

DOUĂ INVESTIŢII AU... FUZIONAT

Ministerul Dezvoltarii Regionale şi Turismului a decis fuziunea Companiei Naţionale de Investiţii SA cu Compania de Investiţii pentru Turism. Decizia a fost adoptată în urma desfiinţării Companiei Naţionale de Investiţii. Prin această procedură s-a urmărit valorificarea resursele  celor două societăţi comerciale şi o mai bună utilizare şi gestionare a fondurilor publice prin efectuarea investiţiilor MDRT de către o singură societate.

---------------------------------------------------------------------------------------