<strong>BULGARIA - Investițiile reinventează turismul</strong>

Anul trecut vecinii noștri au primit circa 7,2 milioane de turiști străini. Dacă raportăm la populație bulgară , circa 7 milioane, am putea spune că această țară are o încărcătură statistică de un turist străin pe... cap de locuitor. Partea cea mai tare este că 1 milion dintre aceștia au fost români cifră care a devansat pentru prima dată numărul germanilor sosiți în Țara Trandafirilor în aceeași perioadă. 70% dintre români au revenit cel puțin încă odată în Bulgaria și acest indiciu poate exprima gradul lor de satisfacție.

[gallery link="file" orderby="post_date"]
Pentru ce revin aceștia în Bulgaria? Înainte să plecăm la drum - am răspuns invitației Ministerului Economiei și Energiei care patronează și turismul - pentru a ne documenta pe tema ”Ski , Spa și Welness” - trebuie să mai oferim niște răspunsuri. Puteți întâlni și vizita o parte dintre cele 43.000 de monumente culturale și istorice, dintre care 11 se află în patrimoniul UNESCO. Despre potențialul turistic al acestora ne-a vorbit profesorul Nikolai Dimitrov Ovciarov, chiar în inima ”Arena di Serdica”. Un hotel excelent din Sofia ce a conservat la subsol o parte din amfiteatrul vechii așezări: ”Serdica este una dintre denumirile istorice ale Sofiei. Trebuie să spun românii și bulgarii au mult de lucru împreună pentru a pune în valoare vestigiile antice trace și dacice, romane, grecești etc. După numărul de vestigii istorice Bulgaria ocupă locul 3 în Topul european după Grecia și Italia. Unii s-au arătat reticenți când țările noastre au aderat în tandem la Uniunea Europeană, dar adevărul istoric este că Bulgaria și România au un destin comun în Europa și acest aspect este recomandat de istoria lor”.

<strong>Un triunghi al stațiunilor de schi</strong>
Și acum să urcăm în munți. N-am ajuns până acum în vreo stațiune alpină de schi din Bulgaria. Am colectat doar informații ce spuneau că o parte dintre complexele montane le concurează cu succes pe cele din Elveția, Franța, Austria ori Italia. Am avut ocazia să constat că lucrurile stau cam așa. Pentru a înțelege complexitatea ofertei aflați că această țară deține 146 de vârfuri montane cu înălțimi de peste 2.000 de metri, că aproximativ 30% din teritoriul Bulgariei este ocupat de formaţiuni muntoase, dominat de 37 de munți.

Prima stație a fost la <strong>Boroveţ.</strong> Cu pârtii de schi cu o lungime totală de 58 de kilometri, cu posibilităţi de a schia și în condiții nocturne, Boroveţ este cel mai mare centru de schi din Bulgaria. Nu întâmplător aici s-au desfășurat de două ori competiţiile în cadrul Cupei mondiale de schi alpin. Anul acesta, pe 15 şi 16 februarie, staţiunea a mai găzduit una din competiţiile sportive pentru bărbaţi ale Cupei europene de schi alpin. Am mai aflat că turiștii au la dispoziție 24 de pârtii grupate în 3 centre de schi care sunt conectate prin sisteme de transport pe cablu - „Sitneakovo” , „Iastrebeţ”, respectiv „Markugik”. Cel din urmă este și raiul tinerilor iubitori de snowboard. Note excelente pentru hotelurile Samokov, o veche structură de pe vremea comunismului, refăcută însă după cerințele moderne cu camere confortabile și centru sportiv și de întreținere, respectiv pentru Yastrebetz, un complex modern cu bază Spa și o bucătărie de excepție.

<strong>Bansko</strong>, a doua stațiune vizitată e promovată ca una dintre cele mai bune 20 de staţiuni de schi din lume. Nu o spun bulgarii. Sunt concluziile Academiei Premiilor mondiale de schi, care a chestionat în cadrul unei anchete preferințele a peste 1 milion de oameni din întreaga lume. Bansko este în topul vedetelor sporturilor de iarnă. În fiecare an vă puteți întâlni aici cu multe celebrităţi ale schi-ului mondial. De la campionul olimpic și mondial Alberto Tomba, schiorul Marc Girardelli - singurul câştigător de cinci ori al Marelui Glob de cristal, schiorul numărul 1 în Bulgaria din toate timpurile - Petăr Popanghelov, marele campion Luc Alaphand, care în afară că a câştigat Marele Glob de cristal al Cupei Mondiale de schi alpin din 1997, a câştigat şi cea mai grea cursa automobilistică din lume – raliul „Dakar”in 2006. Localitatea Bansko, adăpostită la poalele Munților Pirin, a fost aleasă în 2011 capitala de iarnă a Balcanilor. Ea a fost denumită și minicapitala tradiţiilor bulgăreşti, datorită delicioaselor preparate gastronomice dar și obiceiurile folclorice. Am avut ocazia să ne familiarizăm cu o parte din ele în complexul Kapana de la Dobriniște al cărui patron - Marlin Galcev și soția sa Lili Galceva, sunt și bucătarii șefi ai restaurantului. Primarul localității, rudă cu aceștia - Chitan Galcev, ne-a spus că viitorul orașului este strâns legat de valorificarea apelor minerale din zonă. De calitatea proiectelor ne-am convins și la Pirin Golf Hotel &amp; Spa, care poziționează localitatea, încet dar sigur, în zona selectă a destinațiilor de golf .

În fine, <strong>Pamporovo</strong>, a treia stațiune de schi s-a dovedit la fel de atractivă. Și aici am putut constata că toată infrastructura turistică este bine conectată. Și la Pamporovo există pe toate pârtiile mașini de întreținut zăpada, poți ajunge la pârtii , din centrul stațiunii ori din fața hotelului, cu microbuze, întregul transport fiind asigurat gratuit. Ca și în celelalte stațiuni și aici se află Centre de informare turistică, dotate cu săli de proiecție, de unde poți lua numeroase pliante în limbi străini, îți poți cumpăra suveniruri sau închiria serviciile unui ghid, monitor de schi etc. Stațiunea e străjuită de vârful „Snejanka” (1926 de metri). Aproape toate pârtiile de schi, ce se desfășoară pe o lungime de 37 de kilometri, încep de aici iar altitudinea acestora variază de la 1930 la 1444 de metri. Aproximativ 90% dintre pârtii sunt dotate cu utilaje pentru zăpadă artificială. Pentru schiori sunt disponibile șase telescaune și nouă teleschiuri, cu o capacitate totală de 11.600 de persoane pe oră.
<strong>De la Şiroka Lăka la Zlatograd</strong>
Trebuie să spunem că și turismul rural este la el acasă în zona Rodopilor. Fondat prin secolul al XVII-lea satul Şiroka Lăka este una dintre cele mai vizitate destinații turistice, datorită arhitecturii sale renascentiste, culturii muzicale, peisajelor sale și trecutului istoric. În anul 1972 în sat a fost înființată Școala Națională de Creaţie Populară. Iar copii duc azi tradițiile mai departe. Tot aici se desfășoară anual Festivalul „kukerilor” (dansatori impresionanţi, mascaţi abundent ca nişte monştri) numit "Pesponedelnik". Hainele ciudate şi pestriţe ale kukerilor sunt decorate cu usturoi, fasole, ardei. De la Siroka Laka am pornit spre Zlatograd, o altă așezare care ne-a impresionat pentru modul în care a fost conservată. Se află la doar doi kilometri de granița cu Grecia. Am nimerit aici chiar de Sf. Tudor care ar corespunde la noi cu sărbătoarea Paștele Cailor. În inima orașului este construit complexul etnografic al arealului „Zlatograd”.El este format dintr-un muzeu, ateliere meșteșugărești și o expoziție cu diferite mașini tradiționale acționate de apă, cafenele unde puteți să comandați o ceașca de cafea ”învârtită” pregătită pe nisip fierbinte și servită cu ritual special. În Muzeul Poștei am descoperit printre colecțiile filatelice expuse și serii de timbre românești. Vizitatorul poate sa vadă și atelierele meșterilor care sunt autentice, iar ceea ce se realizează în fața ochilor poate fi și cumpărat.

<strong>Asul din mânecă - apele minerale</strong>
Reîntorși la Sofia am avut o întâlnire interesantă cu Branimir Botev, liderul turismului în cadrul Ministerului Economiei și Energiei din Republica Bulgaria. Domnia sa este de părere că <a href="http://www.infotravelbulgaria.ro/" target="_blank">Bulgaria</a> are azi cel puțin trei atuuri care o recomandă ca o atracție turistică redutabilă: Turismul litoral, bine poziționat și frecventat; turismul montan cu un potențial în creștere, respectiv turismul de welness și Spa. Bulgaria estimează că va atrage în anii 2020 circa 9-10 milioane de turiști străini. Conform strategiei naționale ponderea segmentelor se va schimba în structura turismului bulgar.
<strong>Cartea câștigătoarea va fi cu certitudine turismul balnear și de întreținere cu apele sale minerale. Bulgaria deține circa 650 de izvoare minerale </strong>(parte din ele cunoscute încă din epoca tracilor și a dacilor, care erau renumiți ca lecuitori extraordinari în lumea antică), printre care se află și izvorul cel mai cald din Europa. La ora aceasta oferta de peste 300 de hoteluri Spa și balneare. Numai în ultimii ani industria Spa din această țară a cunoscut investiții de peste 1 miliard de euro. Domnul Botev nu a scăpat ocazia să mulțumească românilor care aduc în fiecare an turismului bulgar 1 din 7 euro încasați de industrie.

<strong>MARIAN CONSTANTINESCU</strong>