Dar asta nu e tot. La  cea de-a XI-a ediţie a Campionatului Mondial de Gastronomie de la Luxemburg, reprezentanţii bucătăriei şi cofetăriei româneşti (4 echipe şi 2 concurenţi individuali) au obţinut rezultate remarcabile. Ca o idee acest campionat – acreditat de Federaţia Mondială a Asociaţiilor Bucătarilor Şefi (WACS) - se organizează din 4 în 4 ani. În ciuda crizei globale şi a dificultăţilor financiare la recenta ediţie s-au întrecut 53 de naţiuni cu 2.400 de participanţi (echipe naţionale de seniori şi juniori, echipe regionale, participanţi individuali).

În această competiţie selectă trei echipe româneşti au obţinut Medalia de bronz: Echipa naţională de juniori a ANBCT-România, la categoria Bufet rece – artă culinară; Echipa regională Transilvania a ANBCT la categoria Bufet rece – artă culinară, respectiv  Echipa regională ASPROGAST-România, la categoria Bufet rece – artă culinară.  Maestrul cofetar Silvian Miron, a obţinut la individual 2 medalii de argint cu 2 sculpturi în ciocolată, reprezentând pe Vlad Ţepes, respectiv pe Regina Maria. Dar cea mai preţioasă medalie – cea de aur - a răsplătit piesa festivă din zahăr – “Frumoasa şi Bestia”, creată de maestrul cofetar Carmela Dragomir, care şi-a mai adjudecat şi o medalie de argint pentru piesa „Alice în Ţara minunilor”. Dragomir a făcut parte din singura echipă de femei prezentă la Luxemburg. “Performanţa este mai mult decât notabilă pentru reprezentanţii României. Ne aflăm pe un drum bun, cu atât mai mult cu cât rezultatele au fost obţinute de tineri ce nu depăşesc vârsta de 24 de ani. Ca manager al echipei trebuie să fiu însă realistă! Chiar dacă am făcut performanţă ne aflăm încă departe de “masa bogaţilor”. Ne trebuie mai multă experienţă, exprimare culinară, mai multă abilitate şi flexibilitate în utilizarea tehnicilor noi de preparare... iar acest lucru s-a simţit şi a fost penalizat în concurs” - ne-a declarat Gabriela Berechet, directorul general al Companiei de Investiţii în Turism (CIT).

(Nr. 82, Ianuarie 2011)
ALEX BARBU
.............................................................................................................

<strong>Orlando Zaharia este „Cheful” Bucureştiului</strong>

&nbsp;

Şase bucătari s-au bătut la propriu şi la figurat pe farfurii, multe dintre ele considerate veritabile opere de artă. Actorii principali au fost Robert George Andrei (Mesogios), Georgeta Codârleanu (Intercontinental), Mihai Ioniţă (Carol Parc Hotel), Ashlie Dias Thomas (Crowne Plaza), Cristian Văduva (independent) şi Orlando Zaharia (Noblesse). În turnirul gustului s-au regăsit denumiri exotice şi apetisante: Stridii gratinate, Rulou de sturion cu ciuperci şi garnitură de legume, Trio de mousse: vinete coapte, roşii verzi şi roşii, Cotlet de miel la grătar în ierburi aromate, Cotlet de berbecuţ umplut cu mozaic de ţelină, morcov, sos de sfeclă roşie, Plăcintă de cartofi, Spanac cu muguri de pin. Dintre deserturi am reţinut: Pacheţel de toamnă din aluat de clătite cu mere caramelizate, spumă de vin şi îngheţată de scorţişoară, respectiv Crem-caramel cu budincă de mămăligă, mere şi caise confiate etc.

Misiunea juriului a fost cât se poate de dificilă chiar dacă în componenţa lui au fost specialişti internaţionali foarte versaţi. În sala Terra Grand Ballroom a hotelului Ramada Parc, Wynand Vogel (Olanda), Joseph Vella (Malta), Gordon Amato (Malta) şi Antonio Passarelli (România) au decis, după mai multe ore de evaluări, că Orlando Zaharia merită să câştige a doua ediţie a  concursului „Bucătarul de Aur”. Astfel, unul dintre cei mai talentaţi tineri ai metropolei ( în 2006, la numai 25 de ani, a devenit Maestru în Arta Culinară), a intrat în posesia statuetei aurite pe care o va păstra, conform regulamentului, timp de un an. „Orlando poate fi numit un bucătar complet pentru că este pasionat de descoperirea de noi şi noi preparate, de modalităţi de lucru moderne ducând gastronomia la rang de artă” – a apreciat Passarelli. Câştigătorul a fost recompensat de Asociaţia „Chefmalta” cu un training de 5 zile la un restaurant de cinci stele din Malta. Cristian Văduva (locul 2), a primit o excursie profesională în Antalya (sponsor Winterhalter), iar Aslie Dias Thomas (locul 3) a primit un set Morinox.

„Mulţumesc tuturor celor care s-au implicat în acest eveniment unic. Preparatele realizate au fost vândute invitaţilor, iar suma colectată a fost donată Şcolii Speciale nr. 8 din Bucureşti. „Bucătarul de Aur al Bucureştiului” s-a transformat într-un eveniment cultural-gastronomic de referinţă. El a fost întregit de formaţia Penta, de somelierul Sergiu Nedelea cu demonstraţii de sabrare a unei băuturi spumante, de sculpuri în legume şi fructe, spectacol de flair şi prezentările bucătarului Horia Vârlan” – a subliniat Gabriela Berechet, directorul general al   Companiei de Investiţii pentru Turism SA (CIT). Traveller Magazin  a fost unul dintre partenerii media ai manifestării. Câştigătorul a primit din partea revistei noastre un set de cărţi de turism, autografate de scriitorul Marian Constantinescu.

&nbsp;

(nr. 82, Ianuarie 2011)
<strong>DOINA CONSTANTINESCU</strong>

&nbsp;