<strong>”Lonely Planet” i-a acordat premiul ”Best in Travel” pentru anul 2015.</strong> E situată la Marea Baltică. E membră a Uniunii Europene din 2004. Lituania se remarcă prin viața dinamică împletită cu cea a tradițiilor.

[gallery columns="4" ids="3930,3931,3932,3933"]

Infrastructura sa este recunoscută ca fiind cea mai modernă din Europa oferind turiștilor posibilități rapide de deplasare prin țară. Are o populație de aproximativ 3,5 milioane de locuitori dar primește anual 2 milioane de turiști. Deși este o țară ”de buzunar” Lituania deține 3 aeroporturi internaționale ce asigură condiții excelente traficului aerian și afluxului de turiști, majoritatea dintre aceștia provenind din țările limitrofe: Belarus, Rusia, Polonia, Estonia etc. România este evidențiată în statistici cu 4.200 de turiști care au consumat minim o noapte de cazare în Lituania, anul trecut. Asta în condițiile în care nu există o legătură aeriană directă între București și Vilnius.

Suntem atractivi pentru această țară!? În mod cert. Acesta este și motivul pentru care Bucureștiul a găzduit o întâlnire cu media de specialitate dar și cu mediul de afaceri din industria de travel. Evenimentul a fost organizat sub auspiciile Ambasadei Lituaniei la București și al noului ambasador ES Arvydas Pocius. Prezentarea potențialului turistic a fost susținută - prin spoturi video, broșuri și pliante, CD-uri etc -, de către dr. Raimonda Balniene, de la Departamentul de Stat pentru Turism ai Republicii Lituania. Hotelul Europa Royale din Capitală (proprietatea unui grup de investitori din această țară) a oferit participanților și prilejul de a se familiariza cu o serie de produse și băuturi tradiționale ce individualizează oferta gastronomică a acestei țări. Excelența Sa aprecia că ”Frumusețile naturale, moștenirea istorică bogată, gastronomia locală, posibilitățile de tratament balnear și curative, sunt tot atâtea atuuri pentru a pleca într-o vacanță spre această țară. La rândul său doamna Balniene, a selectat câteva date concludente pentru dinamica turismului lituanian. El asigură 4,2% din PIB-ul țării în condițiile în care furnizează la bugetul anual circa 1,7 miliarde de euro. 2015 cunoaște un trend crescător ce ar putea fi cu 5% mai mare comparativ cu anul trecut. <strong>City break-urile, turismul cultural și cel de sănătate sunt vedetele ofertei turistice pentru cei 5 milioane de vizitatori anuali.</strong> Și, evident... Ambra (chihlimbarul). Acesta pare a fi ”amprenta genetică” și elementul principal de promovare al lituanienilor care o folosesc la produs amulete, bijuterii, obiecte de artizanat, în cure de sănătate, în distileriile tradiționale și chiar în creațiile de modă.

<strong>Vilnius este capitala, centrul cultural și turistic al țării.</strong> O bijuterie de oraș, cu monumente unicat și rădăcini înfipte adânc în memoria istoriei. Orașul se mândrește cu cea mai veche Universitate din Europa de Est, o bibliotecă publică ce funcționează din 1370. Deține o colecție cu peste 5 milioane de volume, adăpostite de o clădire cu o arhitectură unică. Ea  armonizează stilurile gothic, baroc și renascentist. Nu miră pe nimeni că numeroase monumente figurează în patrimoniul mondial UNESCO, deoarece orașul în sine este impresionant prin monumentalitate. Dar Lituania are și o Veneție proprie, la numai 28 de kilometri de Vilnius, în exoticul oraș Trakai. Pierdut între apele lacului Galve, castelul din Trakai a fost reședința de vară a marilor duci lituanieni. El datează din secolul al XIV-lea și este singurul castel din zonă construit pe o insulă. Sigur, dacă ajungeți aici nu puteți rata Kernave cu situl său arheologic ce datează din secolul al IX-lea. Clima blândă a permis dezvoltarea așezării, prima atestată documentar din Lituania. Kernave se află pe o listă specială a UNESCO, unde se regăsesc 71 dintre cele mai prețioase valori de patrimoniu mondial. Sunt doar câteva argumente de a vizita la ea acasă... Țara Ambrei.

<strong>DOINA &amp; MARIAN CONSTANTINESCU</strong>