<strong><span style="font-size: medium;">MAPAMOND  NR.86 (MAI 2011) </span></strong>

<strong>TURISM DE AVENTURĂ
GEORGIA are ac pentru cojocul aventurii</strong>

<strong> </strong>

<img class="alignleft" src="http://www.travellermagazin.ro/foto/86/mapamond/mici/georgia-061.jpg" alt="" width="200" height="150" />E o ţară bogată cu o natură copleşitoare, dar cu  pământuri care par părăsite. Oameni sunt săraci, suspendaţi în timp dar  iubesc voia bună, muzica, închinatul, mesele în familie. O ţară fără  mall-uri, supermarketuri şi, aparent, fără prea mai frustrări. Găsiţi în  paginile următoare motivaţia pentru care să alegeţi drumul mai puţin  bătut al Georgiei pentru o vacanţă aventuroasă.

Râul Mtkvari deschide o vale întinsă în centrul  ţării fiind flancat de-a lungul său de masivele seducătoare ale  Caucazului de Sud şi de Nord. Valea, plină de pomi fructiferi în floare  în luna mai, este punctul de pornire spre munţi, spre principalele  atracţii ale anticei Colhide (pământul lânii de aur) ori ale Gruziei  (denumirea sovietică a ţării). Deşi în Georgia se măreşte pe an ce trece  o autostradă excelentă, cea mai bună variantă de călătorie este 4X4,  adică în caravană, cu jeep-urile. Asta pentru a putea experimenta căi  neumblate, sate uitate de lume, peisaje silenţioase şi, că aşa e la modă  acum, cât mai mult specific local. Programele special concepute pentru  asemenea destinaţie au 7 zile şi combină într-un mod relaxant condusul  pe drum forestier (off-road ca să folosim un cod internaţional) cu  vizite inedite şi cu căţăratul pe coclauri.

<strong>Istoria lasă urme
</strong>

Plecăm din Tbilisi. Drumul conduce către culmile  verzi şi blânde ale Caucazului de Sud. Pădurile alternează cu pajişti şi  zone cu o rocă aurie, prăfoasă. Cam la 20 de kilometri de oraş se lasă  un drum ce ajunge la muntele Didgori. Aici s-au bătut cândva în secolul  al XII-lea georgienii, conduşi de un legendar rege David Întemeietorul,  şi turcii selgiucizi. Fostul câmp de război a fost transformat în 1973  într-o culme-monument. Dealul este plin de statui şi săbii mitice,  întoarse, înfipte în pământ, lucitoare, ca nişte cruci. Drumul către  munte este marcat încă din şosea prin şoimi de fier, care îşi întind  aripa în direcţia de urmat. Vântul sună clopotele mici agăţate printre  statui, culmile Caucazului îşi schimbă culorile, iar de jur împrejur, pe  kilometri întregi nu e nici ţipenie de om.
Întorşi în drumul principal un obiectiv clasic este Mtskheta –  prima capitală a Georgiei medievale. Centrul localităţii e refăcut pe  de-antregul cu fonduri guvernamentale (casele din piatră de râu cu  balcoane de lemn ca la catalog). Aici se găseşte Svetitskhoveli, cea mai  mare şi mai veche biserică ortodoxă a Georgiei. Frescele în stil  bizantin îi împodobesc pereţii amintind şi de faptul că locul este plin  de mormintele regilor georgieni. De-a lungul văii un popas interesant  este şi Gori, oraşul lui Stalin. Există bulevardul cu numele său, un  muzeu care îi este dedicat. Deşi, pentru amuzament unii localnici îi  păstrează un portret în bucătărie ori pe hol, statuia din centrul  oraşului a fost dată jos acum 2 ani.

<strong>Să închinăm pentru Georgia
</strong>Din Bakuriani, o staţiune de ski faimoasă pe vremea ruşilor dar cu aer  de abandon acum, se merge pe un drum forestier către două sate, opuse ca  şi înfăţişare. Andeziti arată ca după război. Fabrica e în paragină (ca  mai toate celelalte), în drumul noroios stau încleiate camioane verzi  şi case placate cu carton, vaci şi porci. O baracă de lemn e crâşma, cu  firmă colorată, intitulată cu haz dar şi subânţeles „La lacrima  nevesti-mi”. Mai sus Tori e un sat tipic de munte, cu case în întregime  de lemn. Pământul se ară cu plugul iar plăcinta se face la cuptor cu  lemne. Moşul Valiko lasă treaba, scoate pahare şi cornul de băutură şi  pune repede masa pentru oaspeţi. Tradiţia spune că un georgian adevărat e  mereu bucuros de oaspeţi şi, mai ales, trebuie să ştie „tamada” – arta  închinatului. Se bea cha-cha (distilat din struguri) şi se închină cu  emfază, cu fraze cât mai artistic alcătuite: „pentru Georgia, ţara mea.  Pentru casa mea şi cel mai frumos peisaj din lume” (din balconul de  lemn, peste pajiştea udă şi pădure se întind crestele încă înzăpezite  ale Caucazului).

În Georgia se poate închina ore întregi, o masă în familie, chiar şi la  restaurant, ţinând mult. Inevitabil se bea în cinstea oaspeţilor, a  soţiilor îngăduitoare etc. Mâncarea este extraordinar de gustoasă.  Carnea carne, cartofii cartofi! Se mănâncă mult miel, tot felul de  frigărui înfăşate în lipie fină, un fel de supă cu carne într-o punguţă  de aluat, totul se condimentează iar coriandrul nu lipseşte din  preparate. „Phali” e încă ceva delicios: o tocătură făcută bulete în  care se amestecă tot felul de verdeţuri (spanac, vinete) şi se  asezonează cu suc de rodie.

<strong>Argument pentru aventură
</strong>Specificul programelor 4X4, pe lângă faptul că ai acces la locuri  izolate, este dat de un grad ridicat de aventură şi libertate de mişcare  asezonată cu imprevizibil. În fiecare zi se petrec cam două – trei ore  în maşină, conducând. Drumurile forestiere, pline de noroi sau drumurile  naţionale, pline de gropi, te obligă să-ţi exersezi aptitudini în ale  şofatului. Jeep-urile sunt dotate cu busolă electronică (încorporată în  oglinda retrovizoare), cu încălzire pentru scaune, staţii de emisie  recepţie etc. Ghidul care însoţeşte caravana întotdeauna este cel care  avertizează asupra specificului drumului ales. Imprevizibil e la tot  pasul: mai cade un copac şi trebuie mutat din drum, se mai împotmoleşte  roata şi afară plouă, se blochează o şosea şi trebuie să intri într-un  bar să te încălzeşti şi aici cunoşti armeni, ruşi, turci şi te pui la  masă cu ei. Restul orelor te lasă să experimentezi: vizite în casele  oamenilor, opriri la stână, în piaţa oraşului, plimbări relaxate prin  localităţi sau câteva ore de mers pe munte, pe trasee de dificultate  scăzută.

<strong>De la Kazbegi la cascada şarpelui</strong>

Una din cele mai frumoase zile în Georgia am  prins-o în drum spre Caucazul de Nord. În Valea Argavi se conduce  pe  lângă lacul de baraj Zhinvali, în Gudauri (o staţiune de ski aerisită)  încă se poate skia. De aici drumul trece muntele prin pasul Jvari (2379  m) iar continuarea, înspre graniţa cu Rusia, te lasă fără cuvinte.  Vârfurile Caucazului, de la 3.000 la 5.000 de metri, acaparează  privirile. Albul zăpezii este amestecat cu nisipul adus din Sahara de o  furtună recentă. Ploile au colorat muntele în fâşii galbene!
Din Stepantsminda se intră în Parcul Natural Kazbegi şi se face  off road pentru a ajunge la cascada Gveleti (a şarpelui) - cam 30 minute  de urcat pe jos. Gveleti este ultima localitate până la graniţa cu  Rusia. Tot în Stepantsminda vedeţi şi imaginea comercială cea mai  cunoscută în turismul georgian: deasupra localităţii, pe un platou  flancat de nori şi zăpadă, este Mânăstirea Gergeti (Chminda Sameba).  Femei ale locului pe nume Mariami, Kesaria, Tekla, Elene, Irina,  Ketevani, Anuka ori Natia urcă drumul noroios în fiecare zi de slujbă ca  să primească binecuvântarea ortodoxă. Soţii lor,  fie că sunt Giorgi,  David, Vakhtangi, Sandro, Nikolozi, Levani ori Tengo, le urmează. Copii  călăresc fără şa iar un ultim element de specific local pe care-l  amintesc: ochii mari, rotunzi, albastru-cenuşiu câteodată.

<strong>INFO:</strong>

- Momentan Georgia produce apă minerală, cha-cha, exportă vin.
-Ţara are în jur de 5 milioane locuitori iar noul brand al  capitalei, vizibil în aeroport şi centrele de informare turistică este  „Tbilisi – the city that loves you”.
- Autorităţile aşteaptă în 2012 un trafic turistic de aproape 3 milioane persoane.

SÎNZIANA CONSTANTINESCU

Documentare realizată cu sprijinul  RINA ADVENTURES
.............................................................................................................................
<strong>CAPITALE CULTURALE EUROPENE
UE ne trimite la Tallinn şi Turku</strong>

<strong> </strong>Nordul european îşi desface vălul fascinaţiei turistice: în 2011 oraşele  Turku (Finlanda) şi Tallinn (capitala Estoniei) au devenit Capitale ale  culturii europene.
Sub brandul “poveşti ale ţărmului” specialiştii estoni au  realizat o campanie de promovare rafinată, de o eleganţă silenţioasă, ca  şi ţara însăşi. Estonia are o populaţie care depăşeşte puţin milionul  de locuitori, dar Tallinn este una din cele mai frumoase capitale ale  nordului. Cetatea sa medievală, cu bastioane solide şi case vechi de  sute de ani concentrează activităţile turistice şi culturale ale anului.  Printre cele mai interesante se numără: Festivalul filmului mut,  Festivalul de muzică barocă sau Festivalul sculpturilor de gheaţă (cu o  secţiune specială de statui... în flăcări!). Înainte să vă planificaţi  deci vizita pe anul acesta, dacă alegeţi Estonia, informaţi-vă şi de pe  www.tallinn2011.ee/eng.
Din Tallinn puteţi lua feribotul şi traversa Baltica pentru a  ajunge în Finlanda (Helsinki). De acolo vă îndreptaţi spre Turku, cel  mai vechi oraş al ţării. Destinaţia este cunoscută călătorilor precum  oraşul oficial al Crăciunului. Printre atracţiile special gândite pentru  2011 se numără cea mai mare expoziţie de fotografie contemporană  organizată vreodată în Finlanda, spectacole neconvenţionale (precum  “Istoria absurdă a operei”) sau seri de dans finlandez-japonez. Oraşul  implică în cele peste 4000 de evenimente ale anului în jur de 12.000  artişti locali. Pentru mai multe idei căutaţi şi pe www.turku2011.fi/en.
Capitala europeană a culturii este cel mai cunoscut eveniment  cultural în UE. Locaţiile sunt selectate anual, ajungându-se deja la 40  de oraşe ce au deţinut acest titlu. Printre ele s-a numărat şi oraşul  Sibiu.
SINZIANA CONSTANTINESCU

.............................................................................................................................
<strong>Oscarul a mers la Londra
</strong>Londra şi Emiratele Arabe Unite au fost stelele  anului 2010 în cadrul galei turismului mondial, la ceremonia World  Travel Awards (WTA). Capitala Marii Britanii a învins, cu 27 milioane  vizitatori, oraşe precum New York, Cape Town, Rio de Janeiro sau Sydney  la categoria “World’s Leading Destination”. Emiratele Arabe Unite (UAE)  au înregistrat mai multe premii pentru companii de tursim din Dubai şi  pentru Etihad Airways (operatorul aerian al anului). În acelaşi timp  prinţul Khalid Al Faisal al Arabiei Saudite a fost distins ca  personalitatea anului pentru programele de dezvoltare a turismului  religios la Meca. Premiul “Femeia Anului” a revenit preşedintei  companiei Sixt, Regine Sixt.
WTA 2010 a decis premiile anului trecut după ce a urmărit  evoluţia a 5000 de companii din domeniul turismului, din 162 de ţări.  Câştigătorii au reieşit în urma voturilor exprimate on-line. WTA este o  gală care se organizează anual, de 17 ani, iar premiile sunt considerate  Oscarul industriei turistice mondiale.

.............................................................................................................................

<strong>Ce are unic fiecare boutique!</strong>

Cum putem decide standardul unei locaţii a  cărei descriere este în fapt o apreciere de gust? Ce defineşte un hotel  avangardist, clasic sau trendy? Pornind de la aceste întrebări Asociaţia  hotelurilor boutique (BLLA), pregăteşte un statut clar şi reguli de  departajare pentru membri săi.
Fondatorul BLLA, Frances Kiradjian, crede că noua clasificare va  diferenţia segmentul specific al hotelurilor boutique în cadrul marii  industrii a ospitalităţii. “O clasificare specială pentru acest sector  va ajuta hotelurile la capitolul marketing, să îşi creeze o imagine  puternică. De asemenea va fi de folos clienţilor care vor găsi şi  selecta proprietăţi cu trăsături inedite, aspecte care i-au determinat  să se orienteze iniţial către hotelurile boutique” a adăugat Kiradjian.
BLLA este prima şi singura asociaţie care şi-a propus să  reunească hotelurile boutique şi design din lume, în dorinţa de a  promova alternative de cazare unice şi pline de personalitate.

.............................................................................................................................
<strong>Hong Kong  şi-a cucerit vizitatorii</strong> Fostă  colonie britanică, teritoriu ce aparţine acum Chinei, Hong Kong  figurează pe lista preferinţelor turistice, la mai multe capitole. Este  insula favorită, ocupă locul trei la capitolul oraşe ale globului,  primul loc la secţiunea Linii aeriene pentru business şi are trei  hoteluri incluse în Top 100! Clasamentul a fost întocmit de revista  Conde Nast Traveller iar destinaţiile preferate au fost premiate în  cadrul trofeelor Readers Travel Awards, la Londra.
Hong Kong (94,77 de puncte din 100) a fost urmat la capitolul  insule de: Sicilia, Maldive, arhipelagul Cicladelor, Baleare, Corsica,  Cuba, Seychelles, Santa Lucia, Creta şi Mauritius. Favorita anului  trecut, insula Bali, s-a clasat abia pe locul 16.
<strong> </strong>.....................................................................................

&nbsp;

&nbsp;

&nbsp;

&nbsp;