<strong>DINESH DHAMIJA: “Cei mai bogaţi oameni cheltuiesc mici averi  pentru a juca golf !”</strong>

Interlocutorul nostru e cunoscut în toată lumea pentru agenţia de turism online Ebookers.com (una dintre cele mai de succes din Europa). El a vândut afacerea în 2004 către grupul american Cendant. Figurează printre cei mai bogaţi 20 de antreprenori din Marea Britanie care şi-au clădit averea pe internet. Dinesh Dhamija dezvoltă diverse portofolii de proprietăţi, terenuri, e implicat pe piaţa serviciilor medicale şi de educaţie, în India şi Marea Britanie. Are o avere estimată la 100 de milioane de lire sterline (114 milioane de euro). O parte din ea a fost investită în 600 de hectare din România, cumpărate în perioada 2005-2008. În afară de afacerile imobiliare Dhamija este implicat şi în industria turistică autohtonă. Când a fost atras de oportunităţile româneşti? După numirea cumnatului său, Excelenţa Sa Ajai Malhotra, în funcţia de ambasador al Indiei la Bucureşti.
<p align="justify">- Aţi preluat Delta Nature Resort în urmă cu 4 ani. Complexul de 5 stele a fost şi rămâne o premieră în zona Deltei Dunării. Ce v-a determinat să vă implicaţi în dezvoltarea şi operarea unui concept hotelier eco turistic de lux ?</p>
<p align="justify">- Ceea ce m-a determinat să aleg locaţia este faptul că Delta Nature Resorts este un complex frumos, cu o privelişte fantastică. Are o panoramă de... 1 milion de dolari! Majoritatea oamenilor care vin aici au senzaţia că se află în savana africană, sau în America de Sud. Ceea ce noi încercăm să facem acum este să deschidem ochii publicului român, să îl atragem către această destinaţie. Să îl facem să înţeleagă că nu are nevoie să meargă până în Bulgaria, Turcia sau în cine ştie în ce altă ţară, când în România poate găsi tot ceea ce nici nu visează încă.</p>
<p align="justify">- În urma unei  repoziţionări şi a unui proces de renovare  de peste o jumătate de milion  de euro ce s-a derulat anul trecut, Complexul dumneavoastră a revenit pe piaţa în primăvara lui 2011, cu o nouă imagine de confort. Un complex premium. Ce clientelă aşteptaţi?</p>
<p align="justify">- În principal vorbim de o nouă abordare. Anul trecut ne-am decis să deschidem complexul pentru sezonul de iarnă 2011. De aceea am izolat termic vilele premium, având în minte clienţii care practică vânătoarea şi pescuit. Dar în 15 august guvernul a intezis vânătoarea. Pescuitul încă este permis. Dar noi am făcut o investiţie de 250.000 euro numai pentru a îmbunătăţi confortul vilelor, o investiţie care astfel s-a dovedit inutilă. Am închis complexul în octombrie şi-l vom redeschide în aprilie. Să faci profit la cinci stele e foarte greu. Patru luni am fost zero pe zero, în perioada aprilie-mai am pierdut. Mai clar pierd bani în 8 luni şi câştig în 4. Am ajuns la un grad de ocupare de 33% dar până acum pot afirma că nu am făcut niciun profit. Investiţia am făcut-o însă gândindu-mă la viitor. În ceea de priveşte clientela, nu ne-am mai concentrat pe un anumit tip de turist. Organizăm nunţi, conferinţe, felurite  întruniri. Oricine îşi poate permite, poate veni. Care ar fi motivul pentru a ţine la un preţ mare şi a avea o ocupare de 15%? Preţul trebuie gândit în aşa fel încât să îţi atragă cât mai multă clientelă şi să menţină un grad ridicat de ocupare. De exemplu, pentru anul viitor, lunile aprilie, octombrie şi noiembrie vom oferi un preţ de 40 euro de personă pe noapte, cu mic dejun inclus. Mai bine de atât chiar nu se poate.</p>
<p align="justify">- În urma cu 31 de ani deschideaţi prima agenţie de turism. Aţi construit un imperiu electronic prin agenţia de turism online ebookers (una dintre cele mai de succes din Europa). Vă tentează să vă implicaţi în acest domeniu şi în România, o piaţă foarte dinamică în ultimii ani?</p>
<p align="justify">- Obişnuiam să călătoresc mult către SUA. Iar acolo internetul era cam cu trei ani înainte faţă de Europa. Am cunoscut pe cineva care avea o asemenea agenţie de turism, la San Francisco, am văzut cum lucrează. Era interesant să nu trebuiască să ai agenţie la stradă, să nu trebuiască să răspunzi la telefon şi să vină rezervările peste noapte, în timp ce tu dormi. E nevoie de noroc. Eu am fost doar primul care a pus ideile cap la cap în Europa iar ceea ce s-a întâmplat.... Am deschis agenţia în 1980, împreună cu soţia mea, Tani, fostă stewardesă. Vânzările noastre au crescut de la 23 milioane dolari în 1999 la 1 miliard în 2004. Pur şi simplu. Nimeni nu se aştepta la asta. După cum ştiţi mi-am vândut agenţia în 2005. Nu cred că aş putea apărea pe piaţa competiţională a agenţiilor de turism mai repede de 10 ani. Iar eu, după 2015, nu voi mai avea nicio dorinţă de a mă lua la întrecere cu nimeni.</p>
<p align="justify">- Sunteţi cunoscut ca un important investitor în terenuri în România şi un dezvoltator imobiliar prin compania Copper Beech.  După ce aţi explorat mai multe posibilităţi, în ce zone aţi dori să vă implicaţi în postura de investitor în turism?</p>
<p align="justify">- Am un teren de 12,5 hectare în Suceviţa, cu vedere către mănăstire. Deţin vechiul hotel Speranţa din Borsec, iar un alt vis este că creez un complex de golf în Puchenii Mari, cu ieşire din DN 1. Da, în toate aceste locuri vreau să fac câte un hotel. Dar asta depinde de cât de viabile din punct de vedere financiar vor fi  planurile la care lucrăm.</p>
<p align="justify">- Consideraţi că România ar putea devenii interesantă şi ca destinaţie turistică pentru  jucătorii de golf?</p>
<p align="justify">- Aici, cred, că nu s-a văzut oportunitatea. Cum vă explicaţi că într-o ţară de 22 milioane de locuitori nu există un teren de golf adevărat, pentru competiţii, cu 18 găuri? Bucureştiul e capitală şi nu are un teren de golf.</p>
<p align="justify">- Ce credeţi că lipseşte României actuale pentru a deveni o destinaţie mai atractivă din punct de vedere economic şi, fireşte, turistic ?</p>
<p align="justify">- În mod sigur golful. Cei mai bogaţi oameni din lume cheltuiesc cei mai mulţi bani făcând turism pentru a juca golf. Şi românii pleacă vinerea din Bucureşti şi se duc să joace golf la Varna, unde există trei asemenea terenuri, la Paris sau cine mai ştie pe unde. De ce să nu rămână aici? Am investit 7 milioane de euro într-o bucată de pământ de 150 hectare, în Puchenii Mari. În ultimii ani piaţa financiară, bancară, a fost destul de nesigură. Vom începe atunci când piaţa se va calma, se va stabiliza.</p>
<p align="justify"></p>
<p align="justify">- Aţi afirmat de mai multe ori că în afaceri trebuie sa te mişti repede. În investiţiile hoteliere nimeni nu e un lup singuratic. Vă preocupă să atrageţi spre România, branduri străine prestigioase, spre exemplu din Marea Britanie, şi de ce nu, din India?</p>
<p align="justify">- Nu am nicio problemă în a le aduce dar asta depinde de contracte, de ambele părţi. Nu sunt un hotelier dar ştiu că proprietăţile conduse adecvat aduc bani.</p>
<p align="justify">- Sunteţi interesat de zone româneşti ce figurează în patrimoniul UNESCO. Credeţi că acesta ar putea fi un drum profitabil pentru investitori ?</p>
<p align="justify">- Da, sunt interesat de acest subiect. Ştiu că turiştii sunt mai degrabă tentaţi să viziteze un obiectiv din patrimoniul UNESCO decât unul care nu figurează pe listă. E o idee bună să te poziţionezi în asemenea zone. Dar nu e vorba de o oportunitate extraordinară, ci doar de o oportunitate. Sunt şi alţii care au construit hoteluri în astfel de locaţii, dar nu o duc prea bine. Cred că e vorba în general de un marketing nepotrivit. Nu spun că eu sunt un mare specialist în asta, dar voi încerca ceva mai bun.</p>
<strong>SÎNZIANA CONSTANTINESCU</strong>