<p align="justify"><strong>Castelul Cantacuzino intră pe piaţa turistică</strong>

Buşteni sau “Poarta Bucegilor” cum mai este cunoscută staţiunea, reprezintă una din destinaţiile turistice căutate în toate anotimpurile. V-aţi obişnuit desigur cu atracţiile de sezon, pârtiile de schi sau snowboard din această staţiune. Acum oferta locală este mai diversă, incluzând o nouă atracţie istorică şi culturală reprezentată de Castelul Cantacuzino. Evenimentul care ni-l readuce în prim plan, este nu o nouă investiţie hotelieră, ea va fi anunţată însă foarte curând –, ci faptul că aici s-au deschis restauranul şi barul obiectivului turistic. Ca urmare acum oferta completă a castelului cuprinde turul de vizitare, dar şi posibilitatea de a poposi pentru un prânz sau o cină într-un ambient select care păstrează atmosfera începutului de secol XX. Dacă vă place să fiţi trataţi regeşte, o alegere potrivită pentru sărbători, aniversări şi evenimente culturale este, cu singuranţă, Castelul Cantacuzino. Interioarele sunt amenajate cu mobilă stil şi beneficiază de decoruri elegante, iar peisajul natural în care este amplasat castelul, completează atmosfera unui sejur perfect. Lemnul, sticla şi piatra, se îmbină perfect într-un decor retras, din inima pădurii unde liniştea muntelui şi aerul curat oferă momente unice de relaxare. Restaurantul, cu săli spaţioase ce degajă o atmosferă inconfundabilă cu parfum de epocă, satisface cu siguranţă cele mai exigente cerinţe în materie de confort, iar în ceea ce priveşte meniul, aveţi posibilitatea de a alege cele mai rafinate preparate culinare.</p>
<p align="justify"><strong>A fost reşedinţa “Nababului”</strong>
Castelul Cantacuzino este situat la poalele muntelui Zamora, în mijlocul unei păduri dese de brazi. Ansamblul este format din patru pavilioane, pe o suprafaţă de peste 400 de metri pătraţi. Este opera arhitectului Grigore Cerchez, care a edificat clădirea în anul 1911, la solicitarea prinţului Gheorghe Grigore Cantacuzino, zis “Nababul”, unul dintre cei mai bogaţi oameni de la acea vreme. El a construit castelul ca destinaţie pentru reşedinţa de familie. Arhitectura emană stilul neo-clasic românesc cu coloane şi ornamente bogate, tâmplărie sculptată şi balustrade de piatră. La interior castelul este amenajat cu vitralii, plafoane cu grinzi pictate, balustrade din lemn, piatră sau fier forjat, şeminee cu piatră albă şi ornamente din mozaic.

<strong>Printre frescele boiereşti</strong>
Castelul este inclus în circuitul turistic, şi reprezintă un loc ideal pentru relaxare într-un cadru natural fermecător. Turiştii pot vizita interioarele somptuoase, se pot familiariza cu secretele unei colecţii de heraldică reprezentând familiile înrudite cu cea a Cantacuzinilor, precum şi o pictură de mari dimensiuni care redă portretele celor mai importanţi boieri din ramura Cantacuzino din Muntenia. Un alt salon căutat de familiile cu copii este cel dedicat celor mici. Aici veţi admira un teatru de păpuşi de mici dimensiuni, perfect funcţional. Parcul şi împrejurimile pitoreşti ale castelului, precum şi biserica din curtea acestuia pot oferi momente unice de odihnă şi linişte.

<strong>EMILIA DUPORT
FOTO:Prin amabilitatea domnului DAVID GIGUASHVILI </strong></p>