<strong>BULGARIA - Două orașe cu valoare de patrimoniu</strong>

Vreți să aflați cum pot trăi unele așezări numai din turism? Nu trebuie să fugiți până în Elveția, Franța ori Austria. Aveți la doi pași <a href="http://www.camitravel.com/bulgaria_revelion.php" target="_blank">Bulgaria</a>. <a href="http://www.infotravelbulgaria.ro/nessebar.html" target="_blank">Nessebar</a> și <a href="http://www.infotravelbulgaria.ro/sozopol.html" target="_blank">Sozopol</a> sunt două bijuterii, care merită păstrate în buzunarul amintirilor de călătorie.

[gallery link="file" columns="5" ids="3234,3243,3242,3241,3240,3239,3237,3238,3236,3235"]

<strong>NESEBAR - caută Moara de vânt</strong>

În această vară vechiul sat de pescari, reinventat ca oraș turistic - slavă Domnului are ce arăta -, la Nesabar s-a încheiat un interesant proiect finanțat din fonduri europene. ”Încrederea în Nesebar” s-a concentrat pe restaurarea unei părți din patrimoniul cultural bisericesc alcătuit din 44 de lăcașuri de cult construite între secolele V și XIX. Dar și pe redarea acestora circuitului public ca spații pentru ateliere artistice, galerii de artă, spații pentru copii și săli cu destinații generale. În plus, animați de dorința de a promova operele de artă, multe dintre ele restaurate, specialiștii proiectului au conceput un ”Drum spiritual” cu o lungime de circa 350 de metri, ce leagă biserica Sf. Ioan Botezătorul de cea cu hramul Sf. Parascheva. Pe acest traseu vizitatorii au ocazia să se familiarizeze cu simboluri ale patrimoniului cultural bulgăresc. Însoțiți de un ghid local am căutat să vedem care sunt atuurile ce au stat la baza declarării orașului în 1983, drept parte a patrimoniului cultural mondial UNESCO. Vechiul Nesebar miroase încă de la intrare a istorie. Pe alocuri seamănă cu Centrul vechi al Bucureștiului. Chiar și ca elemente arhitecturale. Spre deosebire de capitala României, mica localitate se află pe malul mării, iar acest lucru i-a adus strălucire prin activitățile comerciale, dar și adversități pe parcursul istoriei. În primul rând Nesebar are o încărcătură antică iar turiștii au ocazia să înțeleagă aici de ce bulgarii îl consideră o perlă a patrimoniului național. Încă din 1956 e declarat rezervație arhitecturală și arheologică. Ruinele zidurilor fortificate antice datează din secolele III-IV.

Alături de acestea impresionează cele peste 60 de vile vechi ridicate în stil bulgăresc cu cerdac (un balcon închis care iese în afara construcției). Acoperișuri și streșini amintesc de perioada Renașterii iar curțile minuscule sunt astăzi valorificate ca restaurante, cafenele, spații pentru suveniruri și demonstrații meșteșugărești. După ce ți-ai tras sufletul merită să descoperi și istoria numelui orașului.

La începuturi a existat o așezare tracică Melsambria, sau orașul lui Melsa. Romanii, care au construit apeducte și terme - erau tari oamenii ăștia la capitolul welness -, l-au botezat Mesembria, după care Hanul Krum (812) a extras din seva slavă actuala denumire - Nesebar. Puteți observa cu ușurință - admirând picturile și frescele bisericești - că aici a existat și strălucește, încă, o mare școală de pictură. Nu trebuie decât să intrați în galeriile de artă locale. În istoria sa orașul a fost și centru episcopal. Moara de vânt de la intrare vă amintește de activitățile comerciale, iar dacă ascultați cu atenție povestea Sirenei, veți afla și cîte ceva despre zidurile fortăreței antice, aflate sub ape la circa 80 de metri distanță de țărm. Dacă stați mai mult, nu ratați nici Muzeul de Arheologie, complet refăcut, iar seara spectacolul feeric de lumini. Invitații deschise pentru a reveni într-un loc unic.

<strong>SOZOPOL - o rivieră ca-n povești</strong>

La Sozopol am început documentarea cu investițiile. La o masă de pește ne-am întreținut cu Ștefan Șarlopov. Bun cunoscător al industriei hoteliere, domnia sa este și președintele Organizației balneare naționale. El ne-a amintit de buna colaborare pe care o are cu organizația similară din România, condusă de Nicu Rădulescu. Șarlopov deține 5 hoteluri, în Germania dar și în Bulgaria, cu o capacitate totală de circa 1000 de camere. Probabil că s-a gândit să lase moștenire câte unul fiecărui copil. În 2013 a finalizat lucrările - prin trustul său de construcții -, la ”perla vieții mele”.

Este vorba de Complexul rezidențial Sozopolis, în care a investit circa 60 de milioane de euro. ”Nu este un complex turistic ci unul de vile și apartamente de vacanță pe care le-am scos la vânzare. O parte dintre ele au fost cumpărate și de români. 21 de vile cu vedere panoramică, plajă privată, grădini de trandafiri, toate echipamentele moderne de spa, pentru refacere și relaxare, pun în valoare o parte din ruinele unei foste cetăți, descoperită în timpul lucrărilor, conservată ca patrimoniu istoric”. De altfel, proiectul Sozopolis a fost nominalizat în 2010 la premiul ”Arhitect of the year”.

Șarlopov mai spune că ”românii sunt buni turiști, caută cultură și istorie, mâncare și vinuri de calitate. Ei ar trebui să vină mai des în Bulgaria pentru că au ce vizita. Mergeți să vedeți vechiul Sozopol, unul dintre centrele creștinismului timpuriu, care nu întâmplător înseamnă Orașul Mântuirii”. Tocmai de aceea vă recomandăm: o vizită în port unde veți afla că sub ape s-au găsit ancore și fragmente de nave, ce datează de pe vremea când se numea Apollonia Pontica, așezare fondată de coloniștii din Milet.

Nu ratați Festivalul Apolonia, dedicat artelor, ce se desfășoară în fiecare an între 1 și 10 septembrie. Nu ratați nici Templul dedicat zeiței antice Demetra și fiicei sale Persefona ce se află lângă complexul de mănăstiri Sfinții Apostoli și cei 20.000 de mucenici. Turnul de pe rivieră amintește de timpurile medievale ale primului Imperiu bulgar condus de Hanul Krum. Magazinele cu suveniruri, restaurantele, mărfuri locale de la vinuri până la sute de cosmetice pe bază de trandafiri, cele 180 de case concentrate în centrul vechi, azi sedii de bănci, firme de asigurări și instituții culturale, machetele vechilor corăbii de la Muzeul Arheologic, toate vă vorbesc de o destinație ce atrage anual milioane de turiști.

<strong>DOINA &amp; MARIAN CONSTANTINESCU</strong>

Documentare realizată cu sprijinul MINISTERULUI ECONOMIEI, ENERGIEI ȘI TURISMULUI DIN BULGARIA

<hr />

<strong>EGIPT - Prin labirintul zeilor, faraonilor și turiștilor</strong>

După mai mulți ani de căutări sociale și dezbateri economice, pe leit-motivul libertate versus dictatură, Egiptul caută să se reinventeze prin turism. Un patrimoniu cultural și istoric fabulos așteaptă să fie reorganizat în noi formule de promovare, de imagine.

[gallery columns="4" link="file" ids="3248,3249,3247,3246,3245,3244,3251,3250"]

<strong>NAS ÎN NAS CU KHEOPS ȘI SFINXUL</strong>

Dacă ați ajuns la Cairo, veți constata că două zone se află în permanență sub asediul turiștilor. Prima e alcătuită din Complexul celor Trei piramide și ansambul arhitectural dominat de Sfinx. Nu ne vom opri asupra istoriei lor care vă stă la îndemână oriunde. Piramida lui Kheops (Khufu) este cea mai mare, iar la vremea ei, în urmă cu 4.400 de ani, cu cei peste 147 de metri cât a avut inițial, era cea mai înaltă construcție din lume. În 1798 când Napoleon a cucerit Egiptul, fascinat de această minune a lumii, singura rămasă în picioare din cele 7, a calculat că piatra care a fost necesară acestei piramide, ar fi ajuns pentru a ridica un zid de un metru înălțime în jurul întregii Franțe. În vecinătate pe același platou Gizeh sunt amplasate piramidele lui Kefren (construita în jurul anului 2520 î.e.n., ea prezintă o înălțime de 136 de metri), respectiv a lui Mikerinos, o piramidă enigmatică, care prin secolul XII a fost la un pas de a fi dezmembrată. Piramida lui Kefren a fost restaurată recent, împreună cu alte șase vechi morminte din zonă, iar după trei ani de zile a revenit în circuitul turistic. Asupra lor ”veghează” Sfinxul care oferă, de oriunde l-ai privi, un spectacol încântător. Deși enigmantica creatură cu trup de leu și chip de om, era cunoscută primilor arabi sub numele de Abu al-Hol, adică Tatăl Groazei. Se crede că el îl redă pe regele Kefren, ca simbol al regalității și puterii.
Muzeul de Egiptologie din centrul orașului este, fără îndoială, cel de-al doilea mare punct de atracție. Deși poți avea o reținere de a intra, curtea acestuia era înconjurată de blindatele și tanchetele armatei, o vei face cu singuranță. Aici se află adăpostite vestigii esențiale ale istoriei Egiptului. Nu vă faceți iluzii că-l veți străbate într-o zi. E imposibil. Dacă veți putea ajunge măcar la camerele tezaurelor, sălile mumiilor și ale sacofagelor, comorile lui Tutankhamon și celebra lui mască funerară din aur, sarcofagele aurite ale unor faraoni, la sfincșii de granit și statuile gigantice din piatră albă ori de alte nuanțe, capul sculptat în cuarț al lui Nefertiti, vă puteți declara mulțumiți. Colecțiile formate din circa 120.000 de piese și artefacte, au o expunere clasică, și sincer vorbind, învechită. În momentul documentării noastre o parte din galerii se aflau în reorganizare iar la parter era deschisă o expoziție permanentă. Ea reunește o parte din piesele restituite autorităților egiptene, de mai multe state și colecționari particulari. Un mic gest, o reparație morală după ce sute de vestigii au fost jefuite și golite de către căutătorii de comori, unii dintre ei deghizați în arheologi.
<strong>
GEM SE VA DESCHIDE ÎN 2015</strong>
La Cairo am aflat vești bune. Marele Muzeu Egiptean (GEM), supranumit și Muzeul Giza, se apropie de faza finală. Deschiderea lui a fost anunțată pentru 2012, apoi 2013, dar evenimentele politice și sociale au stopat lucrările. Noul muzeul a cărui inaugurare a fost anunțată pentru 2015 de către Ibrahim Ali, Ministrul Antichităților din Egipt, e amplasat la circa 2 kilometri de Piramide. Investiția (Muzeul se va întinde pe 50 de hectare) este estimată la circa 625 de milioane de euro. Concursul arhitectural pentru acest proiect a atras la vremea lui, în 2002, peste 1550 de propuneri, de la arhitecți și case de arhitectură din 82 de țări. Finanțatorul principal este guvernul japonez, care a acordat un împrumut rambursabil în 10 ani, după momentul inaugurării. O altă știre aparține Ministerul Culturii din Egipt. În casa în care a locuit Gamal Abdel Nasser (1918-1970), al doilea președinte din istoria Egiptului, va fi amenajat un Muzeu Național de istorie. El va fi inaugurat tot anul viitor. Ministrul Culturii, Gaber Asfour, a subliniat că scopul muzeului, este acela de a facilita înțelegerea “formării istoriei naționale a Egiptului”. Situat in Heliopolis, în Manshiat Al Bakry, muzeul va descrie viața lui Abdel Nasser. Acesta va fi al doilea Muzeu, din Cairo, dedicat figurii lui Abdel Nasser.

<strong>PÂRTII DE SKI ȘI FÂNTÂNI CÂNTĂTOARE</strong>

Bazarul central va rămâne în continuare locul colorat și pitoresc al vechiului centru. Străduțele înguste, magazinele de suveniruri și de bijuterii din aur și argint, vor rămâne în topul preferințelor turiștilor. Pentru cumpărături, fotografii, filme etc. Dar în materie de shopping se scrie o nouă invitație. Împreună cu investitorii străini, egiptenii au început să proiecteze cu mai mulți ani în urmă, la ieșirile din marele oraș - care are o populație echivalentă cu cea a României în vremurile de glorie -, cartiere rezidențiale și zone comerciale. Proiectul Mall of Egipt, sau City Mall, ne-a amintit de la prima vedere de cele existente în Dubai. Dezvoltatorul zonei, compania Majid Al Futtaim Properties, este chiar din Dubai. Conform estimărilor Mall of Egipt va fi gata în întregime în 2015. Investiția depășește 686 de milioane de dolari. Complexul este ”decorat” cu fântâni cântătoare, adăpostește peste 310 magazine, dar și o frumoasă... stațiune de ski. Printre mărcile care s-au poziționat în perspectiva viitorului se numără Carrefour, Starbucks și Ikea, cu cel mai mare magazin din zona arabă.

<strong>NILUL ȘI SECRETELE SUNRISE</strong>

”Egiptul este cadoul Nilului!” scria în vechime Herodot. Iar Nilul este cadoul pe care egiptenii în fac vizitatorilor străini. Pentru că fără Nil nu ar fi existat probabil nici templele, palatele ori obeliscurile pe care le puteți vizita cu ajutorul navelor de croazieră. Dacă vă îmbarcați la Luxor, veți vizita apoi Karnak, Coloșii din Memnon, Valea Regilor, Templul reginei Hatshepsut. Apoi veți naviga spre Esna și Edfu, templu dedicat zeului Horus. În următoarele zile vă veți simți ca niște faraoni ajungând la Kom Ombo (nu ratați muzeul crocodililor, care au dispărut demult din apele Nilului), Aswan (o bijuterie de oraș), iar în apropiere Muzeul Obeliscului neterminat (o mare supriză), și Templul Philae. Dar, în mod sigur, faraonii se bucurau și de deliciile gastronomice. Asta am făcut și noi pe vasul de croazieră Semiramis 3, ce aparține companiei egiptene SunRise Resorts &amp; Cruises. După cum ne spunea Sayed Younis, de 14 ani manager al vasului, acesta este unul dintre cele 8 nave de croazieră oferite turiștilor străini. Cea mai luxoasă pare să fie African Dream, care circulă la Cairo. Am apreciat confortul și calitatea serviciilor. Dar punctul forte al lui Semiramis 3 este familia de bucătari ce se ocupă de restaurant și preparatele gastronomice. Formată din bucătari cu experiențe acumulate pe acest vas, între 5 și 13 ani, ea e condusă de Chef Nasser Mahmud. Cei 5 Seniori Chefi - Sayed Mohamed, Josef Mohamed, Sayed Mahmoud, Attalla Mahmoud și Eltary Shaaban, oferă soluții armonioase pentru pentru toate preparatele - din pește, fructe de mare, pui, paste, vegetale etc. Eu am rămas cucerit de pescărie. În acest context merită să vă dăm și următorul sfat. Când cumpărați pachete all-inclusive pentru vacanțe în Egipt, deci și pe croaziere, asigurați-vă că sunt similare cu cele din Turcia, Grecia, Bulgaria etc. Nu de altceva, dar altfel veți avea supriza să scoateți zeci de euro pe zi din buzunar pentru o sticlă de apă, un pahar de suc sau de vin, o bere etc. Am pățit-o pe propriul portofel. În rest, drum bun și nu uitați - Egiptul are nevoie de turiști în aceeași măsură în care turiștilor le e sete de Egipt.

<strong>MARIAN CONSTANTINESCU</strong>

Documentare realizată cu sprijinul AUTORITĂȚII EGIPTENE DE TURISM (ETA)