<strong>TURIŞTI ! AVEM MAI MULTE HOTELURI !</strong>
<p align="justify">Cu toate dificultăţile întâmpinate de investitori, în 2012 numărul camerelor de hotel din Bucureşti a cunoscut o creştere de 9% comparativ cu anul precedent. În prezent metropola deţine circa 11.550 de camere care sunt operate de 161 de hoteluri ce fac parte din lanţuri internaţionale, naţionale sau pur şi simplu sunt independente. Această dinamică se simte şi în ţară.</p>
<p align="justify"><strong>INTRARE PE PIAŢĂ
CIŞMIGIU, VINTAGE, PARIS</strong></p>
<p align="justify">În urma unei investiţii de 15 milioane de euro compania spaniolă Hercesa a reintrodus în circuitul turistic Hotelul Cişmigiu. Clădirea, care astăzi are o funcţionalitate mult mai complexă – adăpostind nu numai hotelul ci şi spaţii de business, o librărie Humanitas şi sediul Institutului Cultural Spaniol Cervantes -, are o vechime de 100 de ani. Aici a funcţionat din 1912 unul dintre hotelurile de referinţă ale Micului Paris – unul dintre simbolurile Bucureştiului interbelic -, Hotelul Palace, cunoscut ulterior ca Hotel Cişmigiu.

Procesul de renovare şi modernizare a clădirii a trecut prin mai multe etape. În 2004, dezvoltatorul spaniol Hercesa a cumpãrat clãdirea Cişmigiu şi a demarat un proces amplu de consolidare şi reconstrucţie. Încă de la începutul lucrãrilor, echipele de arhitecţi şi constructori şi-au fundamentat planurile şi acţiunile pe o idee importantã: clãdirea trebuia să păstreze la nivel arhitectural acelaşi aspect elegant pe care l-a avut în momentul inaugurării din 1912. Dacă faţada originală a conservat elementele arhitecturale de la începutul secolului 20, interiorul a fost reconstruit de la zero. El beneficiază de echipamente hoteliere moderne şi confortabile. Decorul modern se îmbină inspirat cu accente ale vremurilor trecute iar atmosfera creatã conferã o personalitate şi o profunzime aparte acestui loc. De obicei arhitecţii care dau viaţă unor asemenea proiecte sunt uitaţi în detrimentul cifrelor investiţionale. Noi n-o facem. Reconversia Hotelului Cişmigiu este rezultatul unei echipe româno-spaniole de arhitecţi. Din ea fac parte prof. dr. Emil Barbu Popescu, preşedintele Universităţii de Arhitectură şi Urbanism „Ion Mincu”, de al cărui nume sunt legate creaţii ca Sediul Federaţiei Române de Fotbal – Casa Fotbalului, Casa Olimpică şi Muzeul Sportului. El a condus şi echipa română la proiectarea Arenei Naţional „Lia Manoliu”. Elena Saricu, absolventă a şcolii elveţiene Accademia di Architetura di Mendrisio (UNISI), este realizatoarea a mai multe proiecte pentru ansambluri rezidenţiale promovate de Hercesa. Echipa a fost consolidată de biroul spaniol de arhitectură Bufete de Proyectos Catalan &amp; Solano ce deţine o experienţă de peste 30 de ani în proiecte rezidenţiale dar şi în reabilitarea unor clădiri istorice la Madrid, Guadalajara etc.

„Clãdirea Cişmigiu” a fost prima achiziţie a dezvoltatorului imobiliar Hercesa în România. Este proiectul nostru de suflet şi suntem încrezãtori cã va fi un succes şi îşi va recâştiga locul în inima bucureştenilor, agenţiilor de turism şi turiştilor”, menţiona la inaugurare Mauricio Mesa Gomez, directorul Hercesa. Mauricio ne-a declarat că sunt prevăzute şi alte investiţii în clădiri istorice amplasate în centrul Capitalei. În prezent, sunt analizate cinci clădiri istorice din Bucureşti, iar pentru două proprietăţi sunt negocieri avansate. Modelul de business al investiţiilor viitoare este însă diferit faţă de hotel Cişmigiu, unde compania a achiziţionat clădirea monument istoric şi apoi a renovat-o. Pentru celalalte proiecte, Hercesa doreşte înfiinţarea unor joint-venture-uri cu proprietarii unor clădiri istorice.

Georgeta Grecu, directorul Hotelului Cişmigiu, arăta că în viziunea echipei pe care o conduce „vom promova hotelul ca pe un spaţiu în care te poţi retrage pentru a te destinde şi a te pregăti pentru evenimentele din ziua urmãtoare. Când eşti prins între douã destinaţii, cu agenda încãrcatã de întâlniri, simţi nevoia confortului, a siguranţei şi a liniştii de acasã. Serviciile prietenoase şi standardele ridicate sunt reperele principale cărora ne dedicăm munca. Subliniez faptul cã hotelul respectã regulile unui comportament eco-responsabil, oferind în acelaşi timp maximum de confort şi relaxare”. Clasificat la 4 stele Hotel Cişmigiu oferă 60 de apartamente cu suprafeţe cuprinse între 38 şi 50 metri pãtraţi. Ele au fost concepute pentru sejururi de scurtã şi lungã duratã. Un alt moment aşteptat pentru această primăvară este inaugurarea Berăriei Gambrinus, o locaţie istorică, reamenajată la parterul hotelului Cişmigiu ca şi intrarea în circuit a restaurantului Roof Top de la etajul 6 al clădirii. În ceea ce priveşte Berăria ea va fi operată independent de o firmă a omului de afaceri Ion Borzea. Suprafaţa localului este de aproximativ 180 metri pătraţi cu un open space de 150 de locuri la mese şi la bar. Renovarea locaţiei a presupus o investiţie de 150.000 de euro. Furnizorul de bere pentru Gambrinus este Heineken.</p>
<p align="justify"><strong>BRANDURI ÎN MIŞCARE
Akantus Hotel a intrat în familia Ramada </strong></p>
<p align="justify">Akantus Hotel din Cluj s-a alăturat familiei Ramada Worldwide devenind astfel cel mai nou Ramada din România. Localizat în centrul de business, turistic dar şi istoric al oraşului Cluj Napoca complexul oferă 100 de camere, un întreg etaj Executive cu acces la facilităţi de Executive Lounge, 4 săli de conferinţe, El răspunde şi cerinţelor de relaxare şi petrecere a timpului liber, prin cele două restaurante şi Centrul Wellness Spa, singurul de acest gen cu vedere panoramică la 360 de grade. Proiectul a fost dezvoltat de către Trend Hospitality Consulting &amp; Management - companie condusă de Tinu Sebeşanu -, care a asigurat afilierea hotelului la lanţul internaţional Ramada. ”Cluj Napoca este unul din cele mai importante oraşe din România şi a fost una din destinaţiile prioritare pentru Ramada. Drept urmare ne bucurăm că am reuşit aceasta afiliere împreună cu EuroTrend Grup, spre beneficiul investitorilor dar şi al oaspeţilor” - a declarat Lucian Marinescu, Senior Associate al Trend Hospitality.

„Din perspectiva proprietarului, printre avantaje se numără vizibilitatea, rezonanţa şi poziţionarea brandului Ramada şi accesarea unor canale de vânzări noi, motiv pentru care ne aşteptăm la o creştere a cifrei de afaceri în 2013” – apreciază Răzvan Tarmure, Director General al EuroTrend Grup.</p>
<p align="justify"><strong>DISTINCŢII INTERNAŢIONALE
Wyndham Group trimite un premiu la Oradea </strong></p>
<p align="justify">Cu ocazia decernării premiilor anuale pentru Europa, Orientul Mijlociu şi Africa, decernate la Londra, Wyndham Hotel Group a acordat distincţia “Hotelul Anului” din reţeaua proprie complexului Ramada din Oradea. Selecţia a fost făcut din peste 190 de hoteluri cu acest brand ce activează pe 3 continente. Distincţia câştigată echivalează cu un Oscar în domeniul hotelier. Pentru a intra în competiţie Ramada Oradea a trebuit să demonstreze nivelul înalt nivel de angajament privind satisfacţia oaspeţilor şi calitatea serviciilor, atingând cel mai înalt punctaj, aşa cum este el definit în sistemul Companiei de evaluare şi asigurare a calităţii.

“Sunt mândru să acord Hotelului Ramada Oradea premiul Hotelul Anului pentru Europa, Orientul Mijlociu şi Africa. Hotelul a dat dovadă de o capacitate remarcabilă ca, prin munca susţinută, să atingă superlativul în tot ceea ce face. Doresc să felicit echipa, dar şi să le mulţumesc pentru dedicarea acordată zilnic mărcii Ramada” - a declarat Rui Barros, senior vice president şi managing director Wyndham Hotel Group în Europa, Orientul Mijlociu şi Africa. Dezvoltat de către familia Ionescu, în baza training-ului Şcolii Hoteliere Lausanne, Ramada Oradea este un hotel modern, dar şi relaxant, cu o varietate extinsă de facilităţi premium, inclusiv facilităţi moderne pentru întâlniri de afaceri, conferinţe sau evenimente sociale, restaurante şi de relaxare. “Este o mare onoare pentru hotelul nostru. Ne-am propus să consolidăm în continuare nivelul serviciilor dedicate. Îi asigurăm pe clienţi că vor găsi în continuare standardele ridicate şi calitatea pe care o caută la un hotel Ramada” - a subliniat Romeo Ionescu, directorul general al hotelului.

Brandul Ramada este reprezentat pe piaţa naţională de compania Trend Hospitality, care acţioneaza ca partener strategic în Romania, Bulgaria şi Moldova. Ea deţine exclusivitatea de francizare a următoarelor branduri din portofoliul Wyndham Hotel Group: Ramada Worldwide, Super 8 Motel şi Days Inn. Wyndham Hotel Group este cea mai mare companie hotelieră operând la nivel mondial, în 66 de ţări 7.260 de hoteluri cu aproximativ 618.100 de camere.</p>
<p align="justify"><strong>ANGELA SIMION, ALEX BARBU &amp; M. CONSTANTINESCU</strong></p>